E-text no. 001 (version 1.0 || 10/11/2008)
Category: biography (rnam thar) / Sakya / 15th century
________________________________________________
Tibetan title:
Chos kyi rje thams cad mkhyen pa rdo rje gdan pa chen po kun dga' rnam rgyal dpal bzang po'i rnam par thar pa ngo mtshar rin po che'i gter mdzod.
Author:
rGya ston Byang chub dbang rgyal (15th cent.)
Original Text:
Xylograph, 63 fols.
Published:
Lhasa: Shang kang then ma dpe skrun khang, 2001
References:
TBRC: W15269. De Rossi Filibeck 2003 (IsIAO, vol. 2): p. 340, no. 703 (fols. 1a-63b). 'Bras spungs dkar chag, p. 1559,
Phyi ra
174, no. 017601 (shing dpar, 63 fols., 9x52 cm); p. 1503, Phyi ra
1, no. 016929 (shing dpar, 205 fols., 8.5x50.5 cm). bSod nams don grub, Bod kyi lo rgyus dpe tho, p. 152, no. 0756 (Chos rje kun dga' rnam rgyal gyi rnam thar, 66! fols.); p. 11, no. 0052 (Kun dga' rnam rgyal dpal bzang po'i rnam thar ngo mtshar rin po che'i gter mdzod, 63 fols.).
Input by:
This data was inputted by the Sakya Resource Center (Mathias Fermer); input completed in November 2008.
Technical Notes:
The present e-text reproduces the published biography (Lhasa: Shang kang then ma dpe skrun khang, 2001) with SOME emendations. A table of contents, as well as headings and paragraph marks defining the units in the text have been supplied for the reader’s convenience.
Conventions:
The Input was done according to Wylie transliteration system. Long vowels and sanscritized characters have been rendered simply in capital letters (and not according to the Extended Wylie Transliteration System!), e.g. paNDi ta. Reading variants (if recorded) are indicated in square brackets; those from the blockprint with the letter X, e.g. gtso [X btso], and those of the published text with the letter P, e.g. gcad [P bcad].
Conjectures are shown in parantheses while the original reading was preserved, e.g. len (=lhan?). Omitted letters of passages of the text are indicated with a dash, e.g. [P -]. The page numbers of the published text are shown in angle brackets, e.g. <154>; the folio nos. of the blockprint are enclosed in braces, e.g. {54a}. SOME illegible readings of the block print have been shown with a question mark.
Download plain text file here.
__________________________________________
TABLE OF CONTENTS
I. INTRODUCTION
Words of Praise, pp. 1-13; fols. 1b1-4b1.
II. MAIN PART
1. Previous Lives (sNgon byung gtam gyi lo rgyus kyi skabs), pp. 9-13; fols. 4b2-6a3.
2. Birth (Zhing 'dir sku bltams pa'i tshul gyi skabs), pp. 13-20; fols. 6a3-8a2. This chapter contains a sketch of the Yar rgyab family line (pp. 14.7-16.13; fols. 6a6-7a1).
3. Early Youth (gZhon nu rol rtsed kyi skabs), pp. 20-22; fols. 8a3-8b7.
4. Secular Activities ('Jig rten dang mthun par spyad pa'i skabs), pp. 22-28; fols. 8b7-10b1.
5. Entering the Buddhist Path (bsTan pa la zhugs shing tshul khrims kyi nor gyis phyug pa'i skabs), pp. 28-32; fols. 10b1-12a1.
6. Religious Conduct and Spiritual Practice (rNam par dag pa'i spyod pa rlabs po che mdzad pa'i skabs), pp. 32-39; fols. 12a1-14a3. This chapter contains a list of Gong dkar ba’s daily practice (pp. 33.15-35.9; fols. 12a6-12b7).
7. Studies under the Tutorlage of various Teachers (Yongs 'dzin dam pa bsten zhing gsung rab kun gyi bdag por gyur pa'i skabs), pp. 39-89; fols. 14a3-29a5. This chapter provides a condensed record of the teachings Gong dkar ba had received from his spiritual teachers (pp. 40.8-84.2; 14a7-27b4).
8. Practice and Progress on the Spiritual Path (Thun mong dang thun mong ma yin pa'i lam nyams su bzhes pa'i skabs), pp. 89-92; fols. 29a5-30a3.
9. Spiritual Accomplishments (mChog dang thun mong gi dngos grub brnyes pa'i skabs), pp. 92-107; fols. 30a3-34b3.
10. The Foundation and Inventory of Gong dkar rDo rje gdan (bsTan pa spyi dang khyad par gyi rtsa lag tu gyur pa'i mdzad pa bstan pa'i skabs), pp. 107-151; fols. 34b3-46a4. This chapter contains a precise description of the monastery with its numerous chapels and objects of reverence (pp. 113.7-148.6; fols. 36a5-45a7) and a outline of the monastery’s religious practices (pp. 148.6-149.10; fols. 45a7-45b4).
11. Exposition, Disputation and Composition ('Chad rtsod rtsom gsum gyis thub bstan gsal bar mdzad pa'i skabs), pp. 151-176; fols. 46a4-53a5. This chapter includes a detailed list of Gong dkar ba’s compositions (pp. 157.13-165.6; fols. 47b6-50a2) and his disciples (pp. 166.6-173.18; fols. 50a6-52b2).
12. Passing away (Cung zad bsnyun pa'i tshul dang sku gsum mngon du mdzad pa'i skabs), pp. 176-207; fols. 53a5-61b5
III. ENDING
Colophon, pp. 207-213; fols. 61b6-63b4.
a) Author’s colophon (with preceding wish prayer), pp. 207.2-211.8; fols. 61b6-63a2.
b) Printing colophon (with preceding and concluding wish prayers), pp. 211.8-212.3; fols. 63a2-63b4.
__________________________________________
[INTRODUCTION]
[WORDS OF PRAISE, pp. 1-13; fols. 1b1-4b1]
[Title] <1> {1a} chos kyi rje thams cad mkhyen pa rdo rje gdan pa chen po kun dga' rnam rgyal dpal bzang po'i rnam par thar pa ngo mtshar rin po che'i gter mdzod ces bya ba bzhugs so||
{1b} na mo dharma swA mi sarba dznyA nanda bi dza ya shrI bha dra pA dA ya| dus gsum sangs rgyas thams cad kyi sku gsung thugs yon tan phrin las ma lus shing lus pa med pa gcig tu bsdus pa'i bdag nyid rigs thams cad kyi khyab bdag rdo rje 'chang dang dbyer ma mchis pa dpal ldan bla ma dam pa khams gsum chos kyi rje thams cad mkhyen pa rdo rje gdan pa chen po kun dga' rnam rgyal dpal bzang po'i rnam par thar pa ngo mtshar rin po che'i mdzod ces bya ba| rje btsun bla ma dmigs pa med pa'i thugs rje can de nyid kyi zhabs la gus pas phyag 'tshal zhing skyabs su mchi'o||
[Introductory Verses]
[1] e waM gnyis med bde chen sku ni srid zhi'i rnam rol cir yang 'char||
yan lag rgya mtsho'i gsung gi gsang {2a} ba 'gro 'di'i skad kyi ngo <2> bor son||
mchog tu zag med ye shes thugs gang kun 'gro'i yid kyi rol pa can||
khyab bdag rdo rje 'chang gi phun tshogs 'jig rten gsum du gsal gyur cig|
[2] zab yangs mkhyen brtse nus mthu la sogs bsngags 'os yon tan rin chen gter||
bsam yas phrin las gser gyi 'khor los 'dzam gling sa chen kha lo bsgyur||
thub bstan yongs su rdzogs pa'i mnga' bdag chos kyi rgyal po sa skya pa||
yab sras brgyud par bcas pa'i zhabs rdul mi 'phrog mos pa'i gtsug gis bsten||
[3] kun mkhyen gtso bo shAkya'i rgyal tshab shes bya thams cad mkhyen cing gzigs||
dga' chen rdo rje sems dpa'i ngo bo dkyil 'khor kun gyi 'khor lo bsgyur||
rnam dkar phrin las zab cing rgya che sa gsum skye dgu'i mgon gcig pu||
rgyal ba kun dngos dpal ldan bla ma phrin las bzang po'i zhabs la 'dud||
[4] rgyal kun gsang ba gsum dang dbyer med gang gi rnam thar mkha' 'dra ba||
mngon shes drug ldan gcig pu las gzhan blo bzang rgyal ba'i myu gus kyang ||
gzhal nus min na bdag cag byis blo'i sor mos 'jal 'dod ngal ba'i gnas||
ku sha'i rtse mos ri rab <3> srang la bcal bar nus pa 'ga' mchis sam||
[5] de lta na yang rje btsun bla ma'i zhabs rdul yun ring bsten pa bdag|
sa chen skyong sogs dad {2b} dang blo yi nor ldan du ma'i gsung gis ni|
yang yang bskul ngor rnam thar zab yangs gting mtha' med pa'i chu gter las||
chu thigs tsam zhig blangs pa 'di yang sa gsum 'gro blo'i gdung sel yin||
[6] gang zhig thos pas dad ldan las la dga' ba'i spu long mngon par g.yo||
dregs pas bsgyings gang bzhin gyi dkyil 'khor dma' ba'i sa la dud par 'gyur||
phrag dog can rnams yid ni zug rngus rab mnar tsher ma'i mal du nyal||
gzur gnas rnams ni grags pa'i ba dan phyogs bcur bsgreng la lhag par brtson||
[7] dri zhim lha yi mandAra bas kun nas khebs pa'i pad rdzing dang ||
skabs gsum lag pas yongs 'du'i 'gram pa gtar ba las byung bdud rtsi'i zas||
dam pa'i rnam thar ngo mtshar gzugs brnyan ma lus rnam bkra'i me long gis||
yid ni kun nas 'phrog par mi 'gyur de 'dra'i skye bo phyugs sam ci||
[8] deng 'dir kun mkhyen bla ma'i mdzad bzang rmad byung cung zad brjod pa'i gtam||
skal bzang rna ba'i bcud len <4> rgyas byed lha yi rol mo cher sgrogs kyis||
lha mi klu dang dri za la sogs khams gsum pa rnams gus nyon la||
shAkya'i mdzad dang khyad par ci mchis gzu bo'i blo yis da soms shig|
de yang mi mjed 'jig rten gyi khams 'di nyid bskal pa bzang po'i byang chub sems dpa' sems dpa' chen po stong gis bdag gir bzhes nas| zhing 'di'i yang snying po rdo rje gdan gyi spo la byang chub chen po'i go 'phang dam pa mngon du mdzad de| chos kyi nyi ma brdal bas gdul bya bsam gyis mi khyab pa dag 'khor ba'i mun pa stug po las bsgral nas| theg pa gsum gyi go 'phang dam pa'i dpal la longs {3a} spyod par mdzad pa las| snyigs ma lnga'i rang bzhin can rtsod pa'i dus kyi sems can rnams lhag por thugs rje'i spyan ras kyis btsa' zhing | thabs mkhas pa'i phyag gis drang bar mdzad pa po ston pa gzhan las snying stobs phul du byung ba ni mnyam med shAkya thub pa zhes grags pa'i ston pa mchog 'di yin la| ston pa 'dis 'dzam bu'i sgras mtshan pa'i zhing 'dir mdzad pa bcu gnyis la sogs pa rnam par rol pa'i bkod pa rgya chen pos gdul bya rnams kyi <5> don mdzad nas| bstan pa rin po che phan bde'i gzhir gyur pa 'dzin pa'i skyes bu dam pa rnams dang | bstan pa'i gnas tshad dang | bstan pa byang phyogs nas byang phyogs su dar bar lung bstan pa'i dbang gis| gangs ris bskor ba'i ljongs 'di nyid 'phags pa phyag na padmo can la sogs pa'i khyad par gyi gdul bya'i 'os su gyur pas| bod khams chos kyi mnga' ris chen pos bskyang ba'i phyir| sa chen po skyong ba'i rgyal rigs shing sA la lta bu rim par byon nas| zhi ba btsan po'i phrin las kyis mnga' 'bangs su phab ste| de nas rim gyis dam pa'i chos kyi srol chen po la 'dzud par mdzad pas| bod mtha' 'khob tu grags pa 'di dag 'phags yul las kyang bla lhag pa'i bstan pa rin po che la dbang 'byor ba yin zhing | de bas na spyir sangs rgyas kyi bstan pa rin po che ris med pa dang | khyad par bod khams rgya hor dang bcas pa'i zhing khams su zab pa dang rgya che ba'i chos kyi rnga bo che brdungs pas| gdul bya bsam gyis mi khyab pa dag las dang nyon mongs pa'i gnyid 'thug po las sad par mdzad nas| tshul gsum gyi {3b}bdag nyid can gyi <6> theg pa'i dga' ston la sbyar te| mkhas pa dang grub pa dag gis sa'i khor yug ma lus pa khyab par mdzad pa ni| lha dang bcas pa'i 'jig rten ma lus pa'i 'dren skyabs zla med pa rje btsun 'jam dpal dbyangs kyi sgyu 'phrul gyi snang brnyan dpal sa skya pa chen po yab sras slob brgyud dang bcas pa yin la| de lta bas na thub pa sangs rgyas bcom ldan 'das kyi bstan pa rin po che spyi dang | khyad par gyi bstan pa mchog dang bcas pa ni dus snyigs ma lnga bdo ba'i dbang gis cung zad dri ma can du 'gyur ba'i gnas la nye ba na| slar yang rgyal ba thams cad gsung rdo rje nyid kyi rnam par 'phrul pa thu btsun thams cad mkhyen pa kun dga' rnam rgyal dpal bzang por grags pa'i chos kyi nyi ma dam pa bltams te| rgyal ba'i gsung rab dgongs 'grel dang bcas pa ma tshang ba med pa la thos bsam sgom gsum phyag bzhes su btab| chos thams cad la ji snyed pa mkhyen pa dang | ji lta ba gzigs pa'i spyan ras yangs par gyur pas| 'chad rtsod rtsom pa la sogs pa mkhas pa'i bya ba rnam gsum gyis mkhas pa dang grub pa'i tshogs thams cad kyi slob <7> dpon du gyur| rigs brgya'i khyab bdag rgyal ba rdo rje sems dpa' nyid dang dbyer ma mchis pas| phyi nang gi gsang sngags rgya mtsho'i dkyil 'khor chen po'i 'jing nas dbang gi chu bo chad pa med par 'bebs pa'i rdo rje'i slob dpon bla na med pa'i go 'phang dang phrin las la dbang 'byor ba can|
mdor na bstan pa 'di nyid la rgyal ba shAkya seng ge dang rnam par thar pa mtshungs pa ni rje btsun chos kyi rje thams cad mkhyen pa rdo rje gdan pa chen po kun dga' rnam rgyal dpal bzang po {4a} zhes mtshan lan cig [P gcig] thos pa'am| yid la dran pa tsam gyis srid pa dang ngan song gi sdug bsngal mtha' dag las skyob par nus shing | phun sum tshogs pa thams cad kyi dpal la 'god par nus pa gang de'i rnam par thar pa ji snyed pa ni| sa mthon po la gnas pa'i sems dpa' chen po rnams kyis kyang bgrang ba'i yul las 'das na| nyid cag blang dor gyi gnas la blo gros kyi mig ma bye ba'i tshur mthong gi bus pa dag gis blo'i dpyod yul du ji ltar 'gyur| 'on kyang rgya mtsho chen po las chu'i zegs ma chung ngus kyang tsha gdung bcil bar byed pa <8> bzhin| phyogs bcu rab 'byams kyi rgyal ba ma lus pa'i yon tan la rdul snyed kyi lus las de nyid kyi smra ba'i dbang po sprul te bsngags pa las| mchog gi rdo rje slob dpon gyi sku'i ba spu'i cha gcig la bstod pa'i bsod nams kyi tshad khyad par du 'phags pa tshig gi yul du mi 'gyur ba de lta bas na| rje btsun dam pa de nyid kyi rnam thar sgro skur rab btags kyi brjod pa spangs te| skal ba mtshungs pa rnams kyi mngon du gyur pa'i mdzad pa rnams thor long tsam pa cung zad cig brjod par spro ste| de yang |
[Brief Summary of his Life]
yid ches sngon byung ngo mtshar gtam||
zhing 'dir bltams dang gzhon nu'i dus||
gzhan las khyad par 'phags pa'i tshul||
'jig rten mthun 'jug de dag la||
nges par 'byung ste rab tu byung ||
rlabs chen spyod pa rnam par dag||
yongs 'dzin mchog bsten thos bsam gyis||
gsung rab kun gyi bdag por gyur||
thun mong thun mong ma yin pa'i||
lam las 'bras bu dngos grub brnyes||
bstan pa spyi dang khyad par gyi||
rtsa lag chos kyi rgyal mtshan btsugs||
'chad rtsod rtsom pas thub bstan gsal||
{4b} bsnyun pa'i tshul bstan sku gsum gyi||
go 'phang mngon du mdzad <9> pa'i tshul|
ngo mtshar ltas mang dang bcas pa||
sprul ba'i mdzad pa bsam mi khyab||
ces mdor bstan nas|| cung zad rgyas par bshad pa la| dang po sngon byung gtam gyi lo rgyus ni|
[MAIN PART]
[CHAPTER 1: Previous Lives (sNgon byung gtam gyi lo rgyus kyi skabs), pp. 9-13; fols. 4b2-6a3]
kun khyab bde bas kun dga' dga' ba che||
rnam mang bdud las rnam rgyal rgyal ba dngos||
dpal ldan srid zhi'i dpal gyur brtul zhugs bzang ||
kun tu bzang po gdod ma'i mgon po rgyal||
[Unidentified Quotation]
sangs rgyas thams cad tshogs dang ni||
bgrod cig lam dang spang pa dang ||
ye shes ngo bo gcig nyid las||
phrin las mdzad pa so sor ston||
zhes gsungs pa ltar| spyir sangs rgyas thams cad dang por byang chub mchog tu thugs bskyed| bar du tshogs gnyis kyi 'khor lo rdzogs par mdzad cing | nang don du nye ba'i lam mthar thug pa rdo rje theg pa la brten nas| gnas 'og min du sgrib gnyis zad par spangs shing | shes bya ma lus pa mngon sum du rtogs pa ye shes lnga'i bdag nyid chos sku'i ngo bor ro gcig tu gsangs rgyas nas| slar yang gdul bya 'dul ba'i slad du| longs sprul la sogs pa gzugs sku'i snang bas phrin las mdzad pa so sor ston pa ltar| mgon po 'di <10> nyid kyang bskal pa dpag tu med pa'i sngon rol nas mchog gi go 'phang mngon du mdzad cing | slar yang sprul pa'i sku bgrang ba las 'das pa sku gsung thugs gsang ba bsam gyis mi khyab pa'i sgo nas| skal ba dang 'tshams pa'i gdul bya'i zhing mtha' yas par 'bad med lhun grub tu 'gro don mdzad par nges te|
de yang sngon rgyal po bzang po mchog ces {5a} pa'i skyed [P skyes] mos tshal du padma'i sdong po gang bu lnga yod pa| dbus sngo| shar dkar| lho ser| nub dmar| byang ljang | kha phye ba na khye'u kha dog padma dang mthun pa lnga 'khrungs| de ni thod phreng rtsal rigs lnga yin zhing | de dag gis sangs rgyas kyi sngags kyi bstan pa gar khyab tu sku'i sprul pas khyab cing | zhi rgyas dbang drag gi phrin las gyis gsang sngags kyi bstan pa 'dzin par zhal gyis bzhes shing dam bcas pas na rje 'di nyid gu ru thod phreng rtsal gyi sprul pa yin par nges te| thub pa'i bstan pa 'jig tu nye ba'i dus 'dir| spyir mdo sngags kyi bstan pa| khyad par sngags kyi bstan pa rnam par dag pa 'dzin skyong spel bar mdzad pa po mgon po 'di bas lhag pa su'ang ma byung bas so|| sngon 'phags yul du <11> rig 'dzin shrI singha zhes par sprul te| de nyid bod 'dir zhang sna nam rdo rje bdud 'joms su sku skye ba bzhes par rdo rje bdud 'joms kyi rnam thar las gsal zhing | de nyid zhing 'dir rje 'di nyid du 'gyur bar u rgyan rin po ches| da lta'i dus kyi rdo rje bdud 'joms ni|| ma 'ongs tshe lo lnga bcu kha ral dus|| dbus gtsang mtshams su sde dpon tshul bzung nas|| kun dga'i ming can rdo rje 'dzin par 'gyur|| zhes lung bstan zhing | de nyid rdo rje phur pa'i grub thob tu nges pa las de dang mthun par 'dren pa 'dis phur pa'i grub rtags dngos su bzhag cing | de'i phyag len dbus gtsang khams sogs su dar zhing rgyas par mdzad pas so|| yang bar skabs su| bla ma gnam kha'u pa'i sku'i sprul par yang grags te| sdom brtson rdo rje 'dzin pa chen po mus pa rnam rgyal bzang po zhes bya ba| sngar nas yi dam chos skyong la bsnyen sgrub tshad du 'khyol {5b} ba'i sngags 'chang chen por 'gyur yang | slad nas mnyan mgon zhal bzhi pa'i sgrub skor la ched du thugs 'dun pas| de dag zhu ba'i bla ma gang bzang dmod bor te chos skyong la gsol ba btab dus| rmi lam du <12> a tsa ra sngon po zhig byung nas khyod 'dod pa'i chos de bla ma gnam kha'u pa pha gir yod pas der zhus zer chos sde'i rgyab ri 'di bstan byung | de la bltas pas rgyab ri bya rog lding ba lta bur mthong zhing | sad pa na nges pa brtan po rnyed de| rje 'di nyid kyi zhabs drung du byon nas chos skyong skor gyi sgrub skor cha lag dang bcas pa ma tshang ba med pa gsan pa yin no| yang rjes su chos kyi rje dpal ldan bla ma dam pa'i sku'i skye ba yin par gsal te| de nyid kyis bka' tha mar bdag 'di nas 'phos te u rgyan gyi yul du skye ba gcig |de nas bod 'dir skye ba blangs te bstan pa'i bya ba lhag ma rnams bgyis ces bstsal ba dang | de dang mthun par bsam yas su sku gdung zhugs la phul dus 'od kyi gong bu thag sgra dang bcas te gong dkar phyogs su song zer ba chos rje bla ma nyid kyi rnam thar na yod pa ltar| rje bla mas phyag len gyi rim pa rgyud 'grel sogs rje btsun gong ma'i bzhed pa ji lta ba bzhin gsal bar mdzad pa la| phyis log smra 'ga' zhig gis cung zad bsgribs par snang ba yang mgon po 'di nyid kyis ched du rgyas par mdzad pas kyang grub pa <13> yin no|| yang chos rje gzungs dpal gyi sprul par yang grags mod| gtan tshigs kyi nges pa ma mthong ngo || smras pa|
[Concluding Verses]
[1] 'pho med go 'phang mngon gyur kyang ||
zhing khams rab 'byams mtha' yas par||
sprul pa'i mdzad pa grangs med kyis||
'gro rnams phan bde'i {6a} lam la 'god [P bkod]||
[2] thub rnams chos sku mnyam nyid dang ||
bzo dang skye ba byang chub che||
sprul gzugs ma 'dres chu zla'i gar||
'di ni ye shes sgyu ma'i 'phrul||
[3] rnam snang longs sku'i thugs mtsho las||
sprul sku'i snang brnyan 'od nor can||
thugs rje'i rta ljang rtser bcibs nas||
'dzam gling mun sel mgon du shar||
dpal ldan bla ma dam pa'i rnam par thar pa ngo mtshar rin po che'i gter mdzod las sngon byung gtam gyi lo rgyus kyi skabs te dang po'o|| ||
[CHAPTER 2: Birth (Zhing 'dir sku bltams pa'i tshul gyi skabs), pp. 13-20; fols. 6a3-8a2]
gnyis pa zhing 'dir sku bltams pa'i tshul ni|
[Introductory Verses]
[1] kun la mnyam snyoms byams brtses gdul bya la||
dga' ldan gnas sogs zhing nas nyer gzigs te||
rnam dag rgyal sras thu bo'i tshul gyis rol||
dpal 'byor bzang po'i gter de rgyal gyur cig|
[2] smon lam lung bstan gyis bskul te||
ris rus <13> cho 'brang phun tshogs par||
thub bdang bstan pa'i gsal byed du||
yongs su skye ba gzugs ba'o|
de'i tshul ni| bdag cag gi bla ma skye dgu kun gyi mig gi bdud rtsir gyur pa 'dis| sngon nas las nyon gyi skye ba zad par spangs kyang |
[Quotation rGyu bla ma]
rgyal sras 'gyur med chos nyid ni||
rtogs nas ma rig ldongs rnams kyi||
skye ba la sogs dag tu ni||
mthong ba gang yin de rmad do||
zhes gsungs pa ltar|
[Sketch of the Yar rgyab family line, pp. 14.7-16.13; fols. 6a6-7a1]
snying rje dang | smon lam dang | lung bstan gyi dbang gis rigs phun sum tshogs pa mkhas shing grub pa'i rigs che ba dang btsun pa gnyis ka tshang ba'i rgyud du ji ltar skye ba bzhes tshul bstan pa ni| bstan pa snga dar gyi dus bod gangs can 'dul ba'i gnyen por 'phags pa spyan ras gzigs dbang phyug gi rnam 'phrul| chos skyong ba'i rgyal po srong btsan sgam po zhes bya ba byon| de'i bka'i 'phrul blon chen po 'jam pa'i dbyangs kyi rnam 'phrul thu mi saM bho dra zhes bya ba shes rab can gyi mchog tu gyur pa zhig byung | thu zhes pa rus {6b} yin| mtshan dngos la saM bho Ta zhes bod bzang por 'chad pa yod kyang yi ge gsar rnying mang po na saM bho dra zer ba yod| de'i <15> skad dod kun tu bzang po yin zhing | mkhan po 'di nyid kyis mdzad pa'i bstan bcos rnams la'ang kun tu bzang po'i rtsa ba brgyad pa zhes 'byung ba| 'phags yul na'ang 'grel ba chos 'bangs dang | chos mchog la sogs pa bstan bcos kyi ming mdzad pa po las btags pa mang bas| 'dir yang mdzad pa po las bstan bcos kyi ming byung bar gsal lo|| 'di ni rgyal po'i lung gis rgya gar du btang | paNDi ta brgya rtsa brgyad bsten| khyad par du lha rig pa'i seng ge dang | bram ze li byin las mkhas par bslabs| bod du chos mang po bsgyur| bod yig brtsams| 'jig rten gyi mig lta bur gyur pas lo tsA ba zhes pa'i thog mar byon pa yin no||
de'i sras ma hA satwa| de nas rim pa ltar| ye nag nyi ma klong gsal| ber nag can| mon mo| gtso bo lha sras| 'di yan gyi la las dgung lo brgya lhag pa bzhugs pa'ang byung | bsod nams rgyal po| rgyal po dga'| rta mgrin rgyal mtshan| de'i sras dpon rdo rje bkra shis zhes pa'i bsod nams can zhig byung ba| dpal sa skyar ti shri kun dga' blo gros rgyal mtshan dpal bzang po'i zhabs la gtugs| bla ma de nyid <15> kyis rgya nag tu gong ma go dan thi mur gyi drung du mngags shing | gong mas du dben sha'i bya las chen po gnang bas rdor bkras du dben shar du grags| de'i sras dpon bzhi 'dzom zhes 'jig rten gyi mes po lta bu de la gong ma mi'i dbang po grags pa rgyal mtshan gyis gzhis ka gong dkar gyi rdzong dpon bskos| de'i sras rgyal ba shes rab ces pa'i mi'i skyes bu lha'i rnam dpyod 'dra ba zhig byung ba rnams dang | da lta bzhugs yan gyi thu'i gdung rabs ji ltar byon pa rnams lugs gnyis lden gyis mngon par mtho tshul zhib par ni tshul gnyis la mkhyen pa'i spyan [X spun?] {7a} ras rab tu yangs pa thu'i gdung rgyud bcu bdun pa mi'i dbang po lha sras dpon chen ngag dbang kun [P -] dga' [P -] bsod rnams rgyal po [...space of about 7/8cm...] zhes pas mdzad pa'i thu'i gdung rabs rgyas pa las rtogs par bya'o|
de la bdag nyid chen po 'di nyid ni yab rje rgyal ba shes rab ces pa sa chen chos bzhin skyong bar mdzad pa de dang | yum skye dgu'i bdag mo dpal ldan rdo rje bde ma zhes pa lugs gnyis kyi 'khor lo bsgyur ba'i dbang mo de gnyis kyi sras su gyur pa yin te| de yang lhums su zhugs pa'i dus su yum gyi <17> mnal lam du| lha bu gzhon nu rin po che'i tog gi rgyal mtshan lag tu khyer ba zhig drung du byung ste| bdag la gnas g.yor zhes pa dang | dpa' po go mtshon thogs pas pha rol po'i dpung tshogs [P tshugs] bcom pa dang | res 'ga' mchod rten bzhengs pa dang | re 'ga' sku la nyi ma shar ba dang | res 'ga' gsung kyi khri la 'dug pa dang | res 'ga' sku 'ja' 'od du song ba dang | res 'ga' skye bo mang pos bkur sti byed pa la sogs pa'i mtshan ltas bzang po mang du byung zhing | yum 'di snga nas dge ba'i thugs stobs dang ldan bzhin pa las| khyad par du mngal gyi khur 'dzin pa'i dus sngar las kyang ches lhag par dkar phyogs la gtong phod dang ldan pa sogs dge ba'i bya ba mtha' dag la spro ba ngang gis 'phel zhing |sku lus bde bas khyab pa byung ngo | de'i dus yar 'brog sgrub chen ma zhes pa grub pa'i mtshan ma mngon du gyur pa zhig gis| khyed kyi sku lus 'di la sprul pa'i skyes chen zhig bzhugs pas de bltams pa na sku la 'di yun du thogs rten 'brel legs po yod ces spos shel rdog po gcig gnang ba las| phyis kyang rab tu ma byung gi bar sku la <p.18> nges par yod ces grag go| de nas mngal gyi tshad bdun phrag so brgyad rdzogs te zla ba dgu tshang bar nye ba rgya gar ba'i lo'i ming yongs {7b} 'dzin zhes bya ba chu pho byi ba'i lo smin drug gi zla ba'i tshes bco [X bcwa, P -] brgyad kyi tho rengs yum gru chen po dge ba'i mtshan ma bcu dang ldan zhing mkhas grub grwa pa mngon shes sogs bgrang ba las 'das pa byon pa'i sa| g.yo ru grwa zhes pa'i sa'i thig le dpal 'byor 'dod dgu ma lus pas yongs su gang ba 'chi med kyi grong khyer sa la 'phos pa lta bu'i dpal rgyal chen gling gi khang bzang du yum la gnod pa med cing bde ba'i ngang nas| rgyal bu don thams cad grub pa ji bzhin du sku mtshan dang dpe byad kyis spras pa lta bu blta bas chog mi shes pa zhig bltams so|| de'i tshe phyogs bcu'i rgyal ba sras dang bcas pa dbyings su dgyes shing | gtsang rigs kyi lha rnams kyis kyang me tog gi char dang | 'ja' 'od kyi gur phub ste| dus kyi 'bru bcud rnams kyang ches lhag par rgyas pa sogs dge ba'i mtshan ma phul du byung zhing | lugs dang mthun pa'i btsas ston yang rgya chen por mdzad| sngar yum gyis mkhan chen sgrib pa nag po'i drung du <19> bsrung ba lnga'i dbang tshar mang du gsan pa dang | de dus sku'i rim gror yang gzungs grwa lnga sgrog pa gtso bor mdzad pas mtshan yang grwa lnga rgyal po zhes par mnga' gsol lo||de nas rigs gtsang zhing rnam dpyod dang ldan pa'i rig mas pang na 'tsho ba dang | nu zho bsnun pa dang | dri ma 'khrud pa dang | zho shas 'tsho ba sogs kyi ma ma dang gzhan yang ji ltar 'os pa'i rim gro pa dang | zhabs 'bring pa dag nye bar bskos pa las sku'i skyed legs par bsrings te| mtsho'i nang gi padma dang dkar phyogs kyi zla ba'i dkyil 'khor ltar ches cher gsal zhing rgyas par gyur to|| de la 'di skad ces bya ste|
[Concluding verses]
[1] drag po'i 'thor rlung khyab 'jug mtshon cha yis||
stug po'i sprin rum dral las zla dbang bzhin||
lhums kyi pad rdzing dbus nas gzhon nu'i sku||
mtshan dpe'i 'dab stong bkra ba'i 'dam skyes 'khrungs||
[2] de tshe sa chen rnam pa drug g.yos shing {8a} ||
mkha' las mandara ba'i char chen dang ||
bar snang 'chi med rol mos gang ba sogs||
ngo mtshar bsam mi khyab pa'i cho 'phrul bstan||
[3] bltams ma thag nas 'jig rten skyong ba sogs||
khams gsum pa yi phyag bya'i 'os su gyur||
<20> mchog gi sprul sku rtsod med grags pa'i brda||
lha yul sa steng ma lus khyab par bsgrags||
dpal ldan bla ma dam pa'i rnam par thar pa ngo mtshar rin po che'i gter mdzod las zhing 'dir sku bltams pa'i tshul gyis skabs te gnyis pa'o|| ||
[CHAPTER 3: Early Youth (gZhon nu rol rtsed kyi skabs), pp. 20-22; fols. 8a3-8b7]
gsum pa gzhon nu rol rtsed kyi dus gzhan las khyad par 'phags pa'i tshul ni|
[Introductory Verses]
[1] kun tu sa gsum 'gro mang dga' ba'i lha||
rnam gsal mtshan dpe'i skye mched rdzogs pa'i sku||
rgyal sras thu bo bag yod mdzad pa'i gter||
dpal ldan ngang tshul bzang po rgyal gyur cig|
[2] thos bsam lhur mdzad mkhas pa'i gtsug rgyan du||
gyur nas rnam thar mdzad pa lta ci smos||
sar pa sar pa gzhon nu'i rol rtsed kyang ||
chos las gzhan pa'i gnas skabs ma mchis so||
bdag cag gi bla ma dam pa tshul gzhan las khyad par du 'phags pa 'di nyid kyis yongs su rdzogs pa'i bstan pa'i khur bzhes pa'i mdzad pa rnams blo'i yul las gzhar yang 'das pa yin mod| de bas rol rtsed kyi gnas skabs su'ang gzhon nur gyur pa gzhan dag rnams rang rang gi rigs dang mthun pa'i kun spyod 'phong rtse ba sogs kyi rtsed 'jos <21> 'da' ba las| dam pa 'di ni de dag gi rjes su mi 'jug par ji ltar 'os pa'i khri chen po mdzad de de la 'dug nas| gzhon nu rnams bsdus te spyir chos 'chad pa'i tshul dang | khyad par snag tsha'i bum pa rnams su rtswa phra mo bcug ste 'thor ba sogs dbang bskur ba'i tshul mdzad pa dang | yang na bza' cung legs pa rnams mnabs te| rol rtsed pa rnams dang lhan du gar 'chams kyi rnam pa mdzad| yang la lar {8b} gtor tshogs dpag tu med pa'i rnam pa bshams nas rol cha ci 'byor gyis gtor sgrub mdzad pa'i tshul dang | yang kha cig gdon bgegs kyis [P kyi] gtser ba'i rnam pa byed du bcug la de dag drag shul gyis skrod pa'i snang tshul mdzad| la la bgro [P 'gro] gleng rtse ba'i tshul yang byed du 'jug phal cher rten gsum la na bza' mchod pa sogs bkur bsti dang phyag mdzad nas byin gyis chos nyan pa'i tshul mdzad pa sogs rol rtsed kyi skabs su yang dam pa'i spyod tshul kho nas dus 'da' ba las bar ma do tha mal gyi rnam dpyod cung zad tsam yang mi mnga' bas| kun gyis ngo mtshar zhing bsngags pa'i yul du byed do|| 'dir smras pa|
[Concluding Verses]
[1] ji ltar nyi <22> gzhon bsgribs dang ma bsgribs kyang ||
mun pa dag dang nam yang lhan cig min||
rgyal ba'i sras po sar pa'i ngang tshul du'ang ||
tha mal gyur pa'i rnam pa ga la mchis||
[2] gzhon nu'i dus nas legs mdzad me long du||
bag yod kun spyod tshon ris rnam bkra dang ||
thog ma med nas dam pa'i ngang tshul la||
shin tu goms pa'i snang brnyan 'phos pa bzhin||
[3] chen po gtsug rgyan nor bu'i sa 'dzin rtser||
zhabs sen nyi ma gsar pa'i thig le ni||
rtag par 'char las phan bde'i 'dab brgya yang ||
gdul bya'i mos sems dwangs pa'i chu mtshor bzhad||
[4] bsod nams brgya yis mtshan pa mgon khyod kyi||
gzugs sku'i skye mched rgyal ba'i zhal skyin de||
blta bas ngoms pa med bzhin skal ldan dag|
dga' dang mos pa 'phel ba'i mig mi 'dzum||
dpal ldan bla ma dam pa'i rnam pa thar pa ngo mtshar rin po che'i gter mdzod las gzhon nu rol rtsed kyi skabs te gsum pa'o|| ||
[CHAPTER 4: Secular Activities ('Jig rten dang mthun par spyad pa'i skabs), pp. 22-28; fols. 8b7-10b1.]
bzhi pa 'jig rten dang mthun par mdzad pa'i tshul ni|
[Introductory Verses]
[1] kun gzigs mkhyen spyan yangs pas phan bde {9a} yi||
dga' ston rnam mang 'gro la spel ba'i slad||
rgyal srid chos <23> kyis skyong mdzad skye dgu'i dpal||
mkha' 'gro'i lam srol chen po gsal mdzad rgyal||
[2] 'dam skyes 'dam gyis ma gos ltar||
'khor ba'i phun tshogs bde ba la||
nam yang chags pa med bzhin du||
lugs bzang skye bo'i rjes su zhugs||
de yang bdag cag gi bla ma 'jig rten mkhyen pa| skye bu 'dul ba'i kha lo bsgyur ba 'dis| sa chen chos bzhin skyong bas mnga' ris sogs skye dgu grangs med pa thabs mkhas pa'i spyod pa rmad du byung bas dge ba'i lam la gzud par bya ba'i phyir dang | 'jig rten gyi kha na ma tho ba spang ba'i slad du zas gtsang sras kyi mdzad pa dang kun nas mtshungs par re shig rgyal srid 'dzin pa'i tshul yang mdzad pa las| sku cung zad nar son pa tsam nas kyang sngon gyi rigs sad pa'i stobs kyis [P kyi] 'bri klog la sogs pa tshegs chung ngus ngang gis mkhyen pas| mkhas shing grub pa brnyes pa'i skyes bu chen po mang du bskrun pa'i yum de'i thugs la| 'jig rten gyi srid skyong ba zhig yong ngam dgongs te| skye bo gso thigs dang | sa skya legs bshad dang | mi chos gnad phreng sogs rgya bod kyi 'jig rten lugs kyi bstan bcos dang | rgya bod <24> kyi rgyal rabs dang | gzhan yang nor bu brtag pa dang | rta brtag pa dang | skyes pa brtag pa| bud med brtag pa| gos brtag pa| sa gzhi brtag pa| tshal brtag pa| go mtshon brtag pa ste brtag pa brgyad dang bcas pa rnams la thugs 'jug tu bcug pa na| [space of abour 5cm!] bka' mi bcag pa'i phyir sngon du de dag gzigs pa stsal ba tsam gyis 'bad pa chung ngus mkhyen cing | lkog tu bde bar gshegs pa'i gsung rab mtha' dag dang | rgya bod kyi mkhas pa'i bstan bcos mang po la gzigs| khyad par du sa skya pa yab sras kyi gsung rab la shin tu {9b} mos par mdzad do|| 'di dus nas gnyan gyi mgon po zhal bzhi pas rjes su gzung tshul ni 'og tu 'chad|
de nas re shig gzhan dbang gi bgom par bya ba'i gnas ma yin pa yum gyi dgongs pa lhur mdzad de| dgung lo bcu gsum pa mig dmar ces pa shing pho byi ba la pho brang sne'u gdong du| gong ma chos kyi rgyal po grags pa 'byung gnas rgyal mtshan dpal bzang po'i drung gis yar rgyab dpon chen gyi las kha gnang | thugs lhag par dgyes pa chen po'i ngang nas bsti stangs cher mdzad cing | sku'i dkyil 'khor <25> mthong ba tsam gyis gzhan las khyad par 'phags pas| drung skor phal cher gzi mdangs kyi zil gyis mnan pa las kun gyis bkur zhing bsngags par mdzad| de nas rim pas dgung lo bco lnga pa 'phel ba zhes pa me pho stag gi lo la gzhis ka gong dkar gyi rdzong dpon gyi bskon 'ja' bzhes te phyags phebs| rgyal srid kyi mnga' ris byams pa chen pos bde bar 'tsho ba dang | gzhan sde mi srun pa'i tshogs phrin las rnam pa bzhi'i sgo nas tshar gcod pa dang | rjes su 'dzin pa sogs kyi legs par bskyangs pa dang | sa mchog lta bu'i rigs rgyud rnam par dag pa mi 'chad pa'i slad dang | skye dgu kun gyi kha na ma tho ba spang ba'i ched du| btsun mo ye shes kyi rang bzhin can gyi mtshan ldan khab tu bzhes te sprul pa'i sras bskrun pa sogs kyi snang tshul sngon thub pa'i dbang po'i mdzad pa ltar phyi rol du bstan zhing |
nang don du 'di dag gi skabs su yang bla ma dam pa rnams la chos gsan pa dang | yi dam chos skyong gi bsnyen sgrub sogs la brtson zhing | de dag gi dus su mnal gyi mi rdzi ba'i phyir gzims chung du dbu tshar srad bu'i rgyun thog la btags nas cung zad mi <26> g.yo ba'i tshul yang mdzad| gar 'chams phyag len gyi rim pa dang | tha snyad kyi gtsug lag sogs la yang bar ma {10a} chad du phyag bzhes btab cing | gzhan yang sprel chen gyi [space of 2/3 letters] thog du [P tu]| khang brtsegs kyi bkod pa gzhan dag las khyad par 'phags shing | de nyid rgyud man ngag gi bla ma dam pa rnams kyi rim pa tshar du dngar ba dang | yi dam lha tshogs kyi bkod ris sogs rmad du byung ba lam 'bras pho brang zhes pa'i| 'chi med kyi grong khyer mngon sum pa lta bu bsgrub par gnang bas| deng sang gangs ri'i ljongs 'dir khang brtsegs slar bgyi ba rnams kyi phyi mor gyur pa zhig mdzad pa dang |
sngar chos bzhin sa skyong ba'i yab rje dag gis gnyan gyi mgon po bram ze'i gzugs can yab yum gyi sku 'bur dod cher rngam zhing ngo mtshar ba zhig bsgrub par mdzad pa las| ji zhig na 'khu ldog gnyan bya'i rnam pa mngon sum du gyur pas cung zad sla ba'i tshul du mdzad dgos byung zhing | de dag la yang sus kyang g.yo reg ma nus pa bzhugs pa las| rje btsun 'di ni spyir bka' srung rnams dang | khyad par gnyan mgon zhal bzhi pa la mnga' dbang du gyur pas| de <27> dag gi phyi rol gyi gab pa'i tshul rnams bsal te| bzhugs gnas kyi bkod pa phun sum tshogs pa mchod gtor spyan gzigs dang bcas pas nye bar brgyan te| gru 'dzin zhes par mnga' gsol bar mdzad pa na| mthong thos byin jigs [P 'jig] shing ngo mtshar ba'i gnas su gyur pa yang mdzad do||
mdor na rnam par dag pa'i bstan pa bstan 'dzin dang bcas pa la bdag rkyen gyi na ba'i zog po tho co'i spyod pa byed pa'i bstan pa la rma 'byin pa rnams tshar bcad de rgyun gcod par mdzad pa sogs lugs gnyis dang ldan pa'i sgo nas| rgyal srid 'phags yul gyi sa skyong ba ji bzhin du skyong bar mdzad do|| smras pa|
[Concluding Verses]
[1] 'khor los sgyur ba 'khor ba yi||
phun tshogs gzhan don kho nar spyod||
ji lta de ltar 'jig rten gyi||
skyon bral {10b} rjes mthun 'jug par mdzad||
[2] mi yi bdag po'i sgyu 'phrul gyis||
chos kyi rgyal thabs kha lo bsgyur||
dge bcu'i khrims kyis sa skyong ba||
zas gtsang sras dang khyod min su||
[3] 'dam skyes padmar 'dam mi srid||
srid pa'i bdag khyod srid mi chags||
chags pa'i dri bral chags chen mchog|
mchog khyod ngo mtshar mchog gi gter||
dpal ldan bla ma <28> dam pa'i rnam par thar pa ngo mtshar rin po che'i gter mdzod las 'jig rten dang mthun par spyad pa'i skabs te bzhi pa'o||| |
[CHAPTER 5: Entering the Buddhist Path (bsTan pa la zhugs shing tshul khrims kyi nor gyis phyug pa'i skabs), pp. 28-32; fols. 10b1-12a1]
lnga pa bstan pa la zhugs nas tshul khrims kyi nor gyis phyug pa'i tshul ni|
[Introductory Verses]
[1] kun tu sgrib bral mkhyen pa'i spyan yangs pa||
dga' ldan lha brgya'i bla ma mi pham bzhin||
rnam dag spyod pas rgyal ba'i gdung 'tshob pa||
dpal ldan sdom brtson brtul zhugs bzang po rgyal||
[2] rnam dag khrims kyi rol mtsho la gnas shing ||
rlabs chen spyod pa'i bang rim mngon mtho ba||
rig 'dzin [P rim gnyis] zung 'jug nyi zla'i rgyu ba can||
thub bstan gling bzhi'i dbus na mngon par 'phags||
de yang bdag cag gi bla ma ngur smrig 'dzin pa'i gtsug rgyan des| rgyal srid kyi 'byor pa sogs srid pa'i phun tshogs thams cad sdug bsngal gyi me 'obs lta bu dang | dug dang sbyar ba'i kha zas bzhin du gzigs|| thar pa mya ngan las 'das pa ni bsil ba'i khang pa dang gtan gyi bde bar dgongs nas rgyal srid mchil ma'i thal ba ltar bor te bstan pa la rim gyis 'jug par mdzad pa ni|
dgung lo nyi shu pa [P -] skye bdag ces <29> pa [space of 4/5 letters!] lcags mo lug gi lo la thog mar 'gro ba'i bla ma theg chen chos kyi rgyal po'i dngos slob| brag thog pa chos kyi rje bsod nams bzang po'i drung du yongs rdzogs kyi dge bsnyen dang | rab tu byung ba bsgrub pa la thugs shin tu rings kyang | yum gyi dgongs pa cung ma khrol bas dgongs ldan gyi phyir gtsug {11a} phud tsam bzhag pa'i dbu sgra phal mo che bsil te bar ma rab tu byung ba mdzad|
de nas dgung lo nyi shu rtsa bdun pa [P -] 'bru mang po zhes pa sa pho stag gi lo la| gnas lnga rig pa'i paNDi ta chen po dpal thu btsun bsod nams rnam par rgyal ba'i drung du| tshigs snga ma dge tshul gyi sdom pa rnam par dag pa mnos te| mtshan kun dga' rnam rgyal dpal bzang por gsol| sku btsun pa'i mchog tu gyur|
de nas rim gyis dgung lo bzhi bcu rtsa gsum pa'i thog rgyal ba zhes pa shing pho rta'i lo| dus tshigs lnga las dpyid kyi dus| zla ba bzhi las dpyid zla gnyis pa'i gral tshes bzang po la| dpal rdo rje gdan mi 'gyur bde ba chen po'i gtsug lag khang gi gzims khang phyi nang gi gsung rab ma lus pas phyug par don gyi slad du mtshan nas smos na| mkhas shing dngos grub <30> brnyes pa'i ma hA paNDi ta dpal byams pa gling pa bsod nams rnam par rgyal ba dbang po'i sde mi pham dga' ba'i bshes gnyen jigs [P 'jig] pa med pa phyogs kyi go cha zhes pas mkhan po dang | ma byon pa'i sangs rgyas gsum pa kha che bsod snyoms pa chen po'i slob brgyud tshogs dge 'dun sgang pa'i mkhan chen khri thog tu bzhugs pa rab 'byor seng ges las slob| rin po che pa khrom yon par grags pa nam mkha' lhun bzang pas gsang ston| byang chub sems dpa' mkhan chen nam mkha' chos bzang dang | myang ston bde legs bzang po dang | myang ston blo gros pa dang | chen po bsod nams rgyal po dang | brag dben par grags pa mdo sngags paN chen chos kyi rgyal mtshan dang | gzhan yang mang du thos shing 'dul ba 'dzin pa chen po du mas las kyi kha skong mdzad nas| yongs su dag pa'i dge 'dun grangs tshang zhing mi mthun pa med pa'i dbus su yongs su rdzogs pa dge slong gi dngos po brnyes par mdzad pa las {11b} bsrung bya phra zhing phra ba'i gnas la'ang bag dang ldan par mdzad pas| dge legs thams cad kyi gzhi lhag pa'i tshul khrims kyi bslab pa <31> rin po che'i nor gyis yongs su phyug pa'i dul ba'i glang chen| mtha' yas pa'i gdul bya'i nyon mongs pa'i tsha gdung sel bar mdzad pa'i tshul khrims kyi dri gtsang sku lus las 'dom drug tshun chad du khyab pa sogs kyi sku btsun pa'i mthar thug pa ngur smrig 'dzin pa rnams kyi gtsug gi rgyan dang | lha dang bcas pa'i 'jig rten thams cad kyi yon gnas gcig pur gyur la| de'i tshe mkhan po nyid kyi zhal snga nas kyang | shes bya kun rig ces sogs da lta dad ldan rnams kha ton du byed pa'i bstod pa sho lo ka gcig pu 'di nyid kyis ched du brjod de legs par bstod cing bsngags par mdzad do|| de la 'di skad ces smra ste|
[Concluding Verses]
[1] tshe srog mi rtag sbrul gyi lce ltar g.yo||
dpal 'byor dar rgud chu bo'i skye 'bri bzhin||
snyan grags brag cha dang mtshungs srid pa'i bde||
e raNDa yi ljon shing ltar gzigs pas||
nges 'byung ga bur gru char gyis brlan pa'i||
bslab gsum ha ri tsan dan rgyas pa'i nags||
tshul khrims ma la ya yi dri bsung gis||
srid pa'i gdung skyob grib bsil gcig pur gyur||
[2] sdom brtson nyi ma gsar pa'i thig le ni||
ngur smrig thun mtshams sprin gyi bla re dang ||
<32> bslab gzhi bye ba'i zer phreng lda ldi can||
chos 'dul padma'i tshal bzang bzhad pa'i gnyen||
srid lam dub la tsan dan grib bsil ltung la lag pa'i 'chel sa gcig|| log lam 'phyan la thar pa'i shing rta 'dod pa'i rims la grib pa'i sman|| rmongs pa'i mun par snang ba mtshungs med bkren chen rnams la bdud rtsi'i zas|| kye ho 'khor ba'i nags nang stong par tshul khrims dang mtshungs rtsa lag su [P tu]||
dpal ldan bla ma dam pa'i rnam par thar pa ngo mtshar rin po che'i gter mdzod las| bstan pa la zhugs shing tshul khrims kyi nor {12a} gyis phyug pa'i skabs te lnga pa'o|| ||
[CHAPTER 6: Religious Conduct and Spiritual Practice (rNam par dag pa'i spyod pa rlabs po che mdzad pa'i skabs), pp. 32-39; fols. 12a1-14a3.]
drug pa rnam par dag pa'i spyod pa rlabs po che gzhan las khyad par du 'phags pa thugs nyams su bzhes pa ni|
[Introductory Verses]
[1] kun nas phul byung rim gnyis rnal 'byor gyis||
dka' byed bdud kyi g.yul las rnam rgyal te||
dpal ldan dam pa'i go 'phang mchog brnyes pa||
bzang po'i lam gyi srol 'byed gang de rgyal||
[2] gdod nas go 'phang mchog brnyes kyang ||
skal ldan 'gro ba'i las snang du||
bslab pa gsum dang 'brel ba yi||
lam gyi bgrod tshul ji bzhin mdzad||
de yang bdag <33> cag gi bla ma skyes bu khyu mchog dam pa de sngon nas zhi zhing dul la bgrod par bya ba'i rtse mor son mod| gzhan snang sgyu 'phrul gyi bkod pa tsam du dam pa'i spyod tshul dang ldan zhing bstan pa rin po che la zhugs nas rnam par dag pa'i khrel yod kyi bag dang bcas pas| phyi so thar gyi kun spyod dam pa'i chos 'dul ba las ji ltar 'byung ba bzhin du las 'bras phra mo'ang khyad du mi gsod cing | bslab pa'i gnas rnams las cung zad kyang mi g.yo ba lhur len pa dang | nang byang sems kyi kun spyod phar phyin drug ldan gyi sgo nas bstan pa dang sems can gyi don du snying stobs mchog tu gyur la| gsang ba sngags kyi kun spyod phyi nang gsang ba lha'i de kho na nyid dang ma bral ba'i ngang nas| bsnyen pa dang | sgrub pa dang | mchod pa dang | bstod pa dang | gtor ma sogs kyis bla ma yi dam mkha' 'gro chos skyong dus rtag tu mnyes par mdzad pa ste|
[A List of Gong dkar ba’s daily practice, pp. 33.15-35.9; fols. 12a6-12b7]
des na zhag re'i thugs dam gyi rim pa ni| bzheng ba'i rnal 'byor gyi rjes su rnal 'byor dbang phyug gi bsrung ba sngags brgya re dang bcas pa| 'khrul 'khor rlung sbyor| lam 'bras kyi dmigs pa sogs rgyas bsdus skabs <34> dang sbyar ba| dzam chu dkar gtor dang bcas pa'i skabs su dzambha la gnyis la sngags brgya re| {12b} tshe dpag med kyi bsnyen pa stong | 'jam dkar gyi sngags stong | mtshan brjod| chos rgyal ma| thub bstod| ltung bshags| sgrol mchod| gtsug tor rnam rgyal gyi gzungs ring nyi shu rtsa lnga re| gshed dmar bcu gsum ma'i bskyed rim dang | gtso bo'i bsnyen pa stong | 'khor rnams brgya re| bde mchog dril bu lus dkyil dang | yi ge bdun pa stong | kye rdor yan lag drug pa lam dus rgyas pa dang bcas pa'i skabs skyabs 'gro yig brgya| uShNI Sha| a ShTa rnams brgya re| bha ya na bdun| de wa pi tsu stong | yum 'khor bcas brgya re dang | {bzhan}|gzhan yang rgyas bsdus skabs dang [space of 2cm!] sbyar ba'i thun bzhi'i grangs tshang ba| 'jigs byed dpa' bo gcig pa'i mngon rtogs dang | ya ma ra dzA| hrI ShTi| ya [P ma] mAnta [P manta] ka rnams sum brgya re| phur pa'i yang snying lhan skyes dang | ki la ya stong | rnam sras ser chen dang | tshogs bdag dmar po gnyis kyi gtor bsngo'i skabs su so so'i sngags brgya re| kye rdor| bde mchog gi 'das gtor| chos skyong gur zhal| pu tra ming sring | mkha' 'gro spyi gtor| gzhi <35> bdag gtor ma rnams kyi skabs su| shA sa na sum brgya| snying po stong | lha mo brgya| zhal bzhi pa'i sngags ring brgya| snying po stong | yum bcas brgya| mon pa pho mo'i bod pa brgya re| rbad bsad mtshon tsam re dang bcas pa'o|| gtor ma brgya rtsa| gshin rje dmar 'jigs kyi sgo nas drug cu pa las gshin dang bcas pa| cha gsum| mdo sgrub bdud zlog dang bcas pa| za byed mkha' 'gro'i sbyin sreg brgya tshar| seng gdong ma'i zlog pa| lam 'bras phyag mchod rgyas pa| byams smon| rtsa ltung | tshar gsum khug pa| nyal ba'i rnal 'byor rnams so||
'di rnams kyi nges pa ni| rje nyid kyi gsang ba las kyang ches gsang ba'i tshul du zin bris gab yig lta bu'i phyag bris su btab nas yod pa re zhig sus kyang mngon du ma gyur| {13a} phyis ring mo zhig na bla brang mgon khang nas mchod cog gi gseng zhig nas rnyed pa las ji ltar byung ba bzhin bkod pa yin zhing | de'i gsham na zhag gcig gi chos spyod kyi rim pa snga mo byed pa kha cig ni bzhag la phyis med du mi rung ba 'ga' zhig bsnan du yod kyang 'di ni da ltar gyi rim pa'o|| zhes pa gnang 'dug cing |
gong 'og gi sngags rnams la rjes su <36> grangs 'di song gi nges pas ris kyi bsgril tho gnang 'dug pa rnams ni blos gzhal bar bya ba las 'das par 'dug pas| dad ldan skal can rnams la smos ci 'tshal na'ang | bag chags ngan pa'i skye bo rnams la rang blo dang sbyar ba'i sdig ltor gyur dogs ma bkod do|| gzhan yang skal ba dang dad pa'i nor dang ldan pa rnams la 'doms par mdzad pa ni rgyud sde bzhi'i dbang bka' de dag so so'i grol byed kyi lam phra rags| byin rlabs rjes gnang | rgyud bshad bka'| lung rgyun| sgrub dkyil gyi phyag len gyi rim pa sogs| mdor na mdo sngags rgyud sde rgya mtsho'i nges gsang las byung ba'i chos kyi 'khor lo gsung gi gsang ba bsam gyis mi khyab pa dang | gsung rnam pa thams cad pa'i sgyu 'phrul ji lta ba bzhin du gdul bya rang rang gi khams dang | bsam pa dang dbang po dang | bag la nyal dang rjes su mthun par chos kyi 'khor lo rlabs po che bar med par bskor ba sogs mkhas pa'i bya ba rnam pa gsum gyi rol pas rgya mtsho chen por chu bo bzhin du mkhas pa dang | che ba dang | btsun pa dang | bzang ba la sogs pa rnams khengs pa'i ri bo las babs te| lung <37> dang mngon par rtogs pa'i chos tshul gyi nor bu zad pa med pa'i rgya mtsho chen po 'dir 'dus shing tshim par mdzad pas thub pa'i bstan pa la ston pa gnyis pa ltar gyur te| dzambu'i sgras mtshon pa'i sa'i khor yug gi khyon 'dir| mdo dang sngags kyi tshul bla na med pa'i chos kyi nyi ma snyoms par {13b} brdal te| srid pa dang zhi ba'i dge legs kyi snang ba rgya chen pos khyab par mdzad do||
mdor na dam pa 'di ni gnas skabs gang du'ang chos gsung ba'am| gsung rab mtha' dag la gzigs pa bstsal ba'am| legs bshad kyi rtsom pa mdzad pa'am| spros bcas spros med kyi thugs dam las mi g.yo ba'am| rnal 'byor dang ldan pa'i gsol ba'i skabs tsam ma gtogs sku gsung thugs [P thug] tha mal du gyur pa'i gnas skabs skad cig tsam yang zhabs 'bring pa shin tu nye bas kyang ma mthong ba ni mngon sum du gyur pa thams cad mthun par smra'o|| gzhan yang 'byor pa'i khyad par ji snyed cig yod pa dang | nyin re bzhin ji tsam phyag tu babs pa rnams kyang rang don du cung zad tsam yang mi spyod par sku gsung thugs kyi rten bzhengs pa dang | bla ma dkon mchog la rnyed <38> bkur dang | mchod pa'i yo byad 'bul ba dang | phongs pa la sbyin gtong mdzad pa min pa bar ma dor 'gyur ba med cing | mdor na rje btsun 'di ni thabs mkhas pa'i thugs rjes srid dang mnga' ris su gtogs pa'i bdog pa kun kyang ngang gis dkar phyogs su 'gro ba dang | rig byed du gyur ro cog gi 'du byed kyi grub 'bras dang | las la 'khor ba phra mo'i bar thams cad kyang rten gsum bzhengs pa dang | de dag la mchod rdzas kyi bye brag sgrub pa dang | dge 'dun gyi rnyed pa'i bya ba dang | gzhan la phan pa sogs kyi las kho na la 'jug pa'i don dang ldan pa nyid ma gtogs| sdig ltor 'gyur ba dang | kha na ma tho ba'i las la 'jug mi dgos pas dam pa 'di nyid la cha tsam du 'brel tshad kyang don dang ldan pa yin no|| smras pa|
[Concluding Verses]
[1] khams dang bsam pa'i khyad par ji bzhin du||
du ma'i mdzad pa bstan nas 'gro ba kun||
kun mkhyen sar 'god srid zhi'i 'jigs las skyob||
skyob pa mtshungs med skye dgu'i dpal du gyur||
[2] mdo rgyud gsung rab rgyal ba'i dgongs pa bzhin||
dgongs nas de don gzhan {14a} la 'doms pa dang ||
'doms pa ji bzhin rang <39> gis legs sgrub pa||
legs pa'i lam gyi ston pa mtshungs pa med||
[3] lus can phan bde'i khur chen snying rje yis||
snying stobs phrag par len brtson rgyal ba'i sras||
rgyal ba dgyes pa'i mdzad pas dus 'da' bas||
dus gsum kun tu 'brel tshad don dang ldan||
[4] dad dang brtson pa'i ba gam rnam bkra shing ||
bslab gsum nor gyis bang mdzod yongs gang ste||
rnam dag chos kyi sbyin pa'i phyag rkyong bas||
'di na chos min dbul ba'i cha bral lo||
dpal ldan bla ma dam pa'i rnam par thar pa ngo mtshar rin po che'i gter mdzod las rnam par dag pa'i spyod pa rlabs po che mdzad pa'i skabs te drug pa'o||
[CHAPTER 7: Studies under the Tutorlage of various Teachers (Yongs 'dzin dam pa bsten zhing gsung rab kun gyi bdag por gyur pa'i skabs), pp. 39-89; fols. 14a3-29a5.
bdun pa yongs su 'dzin pa bsten zhing gsung rab kun gyi bdag por gyur pa ni|
[Introductory Verses]
[1] kun mkhyen rgyal ba'i gsang gsum las byung ba'i||
dga' chen rol mo chen pos srid gsum 'gengs||
rnam mang bdud las rgyal ba'i dpal yon gyis||
bzang po'i phrin las ba dan bsgrengs khyod rgyal||
[2] rgyal chen thos pa'i bag chags mthu brtas shing ||
grangs med yongs 'dzin mkhas pa'i zhabs bsnyen te||
zab yangs chos <40> kyi bdud rtsi 'doms mdzad pas||
rgya bod gsung rab kun gyi bdag por gyur||
bdag cag gi dpal ldan bla ma dam pa thams cad mkhyen pa| thams cad gzigs pa| thams cad la dbang 'byor ba de nyid sngon nas rgyud mar legs par sbyangs pa'i mthu dang | 'dir yang blo gros 'phel bar byed pa'i yi dam la bsnyen pas sad par byas te| skyes sbyangs kyi mkhyen pa phul du byung zhing | yongs 'dzin dam pa rnams las bka' drin ji ltar nod pa'i tshul ni|
[Condensed Record of the Teachings Gong dkar ba had received from his Spiritual Teachers, pp. 40.8-84.2; fols. 14a7-27b4 # NOTES: only input from the published book, only some readings of the blockprint are recorded!]
[Teachings from Brag thog pa bSod nams bzang po, pp. 40-54]
bla ma dam pa rnams kyi gtsug rgyan bka' drin mtshungs pa med pa rje btsun brag thog pa chen po bsod nams bzang po zhes yongs su grags pa| phyi nang gi rgyud sde mtha' dag la mkhas {14b} shing dbang bzhi'i mngon par rtogs pas thugs rgyud phyug pa| lhag pa'i lha du mas dngos su rjes su bzung zhing byin gyis brlabs pa| rdo rje chos skyong ba'i srung ma rnams kyi phrin las 'khul bas bran bzhin bka' bsgrub pa ste| mdor na thun mong dang thun mong ma yin pa'i yon tan rin po che'i rgyan dang | rdo rje slob dpon du 'os pa'i mtshan nyid ma lus shing lus pa med pa tshang bas| snyigs ma'i dus 'dir rgyal ba rdo <41> rje 'chang gi ye shes chen po'i sgyu 'phrul gyi bkod pa tha mal gyi gzugs su bstan pa de nyid kyi drung du| dpal ldan sa skya pa'i bka' lung dri ma med pa rnams gsan pa ni| dpal kye rdo rje la bka' srol bsam gyis mi khyab cing | khyad par rje btsun sa skya pa la bka' srol drug tsam babs pa las| deng sang dngos su bzhugs pa grags che ba'i bka' srol chen po bzhi'i mchog tu gyur pa kye rdo rje'i man ngag dang mthun pa'i biRWa pa'i lugs kyi rdul tshon gyi dkyil 'khor du dbang bzhi rdzogs par gsan| de nas kye rdo rje Dombi he ru ka'i lugs kyi dbang | kye rdo rje bshad rgyud rdo rje gur nas gsungs pa'i rigs bsdus pa mkha' 'gro lnga'i dbang | kye rdo rje nas gling ma'i dbang | kye rdo rje nag po pa'i dbang | de dag gi yum ka bdag med lha mo bco lnga'i dbang dang de'i byin rlabs| de dag gi yig cha tshang ma'i lung | gsung ngag rin po che lam 'bras bu dang bcas pa'i cha lag yongs su rdzogs pa lam 'bras glegs bam rje btsun rin po che'i dkar chag lugs bzhin dang | der ma 'dus pa'i rje btsun gong ma gsum| bdag nyid chen po| 'phags pa rin po che| rje bla ma <42> theg chen chos kyi rgyal po rnams kyi yig cha tshang ma lam skor phyi ma brgyad dang bcas pa| dpal dus kyi 'khor lo'i sku gsung thugs yongs su rdzogs pa'i rdul mtshon gyi dkyil 'khor du| thun mong byis pa 'jug pa'i dbang bdun| {15a} dbang gong ma bzhi| gong ma'i yang gong ma don dam bdag po chen po'i dbang dang bcas pa| dus 'khor sdom chen gyi dbang | de dag gi yig cha bu ston dang | phyogs rgyal ba| brtson rgyal ba| chos rje bla ma rnams kyis mdzad pa mtha' dag gi lung | sa skya pa'i man ngag khyung khra nag gnyis las ye shes khyung khra'i bzlas lung dang | khra nag gnyis ka'i yig cha'i rim pa mtha' dag dpal 'khor lo sdom pa'i skor la| 'khor lo sdom pa rnal 'byor dbang phyug lU hi pa'i lugs kyi dbang | nag po pa'i lugs kyi dbang | dril bu pa'i lugs lha lnga'i phyi dkyil dang lus dkyil gyi dbang | mai tri pa'i lugs lha bcu gsum ma'i dbang | sdom 'byung lha bcu gsum ma'i dbang | rdzogs rim rim lnga'i dbang bka'| bde mchog lhan skyes kyi byin rlabs| bde mchog gi go cha dpa' bo drug dang dpa' mo drug gi byin rlabs| paN chen <43> nags rin gyi thugs dam bde mchog dkar pos lhan cig skyes pa'i ye shes mngon du byed pa'i bka'| phag mo mngon par 'byung ba'i rgyud kyi rnal 'byor ma lha so bdun| lha bcu gsum| lha lnga ma rnams kyi dbang | rje btsun rdo rje rnal 'byor ma'i dbang | mai tri mkha' spyod ma'i byin rlabs| nA ro mkha' spyod ma'i byin rlabs| rdo rje phag mo shes rab gsal byed phag dkar du grags pa'i rjes gnang | ral gcig ma dmar mo'i byin rlabs| yang 'khor lo bde mchog bshad pa'i rgyud dpal mkha' 'gro rgya mtsho 'khor bcu gnyis yongs su rdzogs pa lha stong dgu brgya dang bco brgyad pa'i dbang | de dag rnams kyi sgrub dkyil sogs rgya bod kyi yig cha gtso che ba'i lung mtha' dag yang bshad rgyud mngon brjod phyi ma las byung ba'i bde mchog khro bo reg tshig gi dbang | yang khro bo reg tshig gi yab bka'| yum bka'| sbags sgrub| gsang sgrub| las {15b} mkhan khrag mig mon pa spun gsum dang bcas pa'i dbang | byin rlabs rjes gnang | yig cha rgya gzhung | sgrub dkyil| gtor chog bsrung zlog sogs las tshogs dang bcas pa mtha' dag gi lung | sgyu ma <44> chen mo lha lnga'i dbang | yang rnal 'byor ma'i rgyud bde chen ral pa gcig pa lha nyi shu lnga'i dbang | rdzogs rim| bka' srung kA la dang | bi kA la zhes bya ba gnod sbyin dmar nag gi rjes gnang | yig cha rgyud man ngag 'grel pa dang bcas pa'i lung | gsang 'dus skor la| 'dod chags chen po'i thabs rgyud gsang 'dus mi bskyod rdo rje 'phags lugs lha so gnyis kyi dbang | 'jam pa'i rdo rje lha bcu dgu ma'i dbang sgrub dkyil gyi lung dang bcas pa| yang zhe sdang chen po'i thabs rgyud gshin rje gshed skor la| gshed dmar lha bcu gsum ma dang lha lnga ma'i dbang | rdzogs rim shin tu spros pa med pa'i nyams khrid dang | de dag gi rgya bod kyi yig cha'i rim pa mtha' dag gi lung | dgra nag bcu gsum ma'i dbang | gshin rje gdong drug gi dbang | rdo rje 'jigs byed lha bzhi bcu rtsa dgu'i dbang | yang rdo rje 'jigs byed rwa lugs lha bcu gsum ma'i dbang | rdo rje 'jigs byed mal lo'i lugs ro langs brgyad skor gyi dbang dang | rwa lugs ro langs brgyad bskor gyi dbang | las kyi gshin rje'i rjes gnang | yig cha rwa bong them yig lugs bzhin <45> tshang ma dang | gzhan yang yig cha mtha' dag gi lung | gsang sngags snga 'gyur rnying ma'i skor la| yang dag sa lugs lha lnga bcu rtsa brgyad kyi dbang | rdo rje phur pa sa lugs lha lnga'i dbang | phur srung dkar mo nyi zla dang bdud rgyal thod pa'i phreng ba can gnyis kyi rjes gnang | de rnams kyi yig cha rgyud rgya gzhung sgrub dkyil sogs kyi lung | chos skyong skor la| gur gyi mgon po'i dbang rjes gnang gnyis las| dang po rgya gzhung lugs gri gug lha lnga'i {16a} dbang dang | nag po chen po la ma gshin bcu drug gis bskor ba lha bcu bdun ma'i dbang | gnyis pa bram ze mchog sred kyi lugs lha bcu gsum du sbags te sgrub pa'i rjes gnang | gur mgon lha bcu gnyis ma dang lha brgyad ma dang | pu tra lcam sring gi khyad par gyi rjes gnang | gnyan gyi mgon po brtsegs zhal gyi rjes gnang | g.yas dkar g.yon dmar steng zhal dud kha lcam dral lnga'i rjes gnang | zhal bzhi gtso 'khor drug pa dang | gdong brnyan can| dkar po tshe sgrub| ser po bsod nams sgrub pa| dmar po dbang bsdud| sngon po bgegs 'joms te drug gi rjes gnang so sor yod pa| <46> de dag gi yig cha rgyud dang rgya bod kyi grub pa brnyes pa'i skyes chen rnams kyis mdzad cing | rje btsun sa skya pa rnams kyis thugs nyams su bzhes pa ma tshang ba med pa'i chos skyong skor gyi po ti gnyis kyi lung | bka' srung dur khrod bdag po'i rjes gnang | de'i yig cha'i lung | ye shes mgon po phyag bzhi pa'i rjes gnang | mgon po phyag drug pa'i rjes gnang | gnod sbyin rdo rje bdud 'dul gyi rjes gnang | de rnams kyi yig cha thor bu'i lung | yang rigs gsum mgon po'i skor gyi| dang po spyan ras gzigs kyi rnam grangs| spyan ras gzigs bla med padma can lha bzhi bcu rtsa drug gi dbang | spyan ras gzigs zhal bcu gcig pa lha sum cu rtsa bdun gyi dbang | phyag mtshan gyi rjes gnang | yang bcu gcig zhal dpal mo lugs kyi rjes gnang | 'phags pa don yod zhags pa sa lugs kyi rjes gnang rnams dang | thugs rje chen po skyer sgang pa'i skor chos bdun du grags pa sogs kyi yig cha'i rim pa gzungs sgrub la sogs pa mtha' dag gi lung | 'jam dpal skor la| 'jam dbyangs a ra pa tsa na lha lnga'i dbang | a ra pa tsa lha gcig gi rjes gnang | 'jam <47> dpal rdo rje blo gros 'phel ba'i rjes gnang | 'jam dpal smra seng gi rig gtad| 'jam dpal dmar po gsung gi rjes gnang | 'jam dpal dkar po'i rjes gnang | 'jam dbyangs shes rab 'khor lo'i rjes gnang | de rnams kyi so so'i yig cha cha lag dang bcas pa ma tshang ba med pa'i lung | dbyangs can ma dkar mo'i rjes gnang | dbyangs can ma dmar mo'i rjes gnang | de gnyis kyi yig cha rgya bod kyi mkhas pa rnams kyis ched du mdzad pa rnams kyi lung | phyag rdor skor la| phyag na rdo rje 'khor lo chen po'i dbang | phyag na rdo rje 'gro bzang gi dbang | phyag na rdo rje u tsa'i rjes gnang | de rnams kyi yig cha'i lung | rdo rje rnam 'joms bir lugs lha bdun cu rtsa lnga'i dbang | ba ri lo tsA ba'i lugs rnam 'joms lha bco lnga'i dbang dang lha gcig gi byin rlabs| rdo rje rnam 'joms sku'i rigs dkar po lha bco lnga'i dbang dang gzungs sogs yig cha'i lung dang bcas pa| mi g.yo ba sems dpa' sum brtsegs lha dgu'i rjes gnang | mi g.yo ba bla med lha dgu'i dbang | mi g.yo ba dkar po'i rjes gnang | de rnams kyi yig cha'i lung | khro bo <48> sme brtsegs kyi rjes gnang | sme brtsegs gter ma'i dbang bka'| khro mo sme brtsegs| de dag gi yig cha dang bcas pa| rigs gsum rig gtad kyi dbang bka'| tshe dpag med grub pa'i rgyal mo ras chung lugs kyi dbang | de'i las kyi lha rta mgrin dmar po'i rjes gnang | dze tA ri dgra las rnam rgyal gyi lugs tshe dpag med lha dgu'i dbang | 'chi med rnga sgra'i dbang | ma grub pa'i rgyal mo'i tshe sgrub thun mong ma yin pa'i dbang dang bskyed rdzogs kyi khrid| bcud len gyi man ngag dang bcas pa| yig cha rnams kyi lung | rta mgrin lcags ral can dang | byang chub sems dpa' zla ba rgyal mtshan gyi zhal gzigs rta mgrin nag po gnyis kyi rjes gnang {17a} yig cha'i lung dang bcas pa| sgrol ma'i skor la| nyi ma sbas pa'i lugs kyi phyag 'tshal nyi shu rtsa gcig gi rjes su 'brangs pa lha bcu bdun gyi dbang | rdo rje sgrol ma lha nyi shu rtsa gcig gi lus dkyil gyi dbang | gnyan lo'i thugs dam sgrol ma yan lag drug par grags pa'i rjes gnang | mtshan brgya rtsa brgyad du grags pa'i bzlas lung | sgrol ma dkar mo tshe 'phel bar byed pa'i rjes gnang | sgrol dkar gnyan lo'i <49> lugs kyi rjes gnang | sgrol dkar paN chen lugs kyi rjes gnang | sgrol dkar yid bzhin 'khor lo'i rjes gnang | de dag so so'i yig cha'i rnam grangs rgyas pa dang bcas pa'i lung | gtsug tor gdugs dkar gI ti warta'i lugs lha bzhi bcu rtsa gnyis kyi dbang | rjes gnang | khyad par gyi dbang | legs ldan mched gsum gyi rjes gnang dang bcas pa| gtsug tor rnam rgyal ba ri ba'i lugs lha dgu'i rjes gnang | gtsug tor dri med kyi rjes gnang | de dag gi gzugs dang yig cha'i lung | bcom ldan 'das kun rig rnam par snang mdzad kyi dbang | phyag na rdo rje 'chi bdag 'joms pa'i dbang | so sor 'brang ma gtso bor byas pa'i bsrung ba lnga'i dbang | 'od zer can gyi rjes gnang | ri khrod lo ma gyon ma'i rjes gnang | de rnams so so'i yig cha'i lung dang bcas pa| sangs rgyas klu dbang gi rgyal po'i sgrub thabs las tshogs| sman bla sprul sku'i rjes gnang dang mdo chog gi lung | g.yul las rnam par rgyal ba'i rjes gnang | yig cha'i lung | rdo rje phreng ba zhes pa slob dpon a bha yA ka ras phyogs gcig tu bsgrigs pa'i dkyil 'khor rnams kyi <50> dbang legs par gsan pa'i rnam grangs ni| gsang ba 'dus pa 'jam pa'i rdo rje lha bcu dgu| mi bskyod pa lha so gnyis| kha sbyor rdor sems lha so bdun| ye shes mkha' 'gro lha bcu gsum| kye rdo rje mtshon cha can phyag gnyis pa| phyag bzhi pa| phyag drug pa| phyag bcu drug pa rnams lha bcu bdun re yod pa'i dkyil 'khor bzhi| bdag med ma lha nyi shu rtsa gsum| yang bdag med ma lha bco lnga| ku ru kulle lha bco lnga| rdo rje bdud rtsi lha nyi shu rtsa gcig hUM mdzad bdud rtsi nyer dgu| he ru ka bdud rtsi nyer gcig 'khyil ba bdud rtsi bcu gsum| kye rdor thod pa can zhal gcig phyag gnyis pa| phyag bzhi pa| zhal gsum phyag drug pa| zhal brgyad phyag drug pa ste lha dgu'i dkyil 'khor bzhi| ma hA mA ya lha lnga| sangs rgyas thod pa lha dgu| kha sbyor nas bshad pa'i hUM mdzad lha bcu gcig lU hi pa'i rjes 'brang gi bde mchog lha drug cu rtsa gnyis dang | yang bde mchog gtso 'khor thams cad zhal gcig phyag gnyis par byas pa'i lugs gnyis te bde mchog gi dkyil 'khor gsum| 'di la phag mos gtso byas pa'i dpa' mo rnams kho na sgom pa'i dkyil 'khor gsum| <51> yang sangs rgyas thod pa lha nyi shu rtsa lnga| rdo rje gdan bzhi lha lnga bcu rtsa bdun| gshin rje gshed nag po lha bcu gsum| gur gyi sgrol ma lha bcu gcig 'od zer can lha nyer lnga| so sor 'brang ma ser mo lha bcu gsum| rdo rje dbyings sgo phrag gnyis la rtsa ba'i lha lnga bcu rtsa gsum bskal bzang dgu bcu rtsa drug kha skong rgyu| 'jam dpal sgyu drwa sgo nyis sbrags lha bzhi bcu rtsa gsum| chos dbyings gsung dbang sgo bzhi sbrags lha nyis brgya dang nyer gcig gtsug dgu lha sum cu so bdun| phyag na rdo rje 'byung 'dul lha sum cu so gsum| bshad rgyud rdo rje gur rigs bsdus lha lnga bcu rtsa gsum| 'khor lo sgyur drug lha bdun cu rtsa gnyis| dus kyi 'khor lo yongs rdzogs lha drug brgya sum cu rtsa drug rnams kyi dkyil 'khor so sor dbang bskur ba| a bha yA nyid kyi bzhed pa bla med phyogs gcig yin pa 'dra yang | 'dir bu ston sogs kyi bzhed pa ltar rgyud sde so sor phye nas mdzad do|| yig cha 'phreng {18a} bskor gsum sogs mtha' dag gi lung | dpal sa skya pa'i gser chos dmar po skor gsum las| ku ru kulle| khro bo 'dod pa'i rgyal po'am| bkag chol ma| tshogs bdag dmar po phyag <52> bcu gnyis pa rnams so so'i rjes gnang | yang tshogs bdag dkar po phyag bzhi pa'i rjes gnang | tshogs bdag dkar po zhal gsum phyag drug pa'am chags pa'i rdo rjer grags pa'i rjes gnang | gnyan lo nas brgyud pa'i dmar chung skor gsum las| ku ru kulle| nor rgyun ma dmar mo| lha mo ti nu rnams la dpal mo gser gyi snying thag can du grags pa'i so so'i rjes gnang | de rnams so so'i yig cha sgrub skor las tshogs dang bcas pa ma tshang pa med pa'i lung | rnam sras rta bdag brgyad kyi bskor ba'i rjes gnang | mdung dmar can gyi rjes gnang | ljang gu klu brgyad kyis bskor ba| mthing kha zhal gsum phyag drug lha mo brgyad kyi bskor ba| shu rangga warmma lugs kyi rnam sras a pa ra dzi ta| mdung dmar can bka' gter gnyis dang bcas pa'i sgrub yig las tshogs ma tshang ba med pa'i yig cha'i lung | yang slob dpon padma sambha ba'i lugs kyi rnam sras gter ma| sprin gseb nang rta bdag brgyad dang | klu mo gnyis dang mdzod pa'i sgrub thabs| rdo rje srid rgyal gyi sgrub thabs| 'joms byed rtsal khyi can mtshon srung gi man ngag sogs <53> dang | mgo brnyan can brgyad kyi sgrub thabs| las sbyor lo rgyus dang bcas pa| dzambha la nag po sbas pa bum 'khyil gyi rjes gnang dang de dag gi yig cha'i lung | dzambha la dmar po gter ma grwa pa mngon shes lugs kyi rjes gnang dang | yig cha'i lung | paN chen lugs kyi dzambha la nag po zhal gsum phyag drug gi bskyed rdzogs la brten nas mchog sgrub pa sogs kyi sgrub yig gi bka' lung | yang jo bo rjes dzambha la la brten pa'i mthun rkyen sgrub pa'i man ngag ri khrod pa'i {18b}zas nor khyad par can zhes pa sogs kyi bka' lung | yang dbyug gu ma spun gsum| ba ri pa'i thugs dam mkha' 'gro ma'i lag bcangs zhes pa dang | rim pa gnyis kyi man ngag ba ri pa'i bum nag gam rig pa 'bum chen mo zhes pa'i mdo rig pa lnga bcu yod pa dang | rig pa thor bu ba bsdus pa 'bum zhes pa'am| sna tshogs rig pa'i 'bum chung rig pa gya lnga yod pa byad ma 'bum zlog tu grags pa'i yig cha rnams dang | grub pa sde bdun| snying po skor gsum| a ma na se'i skor| yang dbu ma lugs kyi byang chub tu sems bskyed| sdud pa la sogs pa'i sher phyin phran bu| gtor ma cha gsum <54> 'bring po| rgyal sras rin po che'i bka' 'bum thor bu ba tshang ma'i lung | rje btsun sa skya pa yab sras lnga'i gsung 'bum yongs su rdzogs pa'i skor la| rje sa skya pa chen po'i gsung 'bum po ti gnyis la chos tshan bzhi bcu rtsa gsum| slob dpon rin po che'i gsung 'bum po ti gnyis la chos tshan nyi shu rtsa bdun| rje btsun chen po'i gsung 'bum po ti che ba gsum la chos tshan brgya dang nyer brgyad| chos rje sa paN chen gyi gsung 'bum po ti gsum la chos tshan brgya dang bcu| 'phags pa rin po che'i gsung 'bum po ti bzhi la chos tshan nyis brgya dang bdun cu rtsa bdun rnams bka' 'bum dkar chag lugs bzhin ma tshang ba med pa dang | gzhan yang gces bsdus rin chen phreng ba zhes pa dang | phyag chen gces bsdus gnyis kyi thun mong dang thun mong ma yin pa'i chos tshan lnga bcu rtsa lnga la sogs pa'i chos kyi bdud rtsis thugs rgyud yongs su gtams par mdzad do||
[Teachings from Brag thog pa dPal 'dzin bzang po, pp. 54-56]
yang rje btsun dam pa de nyid kyi sku gsung thugs kyi sras su gyur pa rigs sngags 'chang rnams kyi cod paN chos kyi rje dpal 'dzin bzang po'i drung du bka' drin nod pa ni| rdo <55> rje phur {19a} pa'i smad las drag po sgrol ba'i rjes gnang | yig cha'i lung | nag po chen po gur gyi mgon po gri gug lha lnga ga ya dha ra'i lugs thun mong ma yin pa dbang bzhi bskur tshul yod pa dang | gur lha bcu gnyis ma| brgyad ma| bcu bdun ma rnams kyi dbang rgya gzhung lugs rig pa'i dbang lnga| sku gsung thugs kyi rjes gnang | bzlas lung dang bcas pa| dam pas mdzad pa'i mdos chog che chung gi lung | rdo rje 'jigs byed kyi rgyud rtog pa bzhi pa dang | sgrub yig las tshogs dang bcas pa mtha' dag gi lung | khrag mdog dmar po yab yum gyi rjes gnang | zhang blon rdo rje bdud 'dul gyi phyi nang gsang gsum gyi rjes gnang | chos skyong seng ge nag po'i rjes gnang | phag mo nag mo'i byin rlabs dang sgrub thabs las tshogs dang bcas pa| gshed dmar lha lnga'i rdzogs rim shin tu spros med du grags pa dpal biRWa pa'i lugs nyams khrid du mdzad nas| bdag byin gyis brlab pa'i rim pa| 'od gsal 'char ba'i byin rlabs| rten 'brel rdzas kyi rnal 'byor gyi byin rlabs rnams| slar yang shin tu gces pa'i man ngag lam 'bras glegs bam du <56> grags pa rje btsun chen po'i dkar chag lugs bzhin yongs su rdzogs pa'i lung | gsang ba 'dus pa'i rdzogs rim gyi yig cha gser sdings pa gzhon nu 'od dang | kun mkhyen 'phags 'od kyis mdzad pa'i chos tshan nyi shu rtsa drug gi lung | bu ston gyis mdzad pa'i gsang 'dus kyi rgyud 'grel sogs chos tshan lnga'i lung | yang theg chen chos kyi rgyal po'i bka' 'bum po ti gnyis la chos tshan brgya dang gcig dkar chag gi lugs bzhin ma tshang ba med pa'i lung | sgrol ma dmar mos 'gro ba dbang du bsdu ba'i man ngag rgya bod kyi sgrub yig 'ga' shas dang | dzambha la dmar po'i yig sna rnams kyi lung yang legs par gsan no||
[Teachings from Byams pa gling pa bSod nams rnam rgyal, pp. 56-58]
yang sa gsum mkhas pa'i gtsug rgyan theg pa mtha' dag gi ring lugs pa chen po| snyigs {19b}ma'i dus 'dir thub pa'i dbang po gnyis par gyur pa mkhan chen thams cad mkhyen pa bsod nams rnam par rgyal ba'i drung nas dpal dus kyi 'khor lo'i sku gsung thugs yongs su rdzogs pa'i dkyil 'khor du thun mong byis pa 'jug pa'i dbang bdun| gong ma kun rdzob drang ba'i dbang bzhi| don dam bdag po chen po'i dbang <57> rnams rdzogs par gsan| gzhan yang sangs rgyas mnyam sbyor gyi dbang | mnyam sbyor rdo rje sems dpa'i zur bka'| gdan bzhi lha mang gi dbang | sangs rgyas thod pa lha nyer lnga'i dbang | yang sangs rgyas thod pa lha dgu'i dbang | rdo rje 'jigs byed lha dgu ro langs brgyad bskor du grags pa'i dbang | rdo rje 'jigs byed don yod rdo rje'i lugs gshin rje pho brgyad mo brgyad kyi bskor ba lha bcu bdun ma'i dbang | 'di rnams so so'i rgyud 'grel| sgrub dkyil las kha tshar dang bcas pa'i yig cha mtha' dag gi lung | yang gsang ba 'dus pa'i yig cha| sgrub thabs kun tu bzang po sogs sangs rgyas ye shes zhabs kyis mdzad pa'i chos tshan bcu gnyis kyi lung | rnal 'byor rgyud kyi yig cha rgya gzhung de nyid 'dus pa'i 'grel chen gyi stod 'grel sogs chos tshan bcu bzhi'i lung | 'jam dpal mtshan brjod rnal 'byor rgyud du 'grel ba la lugs gsum gyi dang po nam mkha' dri med chung bar grags pa'i dbang dang | dkyil chog yon tan 'byung gnas lugs kyi dbang | de dag gi rgya bod kyi yig cha mtha' dag gi lung | rwa lugs mgon po sngon 'byung <58> lha drug gi rjes gnang | gu ru drag po'i dbang | gza' mchog rA hu la'i rjes gnang | tshe dpag med lha dgu dze tA ri'i lugs kyi dbang | gtsug tor rnam rgyal|<lha mangs sku grags pa'i dbang |> gzungs sogs yig cha 'ga' shas kyi lung | srung ba lnga'i dbang | dge tshul gyi tshig le'ur byas pa sum brgya pa'i bshad pa rgyas pa| ka lA pa la sogs pa sgra'i bstan bcos dang | me long ma {20a}la sogs pa snyan dngags kyi bstan bcos dang | rin chen 'byung gnas la sogs pa sdeb sbyor gyi bstan bcos dang | dpal dus kyi 'khor lo'i rgyud 'grel cha lag dang bcas pa la thos bsam dpyis phyin pa mdzad pa'o||
[Teachings from Dus zhabs pa dPal don grub kun dga', pp. 58-59]
yang dus kyi 'khor lo phyi nang gzhan gsum gyi don la shin tu mkhas pa dus zhabs pa dpal don grub kun dga'i bka' drin las| bde mchog sbyangs pa'i yon tan rdo rje mkha' 'gro'i dbang | bde mchog sdom 'byung gi 'grel pa padma can gyi lung | dpal dus kyi 'khor lo'i sku gsung thugs yongs rdzogs kyi rdul tshon gyi dkyil 'khor du dbang yongs su rdzogs pa| de'i rgyud 'grel gyi bshad pa| khyad par rtsis kyi skor la 'bur du dod pa'i legs par <59> bshad pa'i sgo nas mthar phyin pa'i mkhyen pa gang bar mdzad| mdo ting nge 'dzin rgyal po'i 'grel pa grags pa'i phreng ba zhes pa slob dpon 'jam dpal grags pas mdzad pa'i lung | gro lung pa blo gros 'byung gnas kyi bstan rim chen mo'i lung rnams so||
[Teachings from Vanaratna or Nags kyi rin chen, p. 59]
yang rgya gar shar phyogs satna ga ra'i paNDi ta chen po nges par mchog gi dngos grub brnyes pa dpal nags kyi rin po che'i drung du yang | dpal dus kyi 'khor lo'i sku gsung thugs yongs su rdzogs pa'i rdul tshon gyi dkyil 'khor du dbang bzhi yongs su rdzogs pa| dpal 'khor lo sdom pa lU hi pa'i lugs kyi rdul tshon gyi dkyil 'khor du dbang bzhi rdzogs pa| rdo rje phag mo zhal gnyis ma'i byin rlabs| mgon po phyag bzhi pa'i rjes gnang | tshe dpag med lha dgu'i dbang | mtshan brjod phan yon dang bcas pa| bzang spyod dang sgrol ma rnams kyi lung | byang chub sems bskyed rnams legs par gsan no||
[Teachings from Shar chen Ye shes rgya mtsho, pp. 59-63]
yang 'phags pa'i yul du rnal 'byor rgyud kyi tshig don gnyis la mkhas par grags pa paNDi ta kun dga' snying po gnyis pa lta bur gyur pa| {20b}dkyil 'khor thams cad kyi rdo rje'i slob dpon <60> chen po ye shes rgya mtsho'i drung du bka' drin nod pa ni| dpal 'khor lo bde mchog grub pa'i dbang phyug lU hi pa'i lugs kyi dbang bzhi yongs su rdzogs pa| gsang 'dus 'jig rten dbang phyug lha bcu dgu'i dbang | rdo rje 'jigs byed dpa' bo gcig pa mtshan ma bzhi bcus bskor ba'i dbang yongs su rdzogs pa| rnal 'byor rgyud kyi skor la| rdo rje dbyings kyi dkyil 'khor rtsa ba'i lha sum cu rtsa bdun skal bzang gi sems dpa' dgu brgya dang dgu bcu rtsa drug rnams kyi rdul tshon gyi dkyil 'khor du kun snying dkyil chog lugs su dbang stsal| yang rdo rje dbyings kyi 'grel chen de nyid snang ba'i dgongs pa ltar mdzad pa 'grel pa lugs su grags pa'i dbang | khro bo khams gsum las rnam par rgyal ba rtsa ba'i lha sum cu rtsa bdun| mchod pa'i lha mo so gnyis| skal bzang khro bo dgu brgya dang dgu bcu rtsa drug phyi rol rdo rje'i rigs lha bzhi bcu rtsa gnyis dang bcas pa'i dbang | rdo rje rtse mo rigs bsdus pa'i gzhi dkyil sgo nyis sbrags| nang dkyil dgu dang bcas pa la lha stong dang nyis brgya bdun cu rtsa gcig gi rdul tshon gyi dkyil <61> 'khor du dbang rdzogs pa| dpal mchog rigs bsdus pa'i gzhi dkyil sgo nyis sbrags| nang dkyil bcu bdun la lha grangs sum brgya dang sum cu rtsa dgu'i dkyil 'khor du dbang rdzogs pa| dpal mchog rigs so so rdo rje sems dpa'i dkyil 'khor du dbang rdzogs pa| bcom ldan 'das kun rig sgo nyis sbrag rtsa ba'i lha sum cu rtsa bdun 'gron thabs kyi lha drug bcu| dpal mgon bdun cu rtsa lnga dang bcas pa'i gcur lugs kyi dbang | 'chi bdag 'joms pa bcu gsum gyi dkyil 'khor du gcur lugs kyi dbang | sbyong rgyud nas gsungs pa'i shAkya seng ge'i dkyil 'khor rtsa ba'i lha sum cu {21a} rtsa bdun gyi dkyil 'khor du jo bo lugs kyi dbang rdzogs pa| rdo rje mi 'khrugs pa lha bcu gsum gyi dkyil 'khor du dbang rdzogs pa| chos dbyings gsung dbang gi dkyil 'khor sgo bzhi sbrag lha grangs nyi brgya dang nyi shu rtsa dgu'i dkyil 'khor du dbang | spyod pa'i rgyud rnam snang mngon byang gi dkyil 'khor sgo sum sbrag lha brgya dang bcu dgu'i dkyil 'khor du dbang rnams dang | rdor dbyings nas 'di'i bar gyi yig cha bu ston rin po ches <62> mdzad pa'i lung | yang yo ga'i chos 'byung gru rdzings kyi lung dang | yo ga'i TI ka yid bzhin nor bu'i steng nas lung bshad rgyas par gsan zhing | slob dpon rin po che nyid kyis mdzad pa'i de kho na nyid bcu'i snying po gsal bar byed pa legs par bshad pa'i sgron me zhes bya ba'i steng nas bshad pa dpyis phyin par gsan te| mdor na rnal 'byor rgyud 'di skor gyi phyag khrid| gar dbyangs| thig la sogs pa ma tshang ba med par gnang bas chos 'di pa la mkhas shing mi 'jigs pa'i spobs pa brnyes pa yin no|| de ltar chos skor 'di dag yongs su rdzogs par gnang ba'i mtha' rten du| da ni chos bdag po'i lag tu 'phrod pas bsam pa tshim mo zhes rgyal tshab tu mnga' gsol gzengs bstod dang bcas te| bu ston rin po che'i dbang bum dus 'khor nas bshad pa'i phyag tshad dang mthun pa bum chu'i rgyun dang bcas pa| bu ston rin po che'i phyag gzom byang chub shing las grub pa'i dus 'khor gyi phur pa| kha TwAM ga gzhan yang rab gnas kyi bye brag bum sman skam tshang ma| hor dril| hor chol sogs sngags chas kyi khyad nor mang po'i gnang <63> skyes bzang po dgyes par bstsal zhing | rgyal po chen po rnams thos sras zhi drag gi rjes su gnang ba yang gsan no||
[Teachings from 'Jam dbyangs grags pa rgyal mtshan, p. 63]
yang slob dpon rin po che'i rtsa ba'i bla ma rin po che grags pa rgyal mtshan la| dze tA {21b} ri'i lugs tshe dpag med lha dgu'i dbang sku phra mo'i dus gsan no||
[Teachings from bKa' 'gyur ba Shakya rgyal mtshan, pp. 63-67]
yang thub pa bcom ldan 'das kyis legs par gsungs pa'i bka' de'i dgongs 'grel rgya bod kyi bstan bcos dri ma med pa mang du gsan pa| rgya mtsho chen po'i mthar son zhing | theg pa mchog gi byang chub kyi spyod pa rin po che'i gling la mnga' dbang 'byor ba| bstan pa yongs su rdzogs pa'i mnga' bdag mtshungs pa med pa'i chos kyi rje| rgyal ba'i sras po sems dpa' chen po bka' 'gyur ba shAkya rgyal mtshan pa'i drung du sangs rgyas kyi sar bsnyeg pa'i blo gros dang skal ba can rnams kyi 'jug ngogs bstan pa rin po che'i snying po zab mo rdo rje theg pa'i bka' dri ma med pa| thog mar gsang sngags gsar ma'i rgyud 'bum gyi lung gsan pa la| dpal kye rdo rje'i rgyud rgyas pa 'bum phrag lnga pa las byung ba rtsa ba'i rgyud brtag pa gnyis pa la sogs pa rgyud sde gong 'og gi rgyud kyi rnam <64> grangs brgya phrag gnyis dang sum cu rtsa brgyad| gzungs kyi tshan pa brgya dang brgyad cu rtsa lnga rnams la po ti bcu bdun dkar chag lugs bzhin tshang bar thugs rgyud gtams par mdzad| yang mdo mang gi skor gsan pa la| mdo sde bskal pa bzang po la sogs mdo tshan sum brgya dang bcu phrag gcig bka' lung dkar chag lugs bzhin po ti che ba bcu phrag gsum du byas pa rnams gsan no|| yang gong du ma 'dus pa'i mdo'i tshan pa| mdo myang 'das chen po rgya nag 'gyur bam po zhe brgyad dam nga gnyis ma| gtsug tor bam po dgu pa las bdud kyi le'u nye tshe phyung ba le'u dang po dang 'di gnyis dbyangs gzhi can du 'dug le'u gnyis pa bcom ldan 'das kyi gtsug tor chen po'i mdo las bam po gnyis yod pa dang | gser 'od dam chen bam po bcu pa| thabs la mkhas pa sangs rgyas drin lan bsab pa| tshe dpag med rgyas pa| ri bo chen po'i mdo| 'od zer can gyi mdo| yang dam pa'i chos shin tu rgyas pa {22a} chen po sangs rgyas phal po che| rma ga chad| sdong po bkod pa| bzang spyod kyi 'jug sdud dang bcas pa shlau ka sum khri dgu stong sum cu la <65> bam po brgya dang sum cu dang | shlau ka sum cu pa rnams legs par gsan no|| yang mdo sde dkon mchog brtsegs pa chos kyi rnam grangs le'u stong phrag brgya pa las| bod du le'u 'am dum bu lnga bcu 'gyur ba'i chos kyi rnam grangs sdom pa gsum bstan pa'i mdo la sogs pa| chos tshan dum bu lnga bcu yang yongs su rdzogs par gsan| yang shes rab kyi pha rol tu phyin pa'i phyogs kyi gsung rab gsan pa'i rim pa la| shes rab kyi pha rol tu phyin pa stong phrag brgya pa sogs rgyas 'bring bsdus gsum| khri brgyad stong pa| shes rab khri pa| rdor gcod| sdud pa sogs zab mo'i chos bzhi| bdun brgya pa sogs grangs las ming du btags pa'i mdo drug rab rtsal dang | kau'u shi kas zhus pa'i mdo gnyis rnams kyang ma tshang ba med par gsan no|| yang dam pa'i chos 'dul ba lung sde bzhi po ti bcu drug yod pa dkar chag lugs bzhin legs par gsan| yang bstan bcos 'gyur ro cog gi nang nas gtso bor gal che ba rnams gsan pa las| thog mar rgyud sde bzhi'i rgyud 'grel| sgrub dkyil cha lag dang bcas pa sogs gsan pa'i skor| sgrol chen dri ma med pa'i 'od <66> sogs sems 'grel gsum gyis gtsos pa'i chos tshan brgya phrag bzhi dang bzhi bcu rtsa bzhi mdo phyogs sogs skor gyi byams chos lnga sogs chos tshan nyi shu rtsa bdun rnams so|| yang bde mchog snyan rgyud nyams khrid du legs par mdzad nas de dag gi cha lag gi skor| dkar chag rdo rje tshig rkang sogs chos tshan bdun cu rtsa bdun gyi bka' lung legs par gsan| yang chos rje bla mas mdzad pa'i spyod 'jug TIka chen gyi lung | dmar khrid tshem bu lugs dang | blo sbyong don bdun ma gnyis nyams khrid du gsan| yang sgrub thabs rgya mtshor grags {22b} pa'i lha dam tshig gsum gyi rgyal po sogs nyis brgya dang bzhi bcu rtsa gnyis kyi rjes gnang so sor gsan zhing | de dag re re'i sgrub thabs kyi lung yang ma tshang ba med par gsan| yang jo bo'i chos chung brgya rtsar grags pa byang chub lam sgron sogs chos tshan brgya dang brgyad kyi lung | yang grub pa'i dbang phyug shrI mi tra dzo gi'i lugs kyi dbang brgya rtsa brgyad la| phyag na rdo rje 'gro bzang nas dus kyi 'khor lo'i bar gyi dkyil 'khor gyi rnam grangs brgya dang brgyad kyi dbang zhag re la dkyil 'khor dgu mar byas| <67> zhag bcu gnyis la dbang yongs su rdzogs pa dang | de dag gi yig cha'i rim pa| dbang brgya rtsa'i 'byung khungs sogs chos tshan bcu bzhi'i lung yang gsan| yang thugs rje chen po gsang sgrub lha bcu gsum gyi dbang bzhi yongs rdzogs dang | de'i yig cha'i rim pa mngon dkyil sogs chos tshan bcu dgu'i lung dang bcas pa legs par thugs rgyud gtams pas chos kyi rgya mtshor gyur pa yin no||
[Teachings from mKhan chen Rin chen zla ba, p. 67]
yang bdag nyid chen po rin chen zla ba la byang chub sems dpa'i rtogs pa brjod pa dpag bsam 'khri shing yal 'dab brgya dang brgyad kyi lung gsan|
[Teachings from mKhan chen Byang chub brtson 'grus, p. 67]
kha che paN chen gyi gdan sa pa mkhan chen byang chub brtson 'grus pa la sgrub thabs brgya rtsar grags pa| lha rdo rje gdan pa nas sgyu 'phrul drwa ba'i spyan ras gzigs yan dgu bcu rtsa gsum gyi so so'i rjes gnang dang | yig cha'i rim pa rnams tha dad du ma tshang ba med pa'i bka' lung dang nges don rgya mtsho'i lung yang gsan|
[Teachings from 'Tshal min chos rje Ngag dbang bzang po, pp. 67-68]
yang tshal min chos rje ngag dbang bzang po'i drung du| rta mgrin yang gsang khros pa dang phyag rdor u tsarya'i rjes gnang | tshe dpag med lha dgu ma'i dbang ma gcig gi gcod yul <68> rnams legs par gsan|
[Teachings from Kun bzang rtse pa bSod nams rgyal mtshan, pp. 68-77]
yang 'khrul zhig kun spangs chos rje rig pa 'dzin pa'i ded dpon chen po dpal kun bzang rtse pa bsod nams rgyal mtshan pa'i drung du| 'khor los bsgyur ba drug gi rdul tshon gyi dkyil 'khor du {23a}dbang yongs su rdzogs pa| bde mchog gi bshad rgyud nas gsungs pa 'khor lo sdom pa lha lnga rigs gsum gyi dbang | rnam par snang mdzad sgyu 'phrul drwa ba lha bzhi bcu rtsa gsum gyi dbang | kye rdor mtshon cha can nam drag po gdan can du grags pa lha bcu bdun gyi dbang kye rdor mai tri lugs lha dgu'i dkyil 'khor du dbang bzhi rdzogs pa| phag mo zhal gnyis ma| dbu bcad ma| don grub ma gsum gyi rjes gnang dang de rnams so so'i yig cha'i lung | phag mo rus sbal zhabs kyi byin rlabs| phag mo zhal gnyis ma'i byin rlabs| u rgyan sgrol ma dmar mo zhal bzhi phyag brgyad ma lha mo nyi shu rtsa lnga'i dkyil 'khor du dbang bzhi rdzogs pa| sgrol ma ku ru kulle phyag drug ma'i rjes gnang | sgrol ma u gra tA ra| rdo rje gdan pa'i dbang gi sgrol ma dmar mo phyag gnyis ma dbyangs can ma dmar mo me long 'dzin pa| sgrol ma ku ru kulle Dombi lugs lha <69> lnga rnams kyi so so'i rjes gnang | gsang 'dus gnyis med rnam rgyal gyi dbang | phyag rdor 'gro bzang snying po lha gcig gi dbang | phyag rdor gos sngon can dang | rnam 'joms pa ri lugs gnyis kyi rjes gnang | rnam 'joms nag po lha nyi shu rtsa bdun gyi dbang | rnam 'joms nag po lha bcu dgu dza ya warmma'i lugs kyi dbang | gang blo ma'i bstod sgrub rjes gnang | 'jam dbyangs dkar po lha lnga mi pham bshes gnyen lugs kyi rjes gnang | bsrung ba lnga'i byin rlabs bu sgrub kyi lung dang bcas pa| mtshan brjod nas byung ba'i 'jam dbyangs zab pa lha nyi shu rtsa drug gi dbang bzhi rdzogs pa| de'i lus dkyil gyi dbang | sme brtsegs ljang khu'i rjes gnang | thang po che pa nas brgyud pa'i spyod rgyud dkyil 'khor bcu gnyis kyi dkar chag lugs su grags pa'i rim pa ni| kun rig rtsa ba'i dkyil 'khor sgo rkyang rtsa ba'i lha so bdun 'gron thabs dang bcas pa| shAka thub sku'i dkyil 'khor lha bcu bdun| tshe dpag med gsung gi dkyil 'khor lha bcu gsum| phyag na rdo rje thugs kyi {23b}dkyil 'khor lha bcu gsum| 'khor lo sgyur ba yon tan gyi dkyil 'khor lha zhe <70> brgyad 'jig rten khor yug dang bcas pa| me ltar 'bar ba phrin las kyi dkyil 'khor 'khor bcu bdun pa ste 'jig rten las 'das pa'i dkyil 'khor drug dang | 'jig rten pa'i dkyil 'khor drug las phyag na rdo rje klu chen brgyad kyis bskor ba| me ltar 'bar ba lha chen brgyad| me ltar 'bar ba gza' chen brgyad| phyag na rdo rje zhi ba la phyogs skyong bcu sgo ba dang bcas pa| me ltar 'bar ba la 'jigs byed dgu chung ma dang bcas shing sgo ba bzhi| phyag na rdo rje zhi ba la rgyal chen sgo ba bzhi dang bcas pas bskor ba'i dkyil 'khor rnams kyi so sor dbang rdzogs pa| mi 'khrugs pa kha che lugs lha nyer gcig gi dkyil 'khor du dbang | yang mi 'khrugs pa lha bcu gsum gyi dkyil 'khor du dbang | yang mi 'khrugs pa jo bo lugs lha bcu gsum gyi dkyil 'khor du dbang | yang mi 'khrugs pa lha dgu'i dkyil 'khor du dbang | mkhan po bodhi sa twas mdzad pa'i mchod rten brgya la sogs pa'i cho ga la brten pa'i rjes gnang | phyag rdor dbang bskur gyi dbang | dze tA ri'i lugs kyi bsrung ba lnga'i rig gtad gza' dgu'i mchod chog mchod sbyin dang bcas <71> pa'i dbang | tshe dpag med sprul sku'i rjes gnang | bya rgyud 'od zer can lha nyer lnga'i dbang | don zhags lha lnga'i paN chen lugs kyi rig gtad| spyan ras gzigs seng ge sgra'i rjes gnang | seng ge sgra'i gdon 'grol| kha sarpa Ni lha lnga'i rjes gnang | bcu gcig zhal mkha' 'gro lnga dang bcas pa'i rjes gnang | slob dpon darpana A tsaryas mdzad pa'i bya ba kun las btus pa zhes bya ba| rdo rje slob dpon la dgos pa'i cho ga ji snyed cig phyogs gcig tu bsdus pa'i dkyil 'khor gyi rnam grangs la| gsang ba 'dus pa 'jam rdor nas dpal dus kyi 'khor lo'i dkyil 'khor yan la bzhi bcu rtsa lnga| gza' yum| nor rgyun ma| gtsug tor rnam rgyal te bde legs su byed {24a}pa'i dkyil 'khor gsum dang bcas pa bzhi bcu rtsa brgyad rnams rgyud sde so sor phye ste| dus rer bzhi phrag mar bskur ba'i lugs bzhin yongs su rdzogs par gsan pa mdzad cing | rje kun bzang rtse pa nyid kyis mdzad pa'i rdzogs phreng gi ngag 'don yang gsan no|| 'phags ma sgrol ma nyer gcig las rab tu dpa' ba'i sgrol ma| zla mdangs sgrol ma| gser mdog can gyi sgrol ma| <72> gtsug tor rnam par rgyal ba'i sgrol ma| hUM sgra sgrog pa'i sgrol ma| 'jig rten gsum las rgyal ba'i sgrol ma| rgol ba 'joms pa'i sgrol ma| dbang mchog ster ba'i sgrol ma| seng ldeng nags kyi sgrol ma| mya ngan med pa'i sgrol ma| 'gro ba 'gugs pa'i sgrol ma| bkra shis snang ba'i sgrol ma| smin par byed pa'i sgrol ma| rab tu khros pa'i sgrol ma| rab tu zhi ba'i sgrol ma| chags pa 'doms pa'i sgrol ma| bde legs sbyin pa'i sgrol ma| rnam par rgyal ba'i sgrol ma| sdug bsngal bsreg byed sgrol ma| dngos grub 'byung ba'i sgrol ma| yongs su rdzogs byed sgrol ma ste nyi shu rtsa gcig po re re la lha bcu drug res bskor ba'i bcu bdun ma'i dkyil 'khor nyer gcig so sor dbang bzhi yongs su rdzogs pa re gsan| slob dpon ratna kIrtisa mdzad pa'i sgo drug gzungs chog dkyil 'khor sgo nyis sbrag lha brgya dang sum cu rtsa gnyis kyi lha so so'i sku gsung thugs yon tan phrin las kyi rig pa gtad pa'i dbang gi cho ga yang gsan| sman lha longs sku lha lnga bcu nga dgu'i dkyil 'khor du bya rgyud lugs kyi dbang | yang grub chen brgyad cu rtsa bzhi'i lU hi pa nas ye shes myu gu pa'i <73> bar gyi rjes su gnang ba| yang rnam sras skor la| rnam sras gsang sgrub ljang gu zhal gcig phyag gnyis pa| yum gtsug phud dmar mo dang bcas pa'i rjes gnang | gar mkhan mchog ljang gu zhal gsum phyag bco brgyad pa 'brug la zhon pa lha brgyad ma| mdung dmar can gsang ba gshin rje ltar sgrub pa lha bcu gsum| mdung dmar can nang ma mo ltar sgrub pa bdud mo bzhi dang rgyal chen bzhis bskor ba lha dgu| dreg byed nag po klu brgyad kyis bskor ba rnams kyi so sor rjes gnang | dpal dus kyi 'khor lo'i bsdus {24b} rgyud kyi 'grel chen dri med 'od kyi 'grel bshad nges pa'i don gyi gsal byed ces bya ba chos rje bla ma dam pas mdzad pa| gsang ba 'dus pa'i bdag byin gyis brlab pa'i rim pa dang | mngon par byang chub pa'i rim pa gnyis Arya de bas mdzad pa| las kyi mtha' brtsam byed klu'i blos mdzad pa| sgrub thabs kun tu bzang mo'i bshad pa bi da pA das mdzad pa| dpal ngan song sbyong rgyud rnams kyi lung | gter chos klu gdon 'dul ba 'jam dpal nA ga rag sha'i rjes gnang | de'i yig cha lo rgyus| bsnyen sgrub bya thabs sogs kyi lung | <74> yang dwags po bka' brgyud pa'i bde mgon sbrags mar grags pa'i bde mchog lhan skyes lha lnga'i rdul tshon gyi dkyil 'khor du dbang bzhi rdzogs pa| de ltar sbrags ma'i ye shes mgon po yum can lha bcu dgu'i dkyil 'khor du bum dbang dang | dbang gong ma tha snyad byar rung tsam gyi dbang | paN chen lugs kyi phyag bzhi pa'i rjes gnang | ye shes mgon po lha nyer lnga'i dbang | bya rog ma spyan snga grags byang pa'i lugs gtso rkyang dang | yang spyan snga nyer gnyis lugs lha mang gnyis kyi rjes gnang | bya rog ma dar dmar ma'i rjes gnang | steng pa lo tsA ba'i lugs bya rog ma'i rjes gnang gtor dbang | ye shes mgon po'i rjes gnang tshar lugs phyag mtshan gyi rjes gnang bcas pa| phyag bzhi pa 'bar mar grags pa lha bcu'i dbang rnams so|| gzhan yang gsang sngags rnying ma'i chos skor mang du gsan pa las thog mar rig 'dzin slob dpon gyi skor| bla ma rdo rje thod phreng rtsal gyi dbang | bla ma gsang 'dus kyi dbang | de dag gi yig cha dbang chog sogs tshang ma'i lung | bla ma drag po'i dbang | bka' brgyad bde gshegs 'dus pa zhes gter kha <75> gong ma mnga' bdag myang nas brgyud pa'i dbang bskur chen po dang bka' ma'i dbang | yang bka' brgyad yongs rdzogs zhes pa gter kha 'og {25a} ma gu ru chos dbang lugs kyi dbang bskur chen mo lngar las so sor gsan| bka' brgyad kyi rgyud gsang ba 'dus pa'i lung dang | bka' brgyad skor gyi yig cha thams cad kyang chos 'di pa rang gi lugs bzhin bod lung du ma tshang ba med pa| tsa ri'i zhing skyong seng gdong gi bka' gter gnyis ka'i rjes gnang so so| yang sgyu 'phrul zhi ba lha bzhi bcu rtsa gnyis dang | khro bo khrag 'thung lnga bcu rtsa brgyad kyi dkyil 'khor so sor dbang rdzogs pa| kun tu bzang po rig pa rtsal gyi dbang yang zer| na raka dong sprugs lha dam pa rigs brgya yang zer ba'i rdul tshon gyi dkyil 'khor du dbang | 'jam dpal tshe bdag nag po'i dkyil 'khor du dbang | phur pa rtsa dum chos dbang gi mchan dang bcas pa'i lung | phur pa lha nag gi dbang gong ma dang bcas pa'i dbang | phur pa yang gsang spu gri'i dbang | phur pa man ngag drug pa'i dbang | rta mgrin lha bzhi lho 'grims su grags pa'i dbang | rta mgrin shwa na <76> bzhis bskor jo bo lugs su grags pa'i dbang | shangs pa nas brgyud pa'i rta mgrin gsang sgrub kyi rjes gnang ma ning dregs pa'i srog dbang | yang sems sde ma bu bco brgyad kyi dgongs pa ngo sprod pa'i thabs rig pa rtsal gyi dbang bco brgyad dkyil 'khor tu rdzogs par gsan| yang lung a nu yo ga las kun 'dus rig pa'i mdo dang | de'i bshad rgyud sangs rgyas thams cad kyi dgongs pa 'dus pa'i mdo las byung ba'i tshogs chen 'dus pa'i dkyil 'khor chen po yan lag dang bcas pa dkyil 'khor sgo bcu gcig sbrags tu dbang rdzogs par gsan zhing | sems sde'i yig cha ma lnga dang | bu bcu gsum rnams kyi lung | rtsa rgyud kun 'dus rig pa| mdo dbang gi dbang chog bla ma ka thog pas mdzad pa| dam tshig gsal bkra gsum gyi lung dang lung khra mo brag gi gter las byung ba'i yi dam dregs pa kun 'dul gyi chos {25b} skor la| phyag na rdo rje dregs pa kun 'dul gyi dbang bka' gtad dang bcas pa rdzogs par gsan no|| yig cha'i rim pa ni| rgyud klu 'dul nag po sogs chos mtshan bdun bcu rtsa dgu'i lung ma tshang ba med <77> par gsan| rgyud gsang snying gi 'grel pa| spar khab kyi bshad bka'| sgyu 'phrul lam rim gyi bshad bka'| gza' mchog rA hu la dug gi spu gri'i dbang dang | de'i sgrub yig gi rim pa| sgrub thabs| dug gi spu gri sogs nyi shu rtsa gcig gi lung | do ha skor gsum stod lugs smad lugs| dam pa do ha gsum yang gsan| po to ba'i gsung rgyun be'u bum sngon po rtsa 'grel gyi lung rnams so||
[Teachings from sTag tshang lo tsa ba Shes rab rin chen, pp. 77-78]
yang lo chen skyabs mchog dpal bzang po'i gdan sa stag tshang chos 'khor sgang gi skad gnyis smra ba lo chen shes rab rin chen gyi drung du| gtso bor ka lA pa la sogs pa sgra'i gtsug lag mtha' dag la mkhas par mdzad cing | gzhan yang kye rdo rje mtshon cha can gyi dbang | kha sbyor rdor sems kyi dbang | gsang ba 'dus pa ye shes zhabs lugs lha bcu dgu| dam tshig rdo rje lha bcu dgu bdud rtsi 'khyil ba| lha bcu dgu ma rnams kyi dbang | gsang 'dus kyi sgrub dkyil sogs kyi lung | 'jigs byed skyo lugs lha bcu bdun ma'i dbang | dpal dus kyi 'khor lo'i sku gsung thugs yongs su rdzogs pa'i dkyil 'khor du dbang yongs su rdzogs pa| gur las <78> gsungs pa rdo rje'i sgrol ma lha bcu gcig gi dbang | bya rgyud de bzhin gshegs pa'i rigs kyi gtso bo mnyam med shAkya'i rgyal po'i dkyil 'khor dam tshig gsum bkod kyi dbang | gza' yum gyi dbang | bka' gdams thig le bcu drug gi dbang dang khrid glegs bam tshang ma'i lung dang bcas pa| blo sbyong mtshon cha 'khor lo dang | blo sbyong sems dpa'i rim pa gnyis| byams pa dang 'brel ba'i chos sde nyi shur grags pa'i byams chos lnga| pra ka ra Na sde brgyad| sa sde lnga| sdom {26a} gnyis dang bcas pa'i lung | 'dul ba mdo rtsa| de'i 'grel pa lo tsA ba 'di nyid kyis mdzad pa sogs kyi steng nas gsan sbyong mthar phyin pa mdzad| mchims nam mkha' grags kyis mdzad pa'i gnas brtan bcu drug gi phyag mchod rnams legs par gsan la| de'i tshe yang lo chen nyid kyis dpal ldan legs tshogs zhes pa'i rje 'di nyid kyi rnam thar bstod pa zhig kyang mdzad do||
[Teachings from rNgog Byang chub dpal, pp. 78-79]
yang rje btsun mar pa lo tsA'i brgyud 'dzin rnams kyi nang nas mchog tu gyur pa rngog bdun brgyud kyi tha ma byang chub dpal ba'i bka' drin las rngog lugs kyi rim pa gsan pa la| thog mar dpal kye <79> rdo rje yab bka' dang yum bka'i dbang | gur rigs bsdus kyi dbang | dpal gdan bzhi yab bka' dang yum bka' gnyis kyi dbang | sgyu ma chen mo'i dbang | 'jam dpal gsang ldan gyi dbang ste rngog lugs kyi dkyil 'khor bdun du grags pa rnams dang | de dag gi yig cha'i bshad lung phal che ba| gzhan yang tshe dpag med lha dgu'i dbang yang gsan|
[Teachings from rNgog ston bSod nams don grub, pp. 79-80]
bla ma de nyid kyi gcung rngog ston bsod nams don grub pa las bshad bka' rnams dang | zab chos gsan pa'i rim pa la| brtag gnyis kyi 'grel pa chos rgyal ba'i zin bris chen mo'i steng nas thugs bshad tshang bar gsan pas zhe sdang rdo rje'i sa bcad dang | TI ka rin chen rgyan 'dra yang der tshang bar yod pas thob par bzhed| rdo rje gur gyi bshad pa lho pa dkar ston chos kyi 'od zer gyis byas pa'i zin bris nag po 'gro shes kyi steng nas thugs bshad tshang bar gsan| gur gyi sgrub thabs| gdan bzhi'i dkyil chog Arya de bas mdzad pa| 'chi ba bslu ba ngag dbang grags pas mdzad pa rnams kyi lung | sgyu ma chen mo'i rgyud kyi bshad pa a sang kIrtisa mdzad pa'i steng nas bshad <80> pa| kukku ri pa'i chos bdun las drug gzhan du gsan nas| 'dir gtor ma'i cho ga'i lung | mtshan {26b} brjod kyi 'grel pa zhe sdang rdo rjes mdzad pa'i steng bshad pa| sngags don rnam gzigs| sgrub thabs gsang ldan rim gnyis kyi sbyin sreg mtshan brjod bklag pa'i sgom khog sA tsa'i yig chung | dge bsnyen ma snyan grags dge ma dang | dge bsnyen ma grags sbyin ma dang | slob dpon mya ngan med pa'i dpal gsum gyis mdzad pa'i sgrub thabs dang bcas pa rnams kyi lung | gsang ldan gyi TI ka zhe sdang rdo rjes mdzad pa dang | sambu Ta'i 'grel pa a sangkIrtisa mdzad pa gnyis kyi lung bshad rngog lugs kyi nA ro chos drug gi khrid cha lag dang bcas pa| sgyu ma chen mo'i dbyibs rnal 'byor gsum gyi khrid| mai tri pa'i lam dgu phrugs kyi gdams ngag dpal dud sol lha mo'i rjes gnang | de'i yig cha'i lung | 'ba' ra chos drug tu grags pa'i nyams khrid kyang gsan| 'jam dpal nag po'i man ngag nag po chen po zhal bzhi pa khyung zhal can gyi sgrub skor dang rjes gnang gi yig cha| spro lung pa'i tshe chog gi lung | sum pa lo tsA ba'i blo sbyong rnams legs par gsan no|| <81>
[Teachings from Gling smad Chos kyi rje Shes rab dpal ldan, pp. 81-82]
yang gsang phu ne'u thog gi gdan sa pa sar gnas kyi sems dpa' chen po gling smad chos kyi rje shes rab dpal ldan pa las| phyi nang gi chos tshul gsan pa la| rdo rje gsum gyi bsnyen sgrub lam cha lag dang bcas pa yongs su rdzogs par gsan pa'i rim pa ni| grub thob u rgyan pa las brgyud pa'i lam smin grol gnyis las| dang po dus kyi 'khor lo'i dbang yongs su rdzogs pa| de'i grol lam khrid du legs par gsan| de dag gi yig cha'i rim pa la| grub chen u rgyan pa'i rnam thar rin chen phreng ba| bsnyen sgrub rtsa ba rdo rje'i tshig rkang sogs chos tshan brgya dang bcu gcig rnams kyi bka' lung yongs su rdzogs pa| 'jam nag gi rjes gnang | ka ma la shI la'i sgom rim thog mtha' bar gsum| sher phyin gyi khrid phran| bcud 'bum gyi {27a} yig cha'i rim pa| cong zhi'i bcud len sogs dpe tshan bco lnga'i lung | yang dam chos rdzogs pa chen po'i skor la| thog mar sgra thal 'gyur gyi rgyud sogs rgyud bcu bdun gyi lung | de rnams kyi snying po man ngag la snying tig gnyis las| dang po bi ma la snying tig skor la smin byed la yang spros bcas spros med| <82> shin tu spros med| rab tu spros med kyi dbang bzhi so sor gsan| grol byed lam gyi rim pa nyams khrid du mdzad nas| de dag gi yig cha'i rim pa ni| mkha' 'gro ye shes mtsho rgyal gyi dkar chag ltar btags grol rgyud kyi ma bu sogs chos tshan bdun cu rtsa gcig gi bka' lung | yang phyi sde snod kyi skor dbu tshad la sogs pa la thos bsam mthar phyin pa gnang ngo ||
[Teachings from Byams chen rab 'byams pa sangs rgyas 'phel, mKhas pa bstan gsal and dGe ba rgyal mtshan, p. 82]
gzhan yang gzhung lugs rab 'byams kyi mnga' bdag chen po kun mkhyen rdzong dkar ba sangs rgyas 'phel las| bka' chen bzhis gtsos pa'i sde snod kyi gsung rab mtha' dag la gsan sbyong dpyis phyin pa dang | mkhas pa bstan gsal ba dang | chos rje dge rgyal ba gnyis la yang grogs dan gyi tshul du| tha snyad rnams la the tshom gcod par mdzad pas gtsug lag mtha' dag la thugs kyi nges gsang rnyed de phyir rgol rnams la mi 'jigs pa'i spobs pa thob pa yin no||
[Teachings from the 4th Zhwa dmar Chos kyi grags ye shes, pp. 82-83]
rgyal ba dkon mchog yan lag gi sprul pa zhwa dmar ba chos kyi grags pa ye shes dpal bzang po la| rdo rje rnal 'byor ma lhan cig skyes ma lha lnga'i dbang | mgon po ber nag can gyi rjes gnang | tsa ri'i zhing skyong seng ge'i gdong <83> pa can gyi rjes gnang rnams so||
[Teachings from Ras chen dPal 'byor bzang po, p. 83]
nges par grub pa'i dbang phyug chen po ras chen dpal {27b}'byor bzang po'i drung du| shangs pa'i zab chos rnams cha lag dang bcas pa la| dang po ni gu chos drug la yang | thog mar smin byed dbang la khog 'bubs kyi bka' gnyis dang | gzhung shing gi bka' bdun las| dang po la rgyud sde lnga'i dbang dang | bde mchog gi dbang bzhi lus la bskur ba gnyis kyi dbang bzhi rdzogs pa| gzhung shing gi bka' bdun la| spyi'i bka' sgyu lus kyi dbang mo che dang | sgos kyi bka' thabs lam| sgyu lus| rmi lam| 'od gsal| 'pho ba| bar do rnams kyi bka' so sor gsan zhing | so so'i grol lam rnams nyams myong thugs rgyud la skyes skyes su nyams khrid du gsan nas| de dag gi yig cha'i rim pa la| ni gu ma'i rnam thar mgo na yod pa'i brgyud pa rin chen sna bdun sogs chos tshan brgya dang nyi shu rtsa dgu rnams legs par gsan no|| de dag ni bsten yun ring zhing mkhas par sbyangs pas bka' drin che ba rnams yin zhing | dbang rjes gnang | lung man ngag tsam gsan pa ni| snye thang chos rje blo gros brtan pa bzhi pa| ar dge <84> mkhan chen sgrib pa nag po| snye mdo ba chos rje shAkya dpal ba rnams so|| gzhan yang bka' lung rnam dag tu 'dug na| rang nyid mkhas pa dang che ba'i nga rgyal mi mdzad par| gang zag la mi rton chos la rton pa'i rnam thar phyag bzhes su btab ste| skye bo tha mal ba'i tshul la yang gus pa dang bcas te gsan no||
de ltar gong du smos pa'i bka' drin mnyam med brag thog chos rje nas snye mdo ba sngags 'chang shAkya dpal ba'i bar gyi skyes chen dam pa| mkhyen brtse nus mthu 'phrin las la sogs pa bsngags par 'os pa'i yon tan gyi phung po bsam gyis mi khyab cing gzhal du med pa nyi shu rtsa bzhi po de rnams| dad pa dang 'dod pa dang yid ches pa la sogs pa'i thugs kyi dad pas yongs su 'dzin pa dang bla mar bkur zhing bsten la bdag gir mdzad de| sa gzhi dang 'bru dang bzhon pa dang | gos dang | rin po che la sogs pa'i rnyed pas| phyag dang | ldang ba dang | stan {28a} stob pa dang | brjed pa dang | bsnyun rmed pa la sogs pa'i bkur bsti| khrus dang sku mnye dang dril phyis dang | spos bdug pa dang | bsnyun gyi gsos sman la sogs pa'i rim gro ste|
<85> mdor na mnyes pa gsum gyi mchod pa'i sprin rab 'byams spro bas sku gsung thugs kyi dkyil 'khor mchog tu mnyes par mdzad nas| sngags dang pha rol tu phyin pas bsdus pa'i bde bar gshegs pa'i gsung rab bka' dri ma med pa gangs ri'i khrod du 'gyur ro 'tshal dang | de dag gi dgongs pa 'grel ba'i bstan bcos rgya bod kyi shing rta chen po rnams kyis mdzad pa grangs med pa dang de dag la brten pa'i dbang bskur ba dang rjes su gnang ba dang | lung nod pa dang tshig gi don rgya cher bshad pa| gdams pa dang | rjes su bstan pa dang man ngag gi gnad gsang la nyams khrid du mdzad pa sogs| mtha' yas pa mtha' yas pa'i chos kyi 'khor lo zab cing rgya che ba'i ris su ma chad pa legs par gsan zhing | skye bas thob pa'i mkhyen rab yangs pa dang zab pa dang rno ba la sbyor ba las byung ba'i brtson 'grus drag pa dang | rgyun chags pa dang phyir mi ldog pas brgyan te| thos pa dang bsam pa dang sgom pa'i 'khor los nyin mtshan gyi dus 'da' bar mdzad pas| rgyud sde bzhi dang sde snod gsum gyis bsdus pa'i lung rig pa dang <86> man ngag la sogs pa| rgyal ba bu ram shing pa'i ring lugs mtha' dag gi drang ba dang nges pa'i don gyi dgongs pa dang gsang ba rtogs par dka' ba'i gnad ma lus shing lus pa med par mkhas shing 'dris la rang dbang du gyur cing | bzo dang gso ba dang sgra dang tshad ma dang snyan dngags dang sdeb sbyor dang mngon brjod dang skar rtsis la sogs pa shes bya rig pa'i gnas rab 'byams la mkhyen rab kyi snang ba phyogs med du rgyas te|
dri ma med pa'i gsung rab 'chad pa dang | rang gzhan gyi grub pa'i mtha' rtsod pa dang | dgongs 'grel gyi bstan bcos {28b} rtsom pa sogs la sa'i steng na 'gran pa'i zla thams cad dang bral ba las| dzambu'i gling gi che ba dang gtan pa dang | btsun pa dang mkhas pa dang bzang ba'i skye dgu thams cad kyi gtsug gi rgyan dang cod paN dang nor bur gyur cing |
rtsod pa'i dus 'dir mi mjed zhing gi ston pa mnyam med shAkya seng ge'i rgyu dang 'bras bu'i bstan pa lus yongs su rdzogs pa'i mnga' bdag chen por| lha dang bcas pa'i 'jig rten thams cad kyi mnga' gsol te khams gsum chos kyi 'khor los sgyur ba'i rgyal po chen por <87> gyur pa yin no|| 'dir smras pa|
mdo rgyud dam chos ma lus khyod kyi gsan zhing mkhyen te bdag gir mdzad pas skye dgu'i snying las chung ngur khyod nyid gcig pus bstan pa 'dzin dang 'gro don spel ba'i re bas 'tsho|| rgya chen gsung rab chu klung 'bum rgyas khyod blo'i rgya mtsho gang ma nus phyir da dung legs gsungs chos char 'bebs zhes rgyal ba rnams ni dag pa'i zhing na rgyun mi chad pa'i chos 'khor bskor|| thub pa'i bstan pa yongs su rdzogs par khyod kyi 'dzin na bdag cag rnams kyi nges par ci zhes chos kyi spyan ldan skyes chen rnams ni zhi ba'i dbyings su snyoms par zhugs te 'da' tshul bstan|| shAkya seng ge'i dam pa'i chos tshul snyigs ma'i mtha' 'dir khyod kyis bstan pa'i sgron me spar bas rgyal tshab byams mgon da ko zhing 'dir byon par nges snyam lha rnams dga' ba'i ca co 'byin||
[Concluding Verses]
[1] mdo rgyud gsung rab lha yi gangA yang ||
blo gros mgul par dog pa med 'dzin pa'i||
rgya bod mkhas pa'i gzhung lugs chu bo rnams||
blo chen drang srong khyod la chu thigs mtshungs||
[2] sgrib gnyis rdul gyis zhar yang ma rnyogs pa'i||
khyod thugs dang <88> ba'i me long gcig kho na||
phyar ba'i mod la drang nges chos phung kun||
rang rang ngang tshul ston la rings pa snyam||
[3] mkhyen pa'i ye shes skad cig gcig gis kyang ||
shes bya'i dkyil 'khor ma lus mngon sum gzigs||
{29a} 'jig rten gsum na 'gran gyi zla med pas||
thams cad mkhyen zhes brjod pa don dang ldan||
[4] khyod thugs rgyal ba'i ring lugs ma lus pa||
kun tu 'dzin la dog med mkha' 'dra ba||
de nyid mthong tshe mang thos gzhan dag gi|
blo gros khab kyi mig la 'gran par zad||
[5] 'di na phal cher tha snyad tshig tsam la||
mkhas kyi gsung rab zab mo'i don la min||
khyod ni chos kun drang nges rtogs dka'i don||
rgyal ba'i dgongs pa ji bzhin mngon sum gzigs||
[6] mang du gsan pa'i mkhyen rab rgya mtsho gyen du 'phyur tshe chu gter rnam bzhi kun nas skyengs pas sa 'og zhugs shing rta gdong 'khor mo'i cho nge sgrog|
brtse chen thugs rje'i nyi ma stong phrag cig car shar bas rta ljang can de phyogs kyi 'khor lo 'jal ba'i zol gyis gling bzhi'i pha mthar yang yang 'gros||
rgya chen phrin las rgyun mi chad 'dis go skabs yangs pa'i snyems pa phrogs pas <89> mkha' 'di zla mdzes me long gzung nas sngo bsangs dga' ma'i tshul gyis rol||
bsam yas yon tan bye ba'i gter mdzod bshad sgrub shing rta chen po'i srol 'byed thub bstan yongs rdzogs mnga' bdag 'di ni khams gsum chos kyi rgyal po yin||
zhes bya'o|| dpal ldan bla ma dam pa'i rnam par thar pa ngo mtshar rin po che'i gter mdzod las yongs 'dzin dam pa bsten zhing gsung rab kun gyi bdag por gyur pa'i skabs te bdun pa'o||
[CHAPTER 8: Practice and Progress on the Spiritual Path (Thun mong dang thun mong ma yin pa'i lam nyams su bzhes pa'i skabs), pp. 89-92; fols. 29a5-30a3]
brgyad pa lam thun mong ba dang thun mong ma yin pa thugs nyams su bzhes tshul ni|
[Introductory Verses]
[1] kun rtog rnam spangs ting 'dzin zlos gar gyis||
dga' bzhi'i rtser son rnam grol ye shes mdzod||
rgyal kun bskyed pa'i yab gcig rdo rje 'dzin||
dpal ldan skal bzang skye dgu'i mgon po rgyal||
[2] srid zhi mnyam par mdzad kyang gzhan snang rjes su gzung ba'i phyir||
thun mong ba dang thun mong ma yin lam gyi bgrod tshul la||
ji lta ji bzhin thugs nyams bstar te nges pa'i gsang rnyed pa||
tshul bzhin mdzad 'di dam pa rnams kyi rnam thar nges pa'o||
de yang bdag cag {29b} gi bla ma rnal 'byor gyi dbang phyug <90> chen po de| thams cad mkhyen pa'i go 'phang mngon du mdzod [P mdzad] bzhin du yang
[Quotation - Abhidharmakosa!]
gdul bya rnams|
tshul gnas thos dang bsam ldan pas||
sgom pa la ni rab tu sbyor||
zhes gsungs pa ltar| dang po gzhi tshul khrims rnam par dag pa la gnas| bar du rig pa'i gnas lnga sogs| shes bya shes byed mtha' yas la thos bsam gyis sgro 'dogs bcad| tha mar ting nge 'dzin dang shes rab kyi bslab pa'i sgo nas thos pa'i don sgrub pa snying por byed par lhur len dgos par shes pa'i ched du| mgon po 'dis kyang dang po gnyis mdzad tshul gong du bshad zin| tha ma sgrub pa snying por mdzad pa'i tshul ni|
lam thun mong ba pha rol tu phyin pa dang sgo bstun nas bsam pa theg chen sems bskyed| spyod pa phar phyin drug ldan| lta ba stong nyid rtogs pa'i shes rab zung 'brel du thugs nyams bzhes|
lam thun mong ma yin pa rgyud sde rgya mtsho'i nges gsang smin byed kyi dbang las| dga' bzhi'i chu bos 'khor lo drug gis bsdus pa'i sku'i gnas so sor yongs su gang ste| snang grags kyi chos thams cad dag pa rab 'byams kyi ngang du shar ba'i rim pa dang po dang | yul dang <91> yul can gnyis su med par zag med bde ba'i ye shes gcig gi ngang du zung 'jug rnam pa bzhi'i sgo nas| rten dkyil 'khor bzhi las sku bzhi'i 'bras bu mngon du 'gyur ba'i tshul rim pa gnyis pa sogs rnal 'byor bcu'i rim pa las mi g.yo bas| ji lta ji snyed kyi chos thams cad thugs dam gyi klong du gyur nas chos min gyi skabs mi srid pa'i ting nge 'dzin dang | shes rab kyi bslab pa la nan tan snying por mdzad pas| gzhi gnyug ma rang bzhin lhan skyes| de nyid lam bskyed rdzogs kyi zhu bde lhan skyes| 'bras bu rang rig pa'i zag med bde chen gyi ye shes phyag rgya chen po mchog gi go 'phang mngon du mdzad pa'o| |smras pa|
[Concluding Verses]
[1] rang bzhin spros bral 'phel 'grib dang bral yang ||
gzhan snang sgyu 'phrul cha shas rim pa bzhin||
yongs rdzogs phan bde'i bsil zer 'phro ba can||
'gro mang rgyu skar dbus na rnam par mdzes||
[2] {30a} bslab pa gsum dang rim gnyis rnal 'byor la||
nyin mtshan g.yel ba med par brtson pa'i mthus||
spangs rtogs ye shes phun tshogs yon tan ni||
zla shar bdud rtsi'i chu gter bzhin du 'phel||
[3] lung rigs [X rig] thos bsam 'khor los <92> sgro 'dogs bcad||
rnam dag sdom pa gsum gyis thugs rgyud btul||
mkhyen brtse nus mthus bstan pa'i rgyal mtshan bzung ||
mkhas dang grub pa'i gtsug rgyan gcig pur gyur||
dpal ldan bla ma dam pa'i rnam par thar pa ngo mtshar rin po che'i gter mdzod las thun mong dang thun mong ma yin pa'i lam nyams su bzhes pa'i skabs te brgyad pa'o||
[CHAPTER 9: Spiritual Accomplishments (mChog dang thun mong gi dngos grub brnyes pa'i skabs), pp. 92-107; fols. 30a3-34b3 # NOTES: only input from the published book, only some readings of the blockprint are recorded!]
dgu pa mchog dang thun mong gi dngos grub brnyes pa'i tshul ni|
[Introductory Verses]
[1] kun nas rab tu dga' sogs sa dang lam||
rnam dag rim gnyis rnal 'byor gyis bgrod nas||
rgyal mchog rdo rje sems dpa'i go 'phang brnyes||
dpal gyi 'byung gnas 'dren mchog bzang po rgyal||
[2] chos nyid ngo bor dbye ba med kyang rgya mtsho che las rba rlabs bzhin||
rnam dag ngo mtshar bgrang las 'das mod mtha' dag brjod par su yis spobs||
tshur mthong bus pa bdag cag rnams kyi snang ngor shar ba 'di tsam zhig|
slad nas skal can dad pa 'phel te lam la 'bad pa'i don du'o||
de yang bdag cag gi bla ma mthu stobs kyi dbang phyug de nyid sngon chos kyi bdud rtsis mchog brnyes kyang | slad nas zhing 'dir gdul bya rnams lam la <93> 'bad pa'i gnas skabs dang | mthar thug gi 'bras bu la spro ba skyes nas| dad pa dang | 'dun pa dang | brtul phod pa dang | brtson 'grus kyi 'jug pa mi lhod par bya ba'i don du| dngos grub brnyes pa'i rtags dang mtshan ma byung ba'i tshul bstan pa ni|
sku na phra mo'i dus mes po yin zer ba'i mi nag po sma ra dang thor cog dkar po yod pa'i rkang dung bzung ba zhig gis gtor zan skam po ster zhing khyod kyi grogs ngas byed pa yin zer ba skabs su byung gsung [P gsungs] bas| de dus nas gnyan {30b} mgon zhal bzhi pas rjes su gzung bar grags so||
yang rje byams pa gling pa'i drung du phyag rdor u tsa rya'i rjes gnang zhus shing sgrub thabs kyi thugs rtsom yang zhus nas| sku {na?} phra mo yin kyang thugs brling ba dang thugs dam bsnyen sgrub la brtson par mdzad pa dang | bstan pa rin po che'i sgor 'jug pa la thugs shin tu brnags par byung dus| mnal lam du thams cad mkhyen pa byams pa gling pa byon te logs shig la phyag rdor gyi sku zhig 'dug pa bstan nas| 'di'i sku'i thad sor bskyed bsrings pa na bu khyod kyi 'dod pa 'grub bo gsung ba'i lung bstan gsal <94> por byung ba dang | phyis gong dkar du phebs dus gzims chung bar zhes pa na logs bris la phyag rdor gyi sku byin rlabs can zhig bzhugs pa la gus pa drag tu mdzad cing | sngar gyi mnal lam dran te| phal cher sku 'di'i zhabs kyi thad sor yan lag dang pos reg pa na bstan pa'i sgor zhugs chog par nges snyam du sku bskyed la thugs 'dun drag por mdzad de gsol ba btab pas| slar rab tu byung ba sgrub pa dang | de'i sku'i thad du sku bskyed bsrings pa mnyam du byung bas| sngar gyi lung bstan la nges pa thob cing bris sku la yang bsngags par mdzad do||
yang srid kyi tshul ma spangs pa'i skabs su yang | gong dkar la skyid gtsang 'dres pa'i chu bo'i gnod pa gtad tshugs su byung ba na| yi dam rdo rje phur pa'i sgo nas de'i thad du thugs dam bsnyen phur btsugs nas bka' bsgos shing | de'i phyi la mchod rten brtsigs pa na| ji ltar bsgo ba bzhin du chu'i gnod pa phyir bzlog pas rnal 'byor dbang phyug bir wa pa dang mtshungs pa nyid na| sangs rgyas kyi bstan pa spyi dang khyad par gyi don du bsams bzhin skye ba bzhes pa zhig go |zhes kun gyis <95> bkur zhing rje btsun brag thog pa chen pos kyang | de dus mtshan 'jigs med dpa' bo zhes par mnga' gsol nas| de dang mthun par phur pa'i rig 'dzin bskul ba'i skabs su bstod bsngags mdzad do| |phyis yi dam chos skyong so so la bsnyen zhing sgrub pa {31a} las la sbyor ba dang bcas pa tha dad kyi skabs gzhan mtshan ma rnyed kyi bar mdzad pas| yi dam chos skyong nor lha dang bcas pa rnams la mnga' brnyes pa yin te| sems dpa' chen po mkhas chen nam mkha' chos bzang gis rje nyid kyis gur rigs bsdus kyi sgrub mchod mdzad dus dpal dgyes pa rdo rje'i rnam par gzigs pa'i nyams kyang byung | yang rdo rje phur pa'i sgrub mchod gnang dus| rje btsun nyid rdo rje gzhon nu sku rgyan sogs longs sku'i rnam pa la na bza' rab byung gi chos gos bzhes par gdul bya las dag pa 'ga' zhig gis mthong ba'i snang ba shar| spyir chos skyong gi bsnyen tshad rtags dang bcas pa lan gsum tsam gnang ba las| gsum pa'i tshe dus gtor zhig gi dus su sngar bas zil che zhing zhabs 'bring pa rnams skyi g.ya' bar byung zhing | de'i srod kyi dus tsam na sgra chen <96> po dang | 'phral du spos gtong mkhan med kyang chos skyong gi spos sbyor gyi ngad chen po ldang ba dang | gzi byin shin tu che ba'i ngang nas| rje 'di nyid kyi sku mdun gyi nam mkha' la gur gyi mgon po pad nyi ro'i gdan la sku mdog sngon po zhabs g.yas cung zad phyed dkrung gi tshul gyi rting pa la zhabs g.yon gyi brang gtad pa| phyag gnyis gri thod steng 'og tu 'dzin pa| dbu skra ser po gyen du langs pa la thod skam lnga'i dbu rgyan can| stag lpags kyi sham thabs dang rin po che'i rgyan gyis brgyan pa| sku g.yon du cung zad 'gying zhing me'i rgyab yol dang bcas pa 'jigs su rung ba blta bar mi bzod pa'i gzi byin can zhig mngon sum du gzigs pa las| thugs bde ba dang dpa' ba'i nyams dang ldan bzhin pa'i ngang nas ji zhig na mi snang bar gyur pas| de dag gi sku'i bkod pa 'phral du bri ba'i slad du zhabs 'bring ba rnams la ras gzhi zhig gi rtsol ba gyis bka' bstsal bas| mtshan mo de ma thag ras gzhi {31b} chung ngu tsam las ma rnyed pas| rje nyid kyis de'i kha la sku'i dbyibs ji lta ba'i skya ris gnang | nangs par chas rig byed mkhyen brtse bas <97> tshon ris rdzogs par mdzad cing | shin tu gces spras kyi ngang nas mchod gtor gyi dbus su yun ring du bzhugs pa las| nam zhig na nye gnas chen mo brgya byin pa sku khams ma bde ba'i dus| bri sku 'di'i steng nas rjes gnang tshar 'ga' gnang | re zhig sngas srung gi tshul du bzhugs pa las| deng sang yang khong pa'i sger gzhis rnam rgyal rab brtan na rten gsum kun gyi gtso bor bzhugs so||
chos skyong gi bskang gso mdos gtor gyi dus| pu tra lcam sring dang bcas pa rnams 'cham par bya ba'i phyir zhal 'bag rnams so sor grub ste| 'cham gyi rim pa ji ltar bya ba'i dgongs pa gtad mtshams mtshan gcig gzims lam du mi nag po zhig gis da lta bgyi ba'i 'cham gyi rim pa tshar gcig bgyis pa na| mnal sad de chos skyong nyid kyis bstan par thugs kyi nges pa rnyed nas| dus mi ring bar rdo rje'i slob bu rnams la 'cham gyi rim pa ji lta ba bzhin bslab sbyangs gnang | de dang rjes su mthun par 'cham yig kyang thugs rtsom phyag bris su btab bo||
yang sku zhang 'jam dbyangs pa chos skyong la mnga' brnyes pa yin pas nam zhig na pu tra lcam sring <98> rnams nam mkhar byon dus mchod gtor 'bul bar brtsams pa na myur du phul| der gong dkar la 'gro dgos yod gsung ba byung tshul gyi 'phros zab mo yod| dpal ldan sa skya mjal bar thegs pa gnang dus| gtsug lag khang dang rten gsum so sor mchod rdzas kyi bye brag ji snyed pa dus gsum khegs par 'bul ba gnang zhing | khyad par sgo? [P rgu] rum du bse 'bag mjal ba na| la lar las dag ma dag gi mthong snang ci rigs par 'char ba yin 'dug pa la| rje btsun gyis sku yongs su rdzogs pa gzi mdangs dang bcas par gzigs nas| der cung zad thugs nyams {32a} kyi ngang du song ba byung zhing |
yang kha'ur thegs pa'i tshe| de snga gdung rgyud rtsod bral dang dam tshig can la chos skyong gi bsu chang du grags pa yong ba yin 'dug pa bzhin| de dus dgun smad yin kyang kha'u gtsang po glo bur du 'ur sgra dang bcas te sngar gyi lam la mi shong ba tsam byung | skyes lhas rang du phebs te mchod gtor bskang gso rgyas par gnang dus| brag gseb nas mi rkang gi sgra byin gyis thos pa byung bas| thams cad skyi bung zhes byed de gcig gis gcig la lag pa <99> 'ju zhing ngo mtshar bar gyur| rje btsun dam pa nyid kyi brag sgo'i thad na gnyan gyi mgon po bram ze'i gzugs su sku phyed tsam gzigs shing phrin las ji ltar bsgo ba bzhin mdzad pa'i tshul bstan pa byung bar 'dug |lo mang sgrub pa byas pa'i khams pa zhig gis| rje nyid sa chen du dngos su mthong ba'ang byung ste mi phyed pa'i dad pa stobs su gyur ro||
yang gnyan mgon zhal bzhi pa'i sgo nas gtor ma zhi drag gi cho ga gnam lcags 'bar ba thugs rtsom gnang | de dag gi phyag len rnams rgyas par 'dzugs pa gnang dus| gtor chen gyi dpe kha cig tu gtor chen gyi dkyil 'khor zhal ma phye bar zhes pa| gtor skyong gi dkyil 'khor yin zer bar 'dug pa la 'thad par ma mthong yang yi ge rnying par 'dug pas the tshom du gyur pa'i tshe| 'di skad du| gtor skyong 'jam pa dang gtor chen rtsub pa yin pas 'di gnyis tha dad du bya yi sbrel rgyu ma yin zhing | gtor chen gyi gtor ma dkyil 'khor gyi byang ngos su zhes pa rten gyi dkyil 'khor gyi byang ngos yin| zhes pa rmi lam du lung bstan gsal por thob pas nges pa rnyed cing | chos 'di'i khungs btsun par gyur <100> pa yin no| |'o na gtor chen gyi dkyil 'khor zhal ma phye bar zhes pa gang yin snyam na| 'og gi chos 'byung dang bcas pa'i gtor chen nyid ma bshams pa'i cho ga'i bskul tshig rnams mi brjod {32b} pa'i don yin gyi| des dkyil 'khor gyi go mi chod na| gtor skyong gi dkyil 'khor gyis kyang go chod pa'i shes byed med cing dpe dag pa kun la mchan de skad med pa mang bas 'di kho na ltar bya'o| |zhes pa rje nyid kyis phyag bris la btab cing | gtor chog gi thugs rtsom zhabs na yang de ltar ro||
yang dben gnas yid bde tshal du re zhig sku mtshams gnang ba'i tho rangs kyi dus shig na| dpal rnal 'byor dbang phyug bir wa pa chos 'chad kyi phyag rgya mdzad cing | sprin bral nyi ma'i snying po ltar gzi 'od rab tu 'bar ba'i zhal mngon sum du gzigs| lam 'bras bu dang bcas pa la sogs pa'i dka' ba'i gnad 'ga' zhig gi rjes su gnang ba bstsal bas thugs bde gsal mi rtog pa'i ngang du ji zhig gnas pa byung zhing | de dag gi sku'i bkod pa logs shig la rje nyid kyis phyag bris su btab pas sku gzhan las mtshar zhing brjid chags pa byung ba| da lta <101> yang dad ldan rnams kyi phyag bgyi ba'i gnas su bzhugs|
yang gnas de kha'i gong gi rdza spyil du zhag kha shas bzhugs pa'i nub gcig nang mchod kyi bdud rtsi khol zhing cher 'phel ba dang | de'i dri bzang phun sum tshogs pas gnas de'i nye 'khor dang | de las kyang 'das pa'i mda'i grong tsho'i mthar khyab pa sogs kyi ngo mtshar dpag tu med pa byung | rje ras chen dpal 'byor bzang po la ni gu chos drug gsan pa'i dus mnal lam gzung nas nub bde ba can du gshegs pas| mgon po snang ba mtha' yas zhal mngon sum du gyur pa la gsung chos gsan pa dang | de na rin po che'i khri dar zab kyis bkab pa zhig 'dug cing snang ba mtha' yas kyi zhal nas| khri 'di la khyed nyid 'byon rgyu yin zhes pa'i lung bstan gsal po byung ba dang | de dus 'khor lo bde mchog gi 'das gtor de nub kha shas kha dog sngon po 'ba' zhig tu gzigs pas| gtor tshon gyis [P gyi] kha dog bsgyur ba yin nam dgongs pa byung zhing rjes su bde mchog nyid du {33a} zhal gzigs| de dag rje ras chen nyid kyis mkhyen te| bstod bsngags dpag tu med pa mdzad pa dang | slar <102> thugs dam gtor ma la thugs rtsis che <bas?>|ba'i cung zad re bzhes pa sogs kyang gnang |
gzhan yang rje nyid kyi tshems zhig byon pa lha sras rnam par dkar ba'i thugs brtan zhing mthu stobs kyi dbang phyug lha dbang kun dga'i mos pa'i rten du bzhugs pa la bcom ldan 'das mgon po tshe dpag med kyi sku 'bur du dod pa ngo mtshar ba las kyang ches ngo mtshar ba zhig byon pa dang | yang tshems gcig thugs sras kun dga' rgyal po la byin rlabs kyi rten du spos shel gyi bum pa sogs rin po che sna tshogs kyi mchod sdong gi nang du bzhugs su gsol yod pa la| nam zhig na ring bsrel kha dog sna tshogs pa zhag re la'ang cher 'phel bas bum pa'i gnas dog pa tsam gyi ngo mtshar bar gyur pa'i tshe| smyug la chos rje ngag dbang pas de nyid la bsngags pa'i bstod tshig dri med dad pa'i spu long g.yo byed ces pa'i snyan ngag phul zhing | khong rang gi phyag na yang tshems gcig snga nas yod pa la| gzhan du 'di 'dra ba'i ngo mtshar 'byung na bdag cag gi dad pa'i rten la ci'i phyir mi 'byung ste| pha bla ma de'i thugs rje'i gzigs pa la phyogs ris mi mnga' ba'i phyir <103> zhes gsol ba ched du btab pa la ring bsrel mang du phebs pa yang byung ngo ||
yang rje nyid kyi thugs dam gyi mdo 'dzin spos shel las grub pa gcig gi bug pa'i nang du khyab bdag rdo rje 'chang gi sku stod g.yogs dang bcas pa'i rang byon phyi nas shin tu gsal bar mthong ba zhig byon pa la| slar smad [XP rmad] rten dang tog gi tshul gyis spras te bzhugs par byas pa sogs ngo mtshar ba'i gnas mang ngo | |mdor na dkyil 'khor kun gyi gtso bor nges te| {33b} yi dam gyi lha so so'i bskyed pa'i rim pa la gnas dus| de dang de'i sku mdog dang rjes su mthun par zhal gyi dkyil 'khor gyi mdangs 'gyur ba ni mngon sum mo||
yang mdo mang gi lung gnang ba'i skabs shig tu nam mkha' la yang yang gzigs shing gus pa'i tshul mdzad pa na| me tog gi char cher bab| thugs brling zhing zab pas bka' mi bstsal yang | de dus sangs rgyas byang sems sogs kyi gzigs snang byung bar gor ma chag go|
gzhan yang gsung chos kyi gnas skabs 'gar me tog gi char dngos su bab pa ni bgrang ba las 'das| de yang rgyud sde rgya mtsho'i nges gsang las byung ba'i lam gyi rim pa ji <104> ltar bzhin du thugs nyams su bstar bas| de dag gi 'bras bu'i rim pa yang mngon sum du 'gyur ba chos nyid yin la| de las gdul bya las snang so so'i skal mtshungs rnams kyi snang ngor cung zad tsam brjod pa yin gyi| gsang chen dam pa sogs ni blo dman pa dang | ngag gi yul du mi 'gyur bas so||
gzhan yang chen po 'ga' zhig ltar| rang gzhan gyi phyogs 'dzin pa'i ched du las sbyor dang gtor ma'i las mi gnang yang | yul tshang ba la lar mngon spyod kyi las mdzad dus| gtor ma 'phrig cing me 'bar ba dang | gtor lam la me 'ur sgra dang bcas te 'gro ba thams cad kyis mngon du gyur cing | de dang mthun pa'i rtags kyang yun mi ring bar byung ba dang | la lar ni me dngos su 'bab pa byung zhing | deng sang yang dus gtor sogs kyi skabs su gtor lam gang yin la me 'gro ba ni mthun par snang ngo | |mdor na sangs rgyas kyi bstan pa la 'dzin skyong tshul bzhin du mdzad pas bstan srung bran du 'khol ba chos nyid yin pa dang | nor lha gter bdag la yang mnga' brnyes pas| srid kyi mnga' ris khyon chung yang 'dod dgu'i <105> dpal 'byor je 'phel dang | bsam pa dang gzhal ba'i {34a} yul las 'das pa'i mi 'dzad pa nam mkha' mdzod la mnga' brnyes pas gter sgo phye ba'i tshul gyis| khyad par dpal rdo rje gdan gyi gtsug lag khang rten dang brten par bcas pa la mchod pa'i sprin phung so sor| rgyud sde gong 'og gi dbang <gis!>|gi cha lag dang bcas pa rnams rgyal ba longs sku'i zhing khams dpal kun tu bzang po'i mchod sprin gyis brgyan pa lta bu| srid gsum na 'gran zla dang bral ba 'di nyid 'bad pa chung ngus ring po mi thog par grub pa nyid do||
de'i gnas skabs su yang khyams chen ka ba drug cu rtsa bzhi| gtsang khang sogs dang bcas pa rnams mtshal kha [ P ka] mthing gdung gnang ba'i dgongs pa gtad pas| las 'dzin bzo rig dang bcas pa rnams blor ma chud par gyur pa na| yar 'brog gi khang nyer mtshal kha brdol te mnga' ris rgyal mo zhes pas mtshal rkyal bu mang po phul zhing | chu bo rir mthing spang yang glo bur brdol ba dang | yang logs bris kyi skabs su tshon gzhan phal cher rdzogs| li khri 'dzad par gyur pa cung zad snyan du lhon pa na| de lta bu'i ngal ba byed mi <106> dgos ji zhig na 'ong zhes bka' bstsal| de dang nye bar dzo gi (= ki?) mang pos li khri bres bcal chog pa tsam khyer byung ba sogs kyis thams cad ngo mtshar zhing | las byed pa rnams kyang spro bar gyur to| |des na srid zhi'i phun tshogs gang dang gang thugs la bzhed pa zhig thugs kyi 'dun pa sngon du btang na gang yang mi 'grub mi srid de| nang rlung sems gnyis la brtan pa thob| phyi snang ba yul rnams dbang du 'dus pas nam mkha' mdzod la mnga' brnyes pa'o| |smras pa|
[Concluding Verses]
[1] theg pa'i lam rim so sor bgrod kyang 'bras bu gcig tu mngon du gyur||
gnyis su med pa'i 'dzin pa spangs kyang gzhan snang sgyu ma'i rol rtsed tsam||
'gro la bu gcig lta bur brtse yang bstan pa'i ru tra mthar mdzad pa||
brkam chags 'ching ba'i mtshan ma grol yang 'dod dgu'i longs spyod char bzhin 'bab||
[2] gsang chen sngags kyi theg lam rgya mtsho yi||
gting zab {34b} bsrubs pa'i snying por gang gyur pa||
dngos grub ro brgya ldan pa'i bcud chen po||
lhag pa'i lha yi zhal las mngon sum bzhes||
[3] khyab bdag rdo rje sems dpa'i zhal lung gis||
grub pa'i 'khor los sgyur bar dbang bskur nas||
ma <107> lus rgyud sde'i gsang mdzod kun 'dzin pas||
dbang bzhi'i dga' ston 'gyed la thogs pa med||
[4] dad brtson blo yi nor ldan skal [P bsgral] chen po||
bla med rdzogs pa'i byang chub chen po'i sar||
tshe 'di nyid du bde blag 'god pa la||
khyab bdag rdo rje 'chang dbang mngon sum gyur||
dpal ldan bla ma dam pa'i rnam par thar pa ngo mtshar rin po che'i gter mdzod las mchog dang thun mong gi dngos grub brnyes pa'i skabs te dgu pa'o|| ||
[CHAPTER 10: The Foundation and Inventory of Gong dkar rDo rje gdan (bsTan pa spyi dang khyad par gyi rtsa lag tu gyur pa'i mdzad pa bstan pa'i skabs), pp. 107-151; fols. 34b3-46a4. # NOTES: only input from the published book, only some readings of the blockprint are recorded!]
bcu pa bstan pa spyi dang khyad par gyi rtsa lag tu gyur pa'i mdzad pa bstan pa ni|
[Introductory Verses]
[1] kun dga'i ring lugs shing rta la bcibs te||
rnam dag bshad sgrub lam gyi srol phyes nas||
rgyal ba'i bstan pa ches cher gsal mdzad pa||
dpal ldan mkhas btsun bzang po rgyal gyur cig|
[2] thub dbang bstan pa tha mar gyur pa na||
log smra'i chos spyod ches cher 'phel ba'i dus||
dri med bstan pa phyogs bcur rgyas phyir du||
bstan pa'i srog shing chen po 'dzugs par mdzad||
de yang bdag cag gi dpal ldan bla ma thub dbang gnyis pa de| sngon gyi smon lam dang | lung bstan gyi mthu dang | mkhyen pa dang <108> brtse ba'i spyan yangs pas| snyigs ma lnga bdo ba'i dbang gis bstan pa 'dzin pa'i mkhas grub kyi skyes chen phal cher ni chos dbyings su zhugs| dam pa rnams kyis btab cing bshad sgrub kyi bka' srol yod pa rnams kyang dmigs kyis bsgribs| cung zhig dar rgyas dang srol yod pa rnams kyang log par spyod pa cher mang bas| skyes bu skal ldan dad pa'i nor can rnams rjes su gzung nas| bstan pa'i snying po la gzud de ris med pa'i bstan pa phyogs bcur rgyas pa dang | lha dang bcas pa'i {35a} 'gro ba rnams kyi bsod nams kyi zhing dam par mdo sngags bstan pa'i rtsa lag tu gyur pa'i chos sde zhig 'debs pa'i dgongs pa gtad|
sa gnas gang legs brtag pa gnang dus| mkhas rmongs dang | rgan po mang po'i dpyad pa mang du byung na yang | rje nyid kyi dgongs par rgyud sde'i dkyil chog mang por| sa brtag pa las sa pra'i sgo nas dang | chu pra'i sgo nas brtag pa gnyis gsungs pa'i| dang po ltar rgyab ri mtho zhing mdun ri cung zhig dma' ba| chu bo g.yas su 'bab cing byang dang byang shar cung zad gzhol ba sogs kyi mtshan nyid tshang ba dang | khyad par snga dus yo ga <109> skor gyi gzigs rtog gnang dus| rdo rje dbyings kyi yig cha rnams la gzigs pa bstsal ba'i skabs su spel chen gyi yang thog na bzhugs pa las| glo bur du rlung chen pos phyag dpe thams cad shar phyogs ngos la khyer bas zhabs 'bring pa rnams ci bya gtol med du gyur cing | blo gros che ba 'ga' zhig gis bar du sa la lhung ba ni ma mthong | phal cher shar phyogs kyi ri 'dab tshun la yod nges zhes [XP shes] myur ba myur bar 'tshol du phyin pas da lta'i chos sde'i gling gi thad kyi ri thang rnams nas ma tshang ba med pa rnyed de phul bas| zhal 'dzum bag dang bcas te 'di la rten 'brel chen po 'dug gsung ba snga nas gnang ba dang | rnam pa gcig tu na rgyab ri khyung chen mkha' la lding ba 'dra bas rab tu byung ba rnams tshul khrims kyi lus stobs rgyas shing lung rig gi gshog rtsal dang ldan pa 'byung ba'i rten 'brel dang | g.yas na chu bo chen po rgyun du 'bab cing ngogs su nags tshang tshing 'khrigs pas khyab pas| mdo sngags kyi bshad sgrub rgyun mi chad la mang du thos shing blo gros kyi lo 'dab rgyas pa'i rten 'brel dang | g.yon na dge bcu tshang ba'i yul gru rin po che'i rgyal mtshan <110> 'dra bas thar pa'i rgyal mtshan yun du bsgrengs ba'i rten 'brel dang | mdun na rgyal po'i pho brang lhun po gser ris bskor ba 'dra bas bstan pa'i sbyin bdag sa skyong ba chen po'i 'khor bcas rnams gus pa chen {35b} pos rnyed bkur gyi yun du mchod pa'i rten 'brel dang | spyan sngar sa gzhi khod snyoms pa la dus dang dus su lo tog 'bras bu phun sum tshogs pa 'byung bas| dad pa dang tshul khrims kyi [X kyis] gzhir thos bsam sgom gsum gyi brtson pa mi lhod pas gnas skabs dang mthar thug gi 'bras bu 'byung ba'i rten 'brel dang | 'og gzhi skam sa che bas 'khor ba'i 'dam rdzab med cing thar pa'i skam sa dang ldan pa'i rten 'brel dang | dpal sdings kyi ming gi sgra brjod las kyang mdo sngags kyi dpal la spyod pa sogs kyi rten 'brel ma lus pa tshang bar mkhyen te| sa'i cha 'di nyid du gnang ba la dgongs pa gtad pa ni thugs kyi dkyel che bas dngos su bka' gsal bar mi bstsal yang | yi dam mkha' 'gro rnams kyis lung bstan par ni nges pa nyid do||
des na dgung lo sum cu rtsa gsum pa nyi sgol ces bya ba shing pho spre'u'i lo la sa 'dir <111> thog mar dpal kye rdo rje'i bshad rgyud rdo rje gur nas gsungs pa'i sa'i cho ga shin tu rgyas par ma tshang ba med pa dang | nyi ma gnyis pa la sngon bsam yas bzhengs dus lha 'dre'i gdug rtsub che bas bzhengs su ma ster ba la dam can spyi 'cham sogs mdzad pas| gdug rtsub zhi ste ji ltar bzhed pa bzhin grub pa ltar| 'dir yang lta ba chos nyid zab mo'i don rtogs shing yi dam lha'i ting nge 'dzin las su rung ba'i sngags 'chang gis| phrin las bzhi'i kha bskong zhing | dkyil 'khor dang gtsug lag khang gi sa'i cho ga'i skabs su| bskyed rim phyag rgya'i 'cham mdzad pas bar chad mi 'byung zhing sa phyogs byin rlabs che ba dang bkra shis pa la dgongs te yi dam rdo rje phur pa'i sgo nas sa'i cho ga rgyas par mdzad| nyi ma gsum pa la zhi rgyas kyi sgo nas sbyin sreg brgya tshar re gnang ba sogs kyis sa'i phyogs mtha' dag nyer 'tshe'i zug rngu med cing bde legs kyis khyab par mdzad pa dang | brtag pa bzhi pa sa bdag lto 'phye'i pra brtag pa'i sgo nas lto 'phye'i mchan khung nas sa rko ba sogs bshad tshor ji lta ba bzhin du tshul dang mthun par mdzad de dpal rdo rje <112> gdan mi 'gyur bde ba chen po'i gtsug lag khang bstan pa'i gzhi ma 'dings par mdzad pa yin no||
lo 'di la rme ba gnyis nag dbus na yong ba la mkhas rmongs phal mo ches nag {36a} po chen po'i 'khu ldog yong [P 'ong] | bla ma zhang lta bus kyang lcags mo phag gi lo rme ba gnyis nag yod dus| da lo nag po chen po yod na nga dkar po chen po brtsis pa yin gsungs| gung thang 'bum mo che brtsigs pas bar chad kyi dbang du song zhes kun gleng bar byed pa yod na'ang | mthu stobs kyi dbang phyug chen po 'di ni snang srid kyi lha 'dre thams cad bran du 'khol bas bar chad kyi mi brdzi ba yin zhing | de yang phyi rol gyi snang ngor 'gro ba pa'i bzo rig dang | las byed pa rnams kyi brtson 'grus kyi 'dun pas bsgrubs pa ltar snang mod| don du sngon ra sa 'phrul snang dang | bsam yas bzhengs dus kyi sngon byung ltar| dkon mchog gi byin rlabs kyi mthu dpal dang | bstan pa la dga' ba'i lha rnams kyis phrin las bsgrubs par gdon mi za ste| lo skor gcig tsam gyi bar la gtsug lag khang rten dang brten par bcas pa ma lus shing lus pa med par bar chad kyi mtshan <113> ma tsam yang med par yongs su grub par mdzad la| de yang dbyar dgun gyi bye brag gis las byed pa kho na'i yun ni de'i yang phyed tsam du gyur pas| des na da lta'i dus su ni grub pa'i 'bras bu phra mo tsam la'ang rgyu tshegs| 'bad rtsol| yun ji tsam 'gor sogs la dpag na sprul pa'i [P ba'i] mdzad pa kho na ma gtogs| tshur mthong gi blo'i gzhal byar ci 'gyur blo gros dang ldan pa rnams kyis rtogs pa nyid do||
[Description of the Monastery, pp. 113.7-148.6; fols. 36a5-45a7]
de ltar phan bde ma lus pa'i 'byung gnas dang | bde bar gshegs pa'i bstan pa rin po che'i gzhi mar gyur pa rgyal ba'i gtsug lag khang gi bkod pa'i rim pa ni| ka chen brgya dang sum cu'i sa la|
gtso bor dri gtsang khang ka chen bzhi| shing brtsegs bcu gsum brtsegs| gnam rgyan sogs dang bcas pa la tshon rtsis rnam par bkra ba thog dngangs rgyug mtho bzhi bcu rtsa lnga pas phug bskor khang dang bcas pa'i gud na| seng ge chen po brgyad kyi bteg pa'i khri rgyan sna drug gis mdzes par byas pa la| bstan pa'i gtso bo mnyam med shAkya'i rgyal po'i sku mtshan dang dpe byad kyi spras pa| lta bas chog mi shes pa dzambu chu bo'i gser lan brgyar byugs pa lta <114> bu'i 'od zer kun nas 'phro ba la| go ling {36b} bzang po'i na bza' padma rA ga'i mdog can| gos dar yug sna tshogs pa rnams dbang po'i gzhu ltar bkra bas snyan shal mdzes par byas pa| lha dang bcas pa'i 'gro ba rnams kyi bsod nams kyi zhing dam par lham me lhan ne lhang nger bzhugs pa'o|| seng khri'i g.yas ngos na shes rab can gyi mchog shA ri'i bu dang | bslab pa la gus pa'i mchog sras sgra gcan 'dzin no|| g.yon ngos na rdzu 'phrul can gyi mchog mau'u gal gyi bu dang | mang du thos pa'i mchog kun dga' bo rnams gtso bo la 'dud pa'i tshul gyis 'greng ste bzhugs pa'o|| sku'i g.yas phyogs kyi ngos la rim pa bzhin| rgyal ba'i rgyal tshab sa bcu'i dbang phyug byams pa mgon po dang | kun nas snying rje tshad med pa spyan ras gzigs kyi dbang po dang | gsang ba pa'i bdag po phyag na rdo rje dang | nam mkha' dang mnyam par 'jug pa nam mkha'i snying po dang | g.yon phyogs kyi ngos la shes bya'i gnas ma lus pa la khyab pa'i mkhyen pa'i sgo mtha' yas pa smra ba'i dbang po 'jam dpal dbyangs dang | rgyal ba'i dkyil 'khor rab 'byams dus yol ba <115> med par mchod pa'i sprin phung spro bar mdzad pa kun tu bzang po dang | rnam pa thams cad mkhyen pa'i sa la sgrib par byed pa'i gnas ma lus kun nas dbyung bar mdzad pa sgrib pa rnam sel dang | sa'i khor yug ma lus pa la dbang 'byor ba sa'i snying po ste byang chub sems dpa' chen po brgyad rnams sku'i dbyibs rgya dkar nag bal po| kha ba can gyi rig byed mkhas pa rnams kyi lugs so so dang mthun par sku'i rnam 'gyur| na bza'| rgyan phreng sogs de dang de'i tshul ma 'dres par bkod de bzhugs pa'o|| de rnams kyi mtha' ngos g.yas phyogs na khro bo khams gsum las rnam par rgyal ba dang | g.yon phyogs na khro bo chen po mi g.yo ba gnyis kyi sgo srung 'jigs shing rngams pa'i tshul gyis bzhugs| sgo 'phar gyi g.yas ngos na| sum rtsen gnas kyi dbang po mchod sbyin brgya pa dang | g.yon ngos na 'jig rten gyi byed po lha tshangs pa gdong bzhi pa rnams 'greng ste bzhugs so|| seng khri'i mdun ngos kyi g.yas na| shAkya'i rgyal po nyid kyi yab rgyal po zas gtsang ma dang | g.yon ngos na yum sgyu {37a} 'phrul chen mo gnyis chu skyes kyi sdong po gyen du cher 'phags <116> pa'i steng zla ba'i gdan la rgyal po rol pa'i bzhugs stangs dang | phyed krung gi tshul gyi 'os su gyur pa'i rgyan sna tshogs dang | na bza' lhab lhub kyis klubs te zhi ba'i 'dzum mdangs dang bcas te bzhugs pa'o|| de nas ri mor bzhugs pa'i bkod pa la| thub pa chen po'i snyan gyi g.yas g.yon gyi shar phyogs kyi logs la de bzhin gshegs pa mar me mdzad dang | rgyal tshab byams pa mgon po ste gtso bo nyid dang dus gsum gyi sangs rgyas dang | g.yas phyogs kyi ngos la rim pa bzhin| rnam gzigs dang | gtsug tor can dang | thams cad skyob rnams| g.yon phyogs kyi ngos la rim pa bzhin| 'khor ba 'jig dang | gser thub dang | 'od srungs rnams te yang gtso bo nyid dang bcas te sangs rgyas rabs bdun no|| mdun phyogs kyi g.yas ngos la sman gyi bla dang | g.yon ngos la 'od dpag med rnams so|| de ltar dri gtsang khang gi ngo mtshar ba'i rten phun sum tshogs pa'i drung na| gser dngul| gos dar la sogs pa'i mchod pa'i sprin phung bsam gyis mi khyab pa dang bcas te'o|| de'i steng bar thog rdor dbyings lha khang ka chen bzhi 'phrul ka bzhi dang <117> bcas te brgyad kyi phub pa'i gzhal med khang na| rnal 'byor gyi rgyud de nyid 'dus pa nas gsungs pa'i bcom ldan 'das rdo rje dbyings kyi dkyil 'khor chen po'i lha tshogs bzhugs pa las| rtsa ba'i lha rnams 'bur dod du bzhugs pa'i dbus su seng ges btegs pa'i khri pad zla'i gdan| rgyab yol rnam grangs khyad par ba dang | zur gyi ka hril bzhi la 'brug rigs mi gcig pa rnams 'khril te nor bu la bsnyeg pa sogs bkod ris phun sum tshogs pa dang bcas pa la bcom ldan 'das rnam par snang mdzad sku ches mtho ba dang | de'i khri'i zur bzhir gsang ba'i yum bzhi la sems ma rdo rje ma dang | rin chen rdo rje ma dang | rdo rje chos ma dang | las kyi rdo rje ma rnams| rdo rje dang rin po che dang padma dang sna tshogs rdo rje ste phyag mtshan gyi dbyibs su gdan gyi khyad par dang bcas te bzhugs so|| gtso bo'i g.yas zur ka ba'i gdong na glang po che'i khri la shar phyogs kyi bcom ldan 'das mi bskyod pa| sta zur {37b} g.yas kyi thad ka ba'i mdun na rta mchog gi khri la lho phyogs kyi bcom ldan 'das rin chen 'byung gnas so|| dbu'i thad g.yon gyi ka <118> ba'i mdun na rma bya'i khri la nub phyogs kyi bcom ldan 'das 'od dpag med do|| g.yon zur gyi ka ba'i mdun na mkha' lding gi khri la bcom ldan 'das don yod grub pa rnams de nas pad sdong cung zad 'phags pa zla gdan dang bcas pa rnams la| shar phyogs kyi sems dpa' bzhi rim pa bzhin rdo rje sems dpa' dang | rdo rje rgyal po dang | rdo rje chags pa dang | rdo rje legs pa'o|| lho phyogs kyi sems dpa' bzhi la rdo rje rin chen dang | rdo rje gzi brjid dang | rdo rje rgyal mtshan dang | rdo rje bzhad pa'o|| nub phyogs kyi sems dpa' bzhi la rdo rje chos dang | rdo rje rnon po dang | rdo rje rgyu dang | rdo rje smra ba'o|| byang phyogs kyi sems dpa' bzhi la rdo rje las dang | rdo rje bsrung ba dang | rdo rje gnod sbyin dang | rdo rje khu tshur ro|| de nas shar lho la sogs pa'i nang gi grwa bzhi la rdo rje sgeg mo dang | rdo rje phreng ba ma dang | rdo rje glu ma dang | rdo rje gar ma ma'o|| sems dpa' rnams kyi phyi rol gyi phyogs bzhir nang gi sgo ba bzhi ni| rdo rje lcags kyu dang | rdo rje zhags pa dang | rdo rje lcags sgrog dang | rdo rje 'bebs pa'o|| de nas phyi'i shar lho la sogs pa'i grwa bzhir| rdo rje bdug pa <119> ma dang | rdo rje me tog ma dang | rdo rje mar me ma dang | rdo rje dri chab ma ste rtsa ba'i lha rnams dang | ri mor bzhugs pa la| shar phyogs kyi logs la byams pa la sogs pa'i bskal bzang gi sems dpa' nyis brgya dang zhe dgu| lho phyogs kyi logs la dpal sbas la sogs pa'i sems dpa' nyis brgya dang zhe dgu| nub phyogs kyi logs la ye shes grags pa la sogs pa'i sems dpa' nyis brgya dang zhe dgu| byang phyogs kyi logs la spyan sdug pa'i zhal la sogs pa'i sems dpa' nyis brgya dang zhe dgu rnams bkod pa'i khyad par dang bcas te'o|| sgo dang phyogs gzhan gyi dkar gsal rnams kyi g.yas g.yon gyi logs la| dkyil 'khor gyi lha tshogs la mchod pa'i lha mo rig ma bcu drug dang | de rnams kyi steng na yang rdo rje lcags kyu la sogs pa'i phyi'i sgo ba bzhi rnams bzhugs shing | gzhal med khang pa de'i steng phyogs mdog dang | rtsig pa lnga sbrag {38a} skad [P skas] ris kyi tshul du bkod pa sogs gzhan las khyad par du 'phags pas sgyu 'phrul gyi snang brnyan du mchod pa'i sprin phung dang bcas te bzhugs pa'o|| de'i steng thog bla ma lha khang zhes pa dbus na ka ring bzhi <120> dang bcas pa'i ka tshad bcu drug gis phub pa na| rgyud sde chen po bzhi'i dbang rgyud man ngag dang bcas pa rnams kyi bla ma brgyud pa rab 'byams kyi sku bzhugs pa las| thog mar rgyud sde rin po che rnams kyi yang snying | gsang sngags rdo rje theg pa ba rnams kyi gsang lam| gsung ngag rin po che lam 'bras bu dang bcas pa'i man ngag gi bla ma brgyud pa'i sku rnams 'bur dod du bzhugs pa la| dbus na rigs drug pa khyab bdag rdo rje 'chang chen po phun sum tshogs pa lnga'i bdag nyid du bzhugs so|| de'i g.yas g.yon gyi phyogs spel nas rim pa bzhin| rgyal ba thams cad bskyed par byed pa'i yum rdo rje bdag med ma dang | sa drug pa mngon du gyur pa'i rnal 'byor gyi dbang phyug biRWa pa dang | bar-tula zhugs kyi spyod pas tshar bcad pa dang rjes su 'dzin pa la dpa' ba grub chen nag po pa dang | bde stong dbyer med pa'i sgra sgrog pa la brtson pa DA ma ru pa dang | gnyis spangs kyi spyod pas gzhan don lhur len pa a wa dhU ti pa dang | gdams pa zab mo'i bdud rtsis gangs can pa rnams 'tsho bar mdzad pa ga ya dha ra dang | skad gnyis smra ba'i dbang <121> po gsang sngags kyi bdag po 'brog mi shAkya ye shes dang | bla ma nye bar bsnyen pas rang gzhan gyi don grub pa se ston kun rig dang | ting nge 'dzin zab mo la dbang 'byor yang sbas pa'i rnal 'byor la gnas pa zhang ston chos 'bar dang | 'jam pa'i dbyangs dang gnyis su ma mchis pa brtse ba chen pos gdul bya rjes su 'dzin par mdzad pa rje sa skya pa chen po kun dga' snying po dang | shes bya mtha' dag la mkhyen rab kyi snang ba rgyas shing 'ja' lus kyi sku brnyes pa slob dpon rin po che bsod nams rtse mo dang | rgyud sde ma lus pa la mnga' dbang sgyur bas rdo rje 'dzin pa thams cad kyi rje bor gyur pa rje btsun rin po che grags pa rgyal mtshan dang | rje btsun 'jam pa'i dbyangs kyi rnam par 'phrul pa sa skya paNDi ta kun dga' rgyal mtshan dpal bzang po dang | mkhyen rab dang thugs rje'i mnga' {38b} bdag chos kyi rgyal po 'phags pa rin po che blo gros rgyal mtshan dpal bzang po dang | bla ma rdo rje sems dpa'i ngo bor gzigs shing byin rlabs kyi rgyun zhugs pa tshogs sgom pa kun dga' dpal dang | 'gyur med bde chen gyi ye shes bla na med pa brnyes <122> pa nyan chen pa bsod nams brtan pa dang | gcig tu dben pa la gzhol bas ting nge 'dzin gyi sgo du ma la dbang 'byor ba brag phug pa bsod nams dpal dang | mkhyen rab dang thugs rje rmad du byung ba'i cod paN gyis kun mkhyen gnyis par dbang bskur ba chos kyi rje dpal ldan bla ma dam pa bsod nams rgyal mtshan dpal bzang po dang | rig pa'i gnas ma lus pa la dbang 'byor ba sa bzang pa blo gros rgyal mtshan dang | mkhyen pa'i dkyil 'khor rab tu rgyas pa'i bden pa gnyis kyi gnas lugs lkog tu ma gyur pa'i bdag nyid| theg chen chos kyi rgyal po kun dga' bkra shis dang | gsang sngags rgya mtsho'i pha rol son zhing bstan srung rnams kyi phrin las thogs pa med par sgrub pa mthu stobs kyi dbang phyug brag thog chos rje bsod nams bzang po dang | mi 'phrog pa'i mkhyen rab dang thugs rje tshad med pa'i 'byung gnas dkyil 'khor kun gyi khyab bdag rigs thams cad kyi gtso bo rdo rje 'chang dang dbyer ma mchis pa rje btsun chos kyi rje thams cad mkhyen pa rdo rje gdan pa chen po kun dga' rnam rgyal dpal bzang po'i zhabs <123> rnams so|| sku 'di dag ni sgrub dus bzo khang mthil du bgyis te legs par grub nas| gnas 'di ru bca' bde bar spyan drangs pa yin pa la| phyis rjes btsun dam pa nyid kyi gser sku tshad ma da lta kun dga' rwa ba'i dbus na bzhugs pa 'di bzhengs dus| gos rgyud la sogs pa'i dpe blang ba'i phyir| bdag nyid chen po sa skya paNDi ta'i sku 'di nub kyi sgo mang mdun du spyan 'dren par brtsams pa na| thabs 'phrul ji ltar byas kyang cung zad tsam yang g.yo bar ma nus pas| ngo mtshar rmad du byung ba'i gnas su gyur pa yin no|| de lta bzhugs pa so sor gang 'os kyi sku'i rnam 'gyur ngo mtshar ba las kyang ches ngo mtshar ba'i mngon sum pa'i snang tshul spyan gyi gzigs pa sgyur ba dang | gsung gi sgra dbyangs stsal bzhin pa'i nyams dang ldan pa byin rlabs {39a} kyi gzi 'od dang bcas pa rnams la go ling khyad par can gyi na bza'i brtsegs du ma dang | rgya'i rdo rje dril bu sogs mchod cha tshang ma re dang bcas pa| gzhan yang rin po che gser zangs las grub pa'i bla ma de dag gi sku tshad cung gzhon pa tshar gcig khri na bza' dang bcas te bzhugs <124> pa'o|| ri mor bkod pa la| shar gyi ngos la dpal brtag pa gnyis pa'i rgyud dang | gsang ba 'dus pa 'jam pa'i rdo rje dang mi bskyod rdo rje| tshe dpag med lha dgu ma gsum gyi dbang gi bla ma brgyud pa| byang gi ngos la dpal dus kyi 'khor lo'i chos ston pa po shAkya'i rgyal po dang byang shambha lar byon pa'i sprul pa'i chos rgyal rigs ldan sum cu rtsa gsum dang bcas pa'i bla ma brgyud pa dang | rnal 'byor rgyud kyi dbang brgyud| gzhan yang gsung gi bdud rtsi bzhes pa'i bla ma phal che ba| rgyal po chen po sde bzhi| dzambha la ser nag dang bcas pa rnams| lho'i ngos la dpal 'khor lo bde mchog dang | gshin rje gshed dmar po| rdo rje 'jigs byed| rdo rje phur pa rnams kyi dbang gi bla ma brgyud pa'i rim pa| nub ngos kyi g.yas g.yon la bstan srung rnams kyi gtso bor gyur pa'i dpal rdo rje nag po chen po gur gyi mgon po dang | mthu rtsal rmad du byung ba'i gnyan gyi mgon po zhal bzhi pa gnyis kyi rjes gnang gi bla ma brgyud pa'i rim pa| sgo mangs kyi gong la gur mgon gyi brgyud rim las 'phags pa rin po che phyin chad kyi pu tra lcam sring gi khyad par gyi rjes gnang gi bla ma'i <125> brgyud rim rnams so|| bla ma rab 'byams rgya mtsho'i dbus su slad nas 'og tu bkod pa ltar| yid bzhin nor bu'i gdung khang rin po che bzhugs su gsol te| de lta bu'i bla na med pa'i chos kyi pho brang na| lha dang mi la sogs kyi mchod pa'i yo byad gzhal du med pa nam mkha' mdzod la dbang 'byor pa lta bus dus yun du mchod pa dang bcas pa'o|| dbus kyi ka rings bzhis phug pa'i steng na gan ji ra dzambu chu bo'i gser 'od phyogs kun tu 'phro ba ches mtho bas mdzes par byas pa'o|| glo 'bur byang ma mgon khang chen mo ka chen bzhis phub pa'i gung na| rdo rje 'chang gi spyan sngar bstan pa srung bar dam bcas pa'i bstan srung kun gyi gtso bo| rdo rje nag po chen po gur gyi mgon po srin po khros pa'i cha lugs cher 'bar ba 'jigs shing 'jigs par {39b} mdzad pa'i nyams can| de las sprul pa'i g.yas na bya nag 'phur zhing lding ba| g.yon na khyi nag khang zhing za ba| rgyab na lcags spyang 'dur zhing rgyug pa| mdun na mi nag gnam du 'o dod 'bod pa| steng na mkha' lding sngon po lding zhing 'khor ba ste| pho nya lnga sprul dang bcas ye shes kyi me dpung <126> 'bar ba'i klong na bzhugs pa dang | de'i g.yas phyogs kyi rtsig pa'i khang bu na| bdag nyid chen po sa skya paNDi ta'i shangs mtshal las grub pa'i dpal gnyan gyi mgon po zhal bzhi yongs rdzogs kyi bris sku 'phags pa rin po che'i phyag nas ngo mtshar ba'i byin rlabs kyi rgyun dang ldan pa la| thod pa dang mtshan ldan gyi gtor snod du gtor tshogs dang bcas te| sgrub yig rnams nas ji ltar bshad pa bzhin gtsug lag khang 'di'i gnas gtad bka' bsgo legs par mdzad nas bzhugs su gsol zhing | sgo'i phyi ngos su dgyes pa rdo rje dpa' bo gcig pa'i skus brgyan pa la phyag rgyas btab ste| slad nas g.yo ba dang | mthong ba dang bral ba nyid do|| gtso bo'i g.yas phyogs nas rim pa bzhin bdud dmag nyi khri chig stong brlag par byed pa bka' nyan gyi gtso bo gnod sbyin yab dang | dam nyams rnams kyi sha la dga' zhing khrag la rol ba gnod sbyin yum dang | srid pa gsum po zhal du 'dren pa shar gyi sgo ma seng gdong ma stag dang bya nag sogs kyi sprul pa dang bcas pa| dur khrod rnams su khrag la sred pa lho'i sgo ma gzig gi gdong can spyang ki khyung <127> sogs kyi sprul pa dang bcas pa| khams gsum po cig car gzigs pa nub kyi sgo ma dom gyi gdong can ma glang po dang mkha' lding sogs kyi sprul pa dang bcas pa| sde brgyad yongs la dbang bsgyur ba byang gi sgo ma dred gdong ma g.yag dang khyung sogs kyi sprul pa dang bcas pa'o|| gtso bo'i g.yon phyogs nas rim pa bzhin| mkha' 'gro spyi'i yum e ka dza TI dang | khams gsum zil gyis gnon cing khyad par 'dod pa'i khams la dbang byed pa dpal ldan lha mo chu srin gdong ma'i 'khor dang bcas pa| mgon po nyid kyi thugs las sprul pa'i sras dam can bu ltar skyong ba pu tra nag po dang | dgra bgegs khram la 'debs {40a} pa'i dpa' bo gtum po chen po bha Ta dang | dam nyams kyi sha khrag gi dri tshor na rkan sgra rdeb cing rgyug pa la brtson pa sring mo khrag mig ma'o|| yar khyu'i nub kyi gdong na mdun gyi ru 'dren bud med nag mo khros pa| de'i rgyab na g.yas kyi ru 'dren skyes pa stag chas kyis brgyan pa| shar gyi gdong na g.yon gyi ru 'dren dgra bcom mkhar gsil thogs pa| de'i rgyab na rgyab kyi ru 'dren sngags nag phur bu thogs pa'o|| ka gdong g.yas <128> g.yon gnyis na nag po chen po lcam dral gyi 'cham sku khams gsum zil gyis gnon pa me 'bar mar grags pa gnyis bzhugs so|| de yang sngar gtsug lag khang bzhengs dus kyi lag dpon dang | phyis dkon gnyer dpon mdzad pa'i rig 'dzin gu ru sangs rgyas zhes pa skabs shig na bar chad kyi rnam pas| them mi 'da'i mchod rdzas kham che ba 'ga' shas khyer de phyogs gzhan du byon| de dag tu 'tshub 'gyur gyi rnam pa che bas| slar bshags snga ma dang bcas te ma tshang ba med par phul na yang | de rjes 'cham sku che ba'i zhal ras la dri phyis byas dus zhal nas me mngon sum du 'bar bas sngangs shing skrag par gyur la| de nas mi ring bar sku tshe'i 'du byed btang bas de phyin chad nas me 'bar mar grags pa yin no|| de gnyis kyi sku mdun na bstan pa spyi'i dgra bgegs sogs zhing bcu tshang ba bkug ste sgrol bar byed pa'i 'brub khung zabs su 'dom gang tsam ngos rnams la ro sol dang gri khrag gis byugs pa| steng du gnam sgos bcad pa dang bcas pa'i bkod pa dang | sku thams cad ni khro la rngam pa 'jigs pa'i nyams can du bzhugs pa'i mgon <129> po'i khang pa logs rnams la dur khrod rol ba'i bkod ris bsam gyis mi khyab pas brgyan pa| der bgrod pa tsam gyis bag tsha zhing skyi g.ya' ba sngangs par byed pa bsil ba tshal chen lta bu'i gnas chen na| rgyun gtor| rtag gtor| thun gtor la sogs pa'i gtor tshogs dang | gos skud nag po 'ba' zhig las grub pa'i mdos chen gsum dang | gzhan yang go mtshon| dar phan| stag gzig la sogs pa'i spyan gzigs sna tshogs pa dang bcas pa'o|| de'i steng gzhal {40b} yas khang ka ba bzhi gdung mig mang ris su bres pa'i 'phrul 'bubs dbus phyur bur gyur pa'i bzo khyad can gyi gung na| rje btsun dam pa 'di'i thugs dam gyi gtso bo rgyud sde ma lus pa'i snying po las kyang snying por gyur pa dpal kye rdo rje'i zhal phyag yongs rdzogs kyi gser sku rje nyid kyi sku'i tshad dang mthun pa| las sna tshogs pa'i rigs byed kyi lag sor las thon pa lta bu| sgeg pa la sogs pa'i gar gyi nyams can mig stong dang ldan pas lan brgyar bltas kyang tshim pa'i go skabs dang bral ba| rin po che mchog gi rgyan phreng mtshar du dngar bas spras pa gtso bor bzhugs pa'i phyogs mtshams <130> brgyad du 'khor gyi lha mo dkar mo dang | chom rkun ma dang | ro langs ma dang | za phod ma dang | sbos mo dang | ri khrod ma dang | gdol pa mo dang | g.yung mo rnams kyang gser sku cung gzhon pas bskor te bzhugs so|| de dag gi khri'i 'og na yi dam 'di nyid kyi rdul mtshon gyi dkyil 'khor rje bla mas sgrub cing mchod pa dus rgyun ldan lta bur gnang ba'i ngo mtshar ba khyad par gyi bzhugs sgam dang bcas te bzhugs su gsol ba| gzhan yang khru gang ba'i gser sku la| bcom ldan 'das kye rdo rje| dpal dus kyi 'khor lo| 'khor lo bde mchog rnams kyi sku zhal phyag yongs rdzogs bzhugs khang sogs bzo'i khyad par dang bcas pa'o|| gtso bo'i sku mdun rgyud sde rnams kyi dgongs pa mthar thug dpal sa skya pa'i rje btsun rnams kyi grub pa'i mtha' legs par bshad pa ji lta ba bzhin gyi dgyes pa rdo rje'i rten dang brten par bcas pa'i blos bslang chos kyi dbyings kyi dkyil 'khor mngon sum pa lta bu'o|| de nas ri mor bkod pa la| gung gi dbus na dgyes pa rdo rje thod pa can| gur rigs bsdus pa'i rdo rje mkha' 'gro la sogs pa mkha' 'gro lnga| de'i <131> g.yas phyogs nas rim pa bzhin| dpal sangs rgyas thams cad dang mnyam par sbyor ba| dpal dus kyi 'khor lo| dpal gsang ba 'dus pa mi skyod rdo rje dang 'jam pa'i rdo rje| dpal gshin rje'i gshed dmar po| dpal rdo rje 'jigs byed| dpal gshin rje'i gshed dgra nag po| dpal phyag na rdo rje 'khor lo chen po| dpal yang dag rnams so|| {41a} g.yon phyogs nas rim pa bzhin dpal rdo rje gdan bzhi pa| dpal kye rdo rje mtshon cha can| dpal 'khor lo bde mchog dpal kha sbyor rdo rje sems dpa'| dpal sgyu ma chen mo| dpal sangs rgyas thod pa| dpal lha mo rig byed ma| dpal phyag na rdo rje 'byung po 'dul byed| sgo'i g.yas na rdo rje phur pa| rgyal chen rnam sras ser chen| g.yon na gnod sbyin rdo rje bdud 'dul rnams rang rang gi 'khor tshogs dang bcas pa| sgo gong na gtsug tor dri ma med pa| de'i g.yas g.yon na phyag na rdo rje 'gro bzang dang | khang bu brtsegs pa'o|| de lta bu'i chos kyi dbyings kyi pho brang de na yang | rin po che dngul las grub pa'i dpal dus kyi 'khor lo nas gsungs pa'i phyag tshad ji lta ba'i bum pa bcu phrag gcig la sogs <132> pa mchod pa'i yo byad dpag tu med pa| steng du gan ji ra dang rnga thug du mas brgyan par byas pa'o|| de'i mdo'i bkod ris la| mkhas grub chen po mkhan chen g.yag pa dang | rong ston shes bya kun rig gnyis kyi sku 'dra chos ra ma| bdag nyid chen po sa paN gyis bsam yas su phyag bris su btab pa'i 'jam dbyangs phyag mtshan snyan dngags dang bcas pa'i bkod pa| sgra ka lA pa'i gleng gzhi rnams so|| thar thog zhal ras lha khang gi 'gram g.yas na phyag dpe khang ka bzhi ma na rgyal ba'i bka' dri ma med pa kha ba can du 'gyur ba ma lus pa rnams dang | de rnams kyi dgongs 'grel bstan bcos 'gyur ro cog dang | paN chen shAkya shrIs rgya gar nas yum rgyas pa la rgya dpe po ti bzhir byas nas gdan drangs pa sa skyar bdag nyid chen po sa skya paNDi ta'i phyag dpe khang du bzhugs pa las 'phros pa'i po ti gcig dang | snye thang chos rdzong nas chos rje bla ma'i phyag dpe dus 'khor gyi rgya dpe gcig gis gtsos pa'i rgya dpe kha shas| dpal sa skya pa'i rje btsun khu dbon gyi bka' 'bum tshar gnyis| chos rje bla ma dang theg chen chos kyi rgyal po'i bka' <133> 'bum| brag thog chos rje dang rje btsun dam pa 'di nyid kyi bka' 'bum| bu ston rin po che dang thams cad mkhyen pa byams pa gling pa'i bka' 'bum| gzhan gsang sngags gsar rnying | mdo phyogs sogs kyi gsung rab gal che ba ma tshang ba med pa bzhugs so|| 'gram {41b} g.yon na sngags chas khang pa ka bzhi mar| bcom ldan 'das rdo rje phur ba'i phra phyag gi zhal 'bag sogs| gsang sngags gsar rnying gi phyag bzhes skyong ba la dgos pa'i cha lag ma tshang ba med pas gang ba| gtsang khang gi ngos gnyis la 'dzam gling mdzes par byed pa'i rgyan drug mchog gnyis| seng gdong g.yas g.yon la rje sa skya pa chen po dang rnal 'byor dbang phyug zhal sprod| bar skor gyi phyi nang la rgyal ba mi 'khrugs pa dang | sangs rgyas 'od dpag med gnyis stong sku dang bcas pa rnams ri mor bkod pa'o|| glo 'bur lho ma sngags khang chen mo ka chen gnyis kyis phub pa'i gud na bcom ldan 'das rdo rje 'jigs byed rwa lugs dang mthun pa zhal phyag yongs su rdzogs pa rngam zhing 'jigs pa'i nyams can dang | g.yas phyogs nas rim pas| bcom ldan 'das rdo rje gzhon nu <134> phrin las thams cad la dbang 'byor ba dang | bka' srung bdud rgyal nag po thod pa'i phreng ba dang | dam can gyi srung ma dkar mo nyi zla nyi stong gi phreng ba can rnams| g.yon phyogs nas rim pas| dpal dus kyi 'khor lo'i srung ma bcom ldan 'das rdo rje shugs khro bo'i rgyal po rnams la dbang bsgyur ba dang | 'chi bdag yi dwags kyi bdag po chos rgyal las kyi gshin rje dang | skye 'gro kun gyi srog la dbang byed pa lha mo nag mo tsa muNDi rnams sgrub pa po la rnam gnyis kyi dngos grub stsol zhing | nyams pa'i ru tra sgrol ba la dpa' ba'i nyams dang ldan par| dur khrod 'jigs su rung ba'i bkod ris phun sum tshogs pa'i dbus na bzhugs pa'i spyan sngar mchod gtor spyan gzigs sogs bsam gyis mi khyab pa dang bcas pa'o|| 'di'i gtso bo'i rus shing 'dzugs pa'i bka' bkod gnang | yi dam gyi sku 'di myur du 'grub par 'gyur bas| grub dus lan 'phrod kyis zhes bka' stsal nas| rje btsun dam pa 'di nyid gzims spyil dga' ldan du sku mtshams bcad rgya la bzhugs pa gnang ngo || de nas zla ba gcig gi khongs su sku yongs su rdzogs pa <135> legs par grub ste| mtshon gdan spyan 'byed tsam byas nas| 'di ltar bgyis yod pa'i zhu ba phul dus| dgyes pa chen po dang bcas te phyag phebs nas| yi dam gyi byin rlabs dang rig byed kyi nyer len zung du {42a} chug [P chud] pas legs 'dug ces rab tu gnas pa bsdus pa tsam gnang zhing | mkhyen pa'i rtse mo bi shwa karma gnyis pa la yang gzengs bstod dang | gnang byin bzang po gnang la| sgrub pa'i tshul bstan pa tsam ma gtogs rang byon kho nar nges te| phyis shing mkhan kha cig gis skyon gyis lan cig ldog rnams rdib pa'i tshe yang sku ngo bo la cung zad tsam gyis kyang nyes skyon ma byung bas| ngo mtshar ba las kyang lhag tu ngo mtshar ba'i gnas so|| de'i bla phyogs sngags khang steng na rgyal ba thams cad kyi gsung gi rnam 'phrul rje btsun 'jam dpal dbyangs kyi gser sku mi tshad ma blta bas ngoms pa dang bral ba zhig dang | gung gi cha la gsung ngag rin po che lam 'bras bu dang bcas pa'i man ngag gi bla ma brgyud pa'i rim pa khyab bdag rigs drug pa rdo rje 'chang nas| rje btsun thams cad mkhyen pa rdo rje gdan pa'i bar gyi bla ma dam pa nyi shu rtsa gsum gyi gser sku <136> khru gang ba'i tshad du so sor khri bzhugs gdan na bza' dang bcas te bzhugs pa dang | de dag gi g.yas phyogs na rje btsun nyid kyi yum gyi don du bzhengs par mdzad pa'i bcom ldan 'das kun rig rnam par snang mdzad kyi gser sku mi tshad ma phra rgyan dus gsum khegs pas spras pa khri rgyan 'bubs dang bcas pa dang | g.yon phyogs na jo bo rje'i thugs dam thub pa grong khyer ma'i li dmar ches ngo mtshar ba khye'u lo brgyad pa'i tshad khri rgyab dang bcas te bzhugs shing | ri mor bkod pa la| gung na bcom ldan 'das rdo rje dbyings| de nas g.yas phyogs nas rim pa bzhin dpal mchog rdo rje sems dpa'| chos kyi dbyings gsung gi dbang phyug 'jam dpal gsang ldan| gtsug tor dri ma med pa| spyan ras gzigs kha sar pa Ni| gtsug tor rnam rgyal| gtsug tor gdugs dkar| lha mo nor rgyun ma dang | g.yon phyogs nas rim bzhin kun rig rnam snang | bcom ldan 'das shAkya seng ge rnam par snang mdzad mngon par byang chub pa| rig sngags kyi rgyal mo so sor 'brang ma| lha mo gza' rnams kyi yum| rje btsun ma 'od zer can ma rnams <137> so so'i 'khor tshogs dang bcas pa| sgo'i shar na khro bo rdo rje gnod sbyin dang | nub na khro bo rdo rje me ltar 'bar ba'o|| gung gi sgo gong g.yas g.yon {42b} na rje btsun ma sgrol ma dkar mo dang sngon mo'o|| shar nub kyi sgo gong gnyis na rdo rje rnam par 'joms pa dang khro bo sme ba brtsegs pa'o|| byang sgo'i gong na 'phags pa rigs gsum mgon po rnams so|| de lta bu'i gzhal med khang chen po na mchod pa'i rdzas ma lus pas gtams te bkod pa'o|| de'i sgo drung gi phyi ngos kyi logs bris la| lo chen rin chen bzang po| jo bo rje dpal ldan a ti sha yab sras| bod chos rgyal mes dbon rnam gsum rnams gang 'os kyi bkod ris phun sum tshogs pa dang bcas so|| khyams chen ka chen drug cu rtsa bzhi'i sa la| shing brtsegs phun sum tshogs pa mtshal ka mthing gdung dang | skyang nul me long gi ngos ltar 'jam zhing dwangs pa'i kun dga' rwa ba'i logs bris kyi bkod pa la| gtsang khang gi ngos g.yas la| rje sa skya pa dkar po rnam gsum gtso bor gyur pa la gsung ngag rin po che lam 'bras bu dang bcas pa'i brgyud pa'i rim pa'i bla ma rnams kyi bskor ba dang | <138> g.yon ngos la bdag nyid chen po sa skya paNDi ta| 'phags pa rin po che| dpal ldan bla ma dam pa rnams gtso bor gyur pa la rtsa rgyud kyi brgyud pa'i bla ma'i rim pa rnams kyis bskor bar bzhugs so|| de gnyis kyi 'og gi grwa bzhi na bcom ldan 'das thub pa'i dbang po sku bltams pa dang dus mtshungs par 'khrungs pa'i dus mnyam gyi rgyal po gzugs can snying po dang | rgyal po gsal rgyal dang | rgyal po shar pa dang | rgyal po gtum po rab snang dang bzhi so so'i rgyan cha lugs kyi khyad par dang bcas te 'greng bar bzhugs so|| gnas de'i phyi'i ngos rings skor sa dang bcas pa la ston pa yang dag par rdzogs pa'i sangs rgyas kyi skyes pa'i rabs shin tu rgyas pa dpag bsam 'khri shing du grags pa yab rgyal po dge ba'i dbang pos mdzad pa'i sa bdag rab gsal gyi rtogs brjod nas| khyim bdag zas gtsang gi rtogs brjod kyi bar yal 'dab brgya phrag gcig dang bdun la bkra shis kyi grangs kha skong ba'i slad du sras zla ba'i dbang pos mdzad pa'i brgyad pa sprin gyi bzhon pa'i rtogs brjod de brgya rtsa brgyad tshang ba'i yal 'dab gnyis gnyis la gtso bo sku tshad <139> che ba re sku'i 'gyur ba khri rgyab yol sogs rnam grangs tha dad pa bzhugs pa rnams la skyes rabs nyid nas {43a} bsdus shing go bder bkrol ba'i so sor kha byang dang bcas te bkod pa ni| rgya mtsho'i ska rags kyis bcings pa'i sa'i khor yug chen po na| gzhan dang gzhan las ches cher khyad par 'phags pa dang | skor sa'i nang gi ngos la thub pa'i dbang pos zhing 'di mdzad pa bcu gnyis kyi bstan pa'i bkod pa ji lta ba la gtso bo sku che ba drug dang bcas pa| gung gi mthong g.yab kyi ngos rings la| ston pa gnas brtan bcu drug hwa shang dang dharma ta la gnyis kyis mtha' brten pa| yar khyu'i sgo 'gram gnyis na rgyal chen bzhi'i bris sku rnams bzhugs pa'o|| bla brang skor ka chen bcu drug gi sa'i dbus su sgo khang sgo glegs nyis ral ma phyi nang gnyis kyi bar rgyal chen khang pa na| sangs rgyas kyi bstan pa rin po che dang | 'jig rten gyi dkar phyogs skyong ba rnams bsrung zhing mel tshe mdzad par ston pa'i spyan sngar dam bcas pa'i bden pa bzhi'i ngo bo| rgyal po chen po yul 'khor bsrung dang | 'phags skyes po dang | mig mi bzang <140> dang | rnam thos sras bzhi rang rang gi mnga' ris dang mthun pa'i lang tsho dang | rgyan phreng dang | lhab lhub dang | ya lad la sogs pas spras pa sku brjid chags shing dpa' ba rol ba'i 'dug stangs kyis bzhugs pa| der 'gro ba rnams bgrod pa tsam gyis bag tsha bas ba spu ldang zhing dad pa bskyed pa'i nyams ldan du bzhugs pa dang | logs bris la dam pa'i chos 'dul ba nas ji skad bshad pa'i 'khor ba'i 'khor lo cha lnga pa| steng du sangs rgyas mya ngan las 'das pa mtshon pa'i 'od dkar po dang | gsham du brtsam par bya zhing 'byung bar bya|| zhes sogs kyi shlau ka gnyis dang | logs gcig shos la| mngon pa nas gsungs pa'i gling bzhi ri rab la sogs pa'i bkod ris rnams so|| de'i g.yas g.yon du 'dod dgu 'byung ba'i bang mdzod re dang | phyi rol du sgo g.yabs ka chen gnyis kyis btegs pa| de dag gi dbus su dbang khang ka tshad drug gi gung na| paN chen shAkya shrIs rgya gar nas spyan drangs pa'i rdo rje gdan gyi bkod pa las zhal bshus pa'i rdo rje gdan bkod| de'i byang na ka tshad drug gi mgon khang | shar ngos {43b} kyi khra ma [P ma'i] nang na dpal rdo rje nag <141> po chen po gur gyi mgon po grub pa'i dbang phyug bram ze mchog sred kyi gzigs snang dang mthun pa la pho nya lnga sprul dang bcas pa| de'i g.yas phyogs nas rim pa bzhin dpal gnyan gyi mgon po bram ze'i gzugs can sku rngam brjid dang ldan pa sngar zhal gzigs pa'i tshul bzhin du bkod pa mthong ba tsam gyis sngangs par byed pa zhig dang | sku g.yas g.yon gyi grangs tshang bar bya ba'i phyir dang | don du gtso bo nyid dang dbyer ma mchis pas mdun gyi pho nya mi nag bla phyogs su nga ro 'bod pa'i tshul can dang | ma rungs pa'i tshogs bsdigs par byed pa la dpa' ba'i gnod sbyin nag po zhing lpags gyon pa dang | mtshan mo'i mun pa ltar gnag cing sha khrag gi dri tshor na skad cig la gling bzhi nyul bar byed cing za 'og gi gos gyon pa gnod sbyin mo dang | g.yon phyogs nas rim pa bzhin 'dod pa khams kyi dbang phyug ma mgrin bzang la bcibs pa nyams pa tshar gcod cing sgrub pa po la dngos grub stsol bar mdzad pa blta bas bzod par dka' ba'i nyams can dang | rgyal ba'i bka' srung gi pho nya'i gtso bo legs nyes kyi stangs 'dzin par byed pa mon bu <142> pu tra nag po dang | bdud kyi dmag tshogs bzlog par byed cing dam nyams kyi dbugs len pa dang snying 'jibs par byed pa bdud ma rungs pa'i cha byad mon pa bha Ta dang | dam tshig can gyi rjes su 'brang ste bka' sgrub pas| ji ltar bskul na khams gsum yang skad cig gis bskor te dgra bgegs tshar gcod pa'i sring mo khrag mig ma sogs thams cad kyang dur khrod kyi chas kyis brgyan zhing | rang rang gi mtshon cha sogs dang bcas pas dur khrod 'jigs su rung ba dang ye shes kyi me dpung chen po'i dbyings na bzhugs pa'o|| gtso bo'i sku'i 'og na rten gyi dkyil 'khor mtshan nyid tshang ba dang | lha mo dang gnyan mgon gyi sku'i 'og na yang rang rang gi sgrub yig dang mthun pa'i rten gyi bkod pa re'o|| byang nas lhor gzigs pa la| 'gro ba rnams kyi dbul ba 'phrog cing re 'dod ma lus pa yongs {44a} su skong ba'i nor lha'i rgyal po chen po rnam thos kyi bu ser chen ri dags [P dwags] kyi rgyal po'i gdan la gnas pa dang | lho nas byang gzigs la| lha dang bcas pa'i 'gro ba ma lus pa dbang du bsdud cing | sgrub pa po'i 'dod dgu ma lus stsol bar mdzad pa'i nor <143> lha tshogs bdag dmar po phyag bcu gnyis pa mig gi yul du gyur pa tsam gyis yid g.yo bar byed pa| 'di rnams rgya bod kyi sa sna dang rgyu khyad par can las grub pa 'bur dod du bzhugs shing | ri mor gnas pa la| gung gi steng gi cha la rje sa skya pa chen po dang rnal 'byor dbang phyug gnyis| gzhan la dur khrod kyi bkod pa dang | byang logs la steng na phyag rdor khang bu brtsegs pa dang | gnod sbyin rta bdag brgyad dang bcas pa| lho ngos kyi steng la bde mchog lhan skyes| tshogs bdag dkar po dang | dmar po phyag bzhi pa rnams bzhugs so|| de dag na so so'i phyag rten rdzas| spyan gzigs| gtor tshogs dang bcas pas gang ba'o|| de'i mdo na yang | rje btsun brag thog pa nas nye bar brgyud pa'i yi dam| gur mgon| zhal bzhi yongs rdzogs gsum gyi gos thang byin rlabs can gyi thang sgam la phyag dam 'byar ba dang | yang gnyan gyi mgon po yongs rdzogs kyi sku bris 'bur gnyis pu tra lcam sring lnga dang | rje btsun nyid kyi zhal 'bag che chung he ru ka'i chas drug sogs dang | dus rgyun ldan gyi bzhugs gdan| mchod cog tshang ma| rgyud sde gong 'og gi dbang rdzas <144> rgyu rin po che la sogs pa gang 'os las grub pa'i ma tshang ba med pa dang | gzhan yang stong skud sna lnga'i gos mdos ri rab sogs bzo dbyibs khyad du thon zhing rin po che du mas bsgrubs pa dang bcas pa gsum| gtor tshogs| spyan gzigs mda' dar sogs kyis yongs su gang ba'o|| de'i byang na bsam gtan la rtse gcig tu rol ba'i gzim chung mun khang bzhugs gdan sogs cha tshang ba dang bcas pa'o|| de'i steng na dkar phibs byang ma'i shar chos skyong gi dbu'i thad na rje btsun brag thog pa chen po'i dar sku chos rje nyid kyi sku mdun du bzhengs shing | phyag nas kyang lan mang du mdzad pa'i ches ngo mtshar ba'i bzhugs khri| bzhugs gdan| tsan dan gyi mchod cog gser ma| mchod cha tshang {44b} ma dang bcas pa| gzhan yang 'phags pa rin po che'i gser sku hor lha phyag nas ma| chos rje bla ma'i dar sku phyag nas ma| bdag nyid chen po sa paN gyi bris thang me brdugs mar grags pa sgril chas phyag dam gyis mnan pa| bu ston rin po che'i dbang bum dus 'khor nas bshad pa'i phyag tshad dang ldan pa'i bum chu'i rgyun dang bcas pa sogs kyi mchod cha <145> mang ba dang | rje btsun nyid kyi rgyun gyi bzhugs gdan cha tshang ba dang bcas pa| de'i mdo na dkar phibs chen po sa skya paNDi ta sogs kyi gung ris yod pa| lho'i zur 'phyong na rdo rje sems dpa' la yo ga la mkhas pa'i mi bdun sogs rgya bod kyi bla ma rnams kyis bskor ba'i logs bris yod pa| sgo g.yab kyi steng li ma lha khang ka gnyis ma rje btsun dam pa chos kyi dbyings su snyoms par bzhugs pa'i 'og min gyi gnas chen de nyid kyi shar gyi dbus na| thub dbang gi sku rdo rje gdan byung mas gtsos li ma'i sku mang ba lcags drwa dang bcas pa| de'i byang na bdag nyid chen po sa paN| brag thog chos rje| slob dpon rin po che ye shes rgya mtsho gsum gyi gser sku bzhugs khri sogs dang bcas pa| slob dpon rin po che ye shes rgya mtsho'i zhal ko'i gdung bzhugs pa'i gser zangs las grub pa'i byang chub mchog rten| gzhan yang rdo rje phur pa'i hor lha sogs dang | chos skyong gi bris sku gtor tshogs dang bcas pa| phyis gnas chen gyi nges pa der rje btsun gyi dar sku sku tshad ma| slar chos bzhin rgyal srid kyi tshul 'dzin cing | mthu stobs kyi grub brnyes chen po rgyal <146> sras lha dbang kun dga'i gdung rus kyi za ma tog dngul las grub pa'i rnam rgyal mchod rten rnams mchod sprin dpag med dang bcas te bzhugs so|| 'gram gnyis na nyer mkho'i phyag mdzod re dang bcas pa rnams so|| bla brang gi lho ngos su phyis glo 'bur gyi tshul du rung khang ka chen dgu'i sa na khro zangs sogs thab kyi yo byad nyer mkho ma tshang ba med pas gang ba dang | de'i steng na rgyun gyi gsol ja khang dkar phibs dang bcas pa'i bkod pa'o|| gzhan yang sku gsung thugs kyi rten| lam 'bras kyi bla ma brgyud pa'i bris thang ngo mtshar ba tshar gnyis kyis gtsos pa'i| bris sku che chung brgya phrag gcig dang bzhi bcu rtsa grangs dang | bris sku rnying ma {45a} 'phags pa rin po che'i thugs dam bcom ldan 'das kye rdo rje'i dkyil 'khor ma pra btags las grub pa dang | chos skyong gur gyi mgon po'i sku ding bon thags las grub pa'i ngo mtshar ba gnyis dang | chos rje dpal ldan bla ma dam pa'i thugs dam chos skyong gur gyi mgon po'i sku bal ris las grub pa rnams sku tshad khyams stod kyi thog tshad dang mnyam pa| gsar bzhengs kyi gur mgon gyi gos thang sku tshad de gsum <147> dang mnyam pa| 'phyar sku che chung nyi shu rtsa brgyad| gsung rab rgyud kyi gzhung gtso che ba| rje btsun sa skya pa rnams kyi gsung 'bum ma lus pa dang | rje btsun brag thog pa dang | rje nyid kyi gsung rab gtso che ba sogs| chos tshul rgyun mi chad pa'i slad du par du bsgrubs pa dang | thar pa chen po'i gzhal med khang 'dir 'jug pa'i them skas kyi g.yas g.yon gyi rtser| gzhan las rmad du byung ba'i bstan pa'i ring lugs dri ma med pa 'di nyid na'o|| zhes mtshon par byed pa'i dpal ldan sa skya pa yab sras kyi mtshan yang dag pa'i khang bu tog dang bcas pa re| phyi'i khor yug nyams bde ba la yang | bla ma rnams kyi mtshan 'bum sogs rdo brkos kyi bkod pa tshar du dngar ba dang | mgon khang chen mo'i phyi ngos na chos skyong gi rten rnga thug ches mtho ba gsum gyi rten| gtsug lag khang gi mdun zur g.yas g.yon chos kyi sku'i rten rdo rje gdan du bdud btul ba'i tshe brtsigs pa mngon par byang chub pa'i mchod rten dang | wA ra Na sir chos kyi 'khor lo bskor ba'i tshe brtsigs pa bkra shis sgo mang sam ye shes mchod rten gnyis tshad ldan zhing brjid chags <148> pas dad pa 'dren pa'i rten du bzhugs so|| de ltar rten dang brten par bcas pa'i gtsug lag khang gzhan las bkod pas khyad par du 'phags pa| phun sum tshogs pa'i dge 'dun gyi sde| mdo sngags kyi bshad sgrub kyi bstan pa'i rgyal mtshan tshangs pa'i 'jig rten gyi bar bsgrengs ba 'di nyid yin no||
[Outline of the Monastery’s Religious Practices, pp. 148.6-149.10; fols. 45a7-45b4]
slad nas kyang bshad sgrub kyi bstan pa'i rgyun mi nub cing ji srid kyi bar du gnas pa'i phyir| mdo sngags kyi bshad nyan dang | rgyud sde rin po che rnams kyi nyams len gyi rim pa| cho 'phrul chen po'i zla ba la rdo rje gur rigs bsdus pa la sogs pa bla med pa'i rgyud sde gong 'og gi {45b} dkyil 'khor sum bcu [P cu] phyin gyi sgrub mchod| chos skyong gong 'og gi bskang gso sogs dang bcas pa'i phyag len gyi rim pa|
sa ga'i zla ba la dpal dus kyi 'khor lo gtso bor gyur pa'i bde mchog mkha' 'gro rgya mtsho| sangs rgyas mnyam sbyor| rdo rje gdan bzhi rnams kyi sgrub mchod| gro bzhin gyi zla ba la dpal rtse sogs rnal 'byor rgyud gtso bor gyur pa'i dkyil 'khor bcu gcig tsam gyi sgrub mchod| mgo'i zla ba'i yar ngo mar ngo'i brgyad gnyis la dpal mgon zhal bzhi pa'i <149> gtor ma zhi drag gi cho ga gtor skyong dang gtor chen rnam pa gnyis| rgyal gyi zla ba la bstan pa spyi'i dus rim chen mo bcom ldan 'das rdo rje phur pa'i sgrub mchod dang | chos skyong gi bskang gso mdos gtor sogs kyi sgo nas phyag bzhes gzhan las khyad par du 'phags pa rgyas par mdzad do||
gzhan yang bla ma so so'i lo dus kyi mchod pa dang | de dag gi rgyun gyi mchod thabs gang la gang 'os so sor sbyor ba sogs| mdor na phan bde'i 'byung gnas sangs rgyas kyi bstan pa nyag gcig thugs la brnags pa'i rnam par 'phrul pa kho na'o|| phyis dgon lag dben gnas kyi tshul du| bde chen chos 'khor zhes pa'i gtsug lag khang rten dang brten par bcas pa'i mgon khang du chos skyong che ba'i sku nyid rje btsun dam pa des phyag bris las grub pa sogs bkod pas khyad par du 'phags pa gcig kyang bsgrubs par mdzad do|| 'dir smras pa|
[Concluding verses]
[1] bstan pa'i nyin byed dge legs 'od stong can||
snyigs dus log spyod sgra gcan gyis bsgribs pas||
'gro kun lam log zhugs la mi bzod pa'i||
shugs drag snying rje'i rgya mtsho gyen du 'phyur||
[2] de tshe snying <150> stobs phrag par lus can gyi||
phan bde'i khur chen len bzod khyod thugs mkhar||
lhag bsam zla ba stong phrag shar ba las||
mdzad bzang 'od dkar phung pos sa chen bkang ||
[3] rdzogs sangs rgyas kyi bstan pa yid bzhin nor||
rtsod dus mun sprul 'dam rdzab kyis sbags pa||
chad rtsod rtsom pa'i byi dor gyis sbyangs nas||
bshad sgrub rgyal mtshan rtse mor khyod kyis bzung ||
[4] gser ri'i phreng bas bskor ba'i lhun po kun||
kun nas skyengs par byed pa'i gtsug lag khang ||
{46a} khang bzang stong gis bskor ba'i rdo rje'i gdan||
gdan thog gcig tu bzhengs pa'i cho 'phrul bstan||
[5] bstan 'dzin dge 'dun 'bum phrag 'dus pa'i sde||
sde snod gsum gyi chos sgra sgrog pa'i sa||
sa chen khor yug bcas pa'i thig le che||
che dgus mchod 'os rdo rje gdan po dngos||
[6] dngos grub kun gyi 'byung gnas rdo rje theg |
theg mchog mthar thug gsang chen zab zhi'i chos||
chos 'khor lha yi rnga chen bdud las rgyal||
rgyal ba longs spyod rdzogs sku'i zhing khams yin||
[7] a ho 'di na shAkya'i bstan pa mdo sngags theg lam sa chen po||
mthu stobs dbang phyug khyod kyi mdzad mchog phrin las bzhi <151> yi dpung pas bzung ||
theg chen chos kyi 'khor los sgyur rgyal dpal ldan 'jigs med dpa' bo'i bka'||
sa gsum mkhas dang grub pa'i spyi bor me tog phreng ba bzhin du 'dzin||
dpal ldan bla ma dam pa'i rnam par thar pa ngo mtshar rin po che'i gter mdzod las bstan pa spyi dang khyad par gyi rtsa lag tu gyur pa'i mdzad pa bstan pa'i skabs te bcu pa'o||
[CHAPTER 11: Exposition, Disputation and Composition ('Chad rtsod rtsom gsum gyis thub bstan gsal bar mdzad pa'i skabs), pp. 151-176; fols. 46a4-53a5]
bcu gcig pa 'chad rtsod rtsom pas thub pa'i bstan pa gsal bar mdzad cing | mtha' yas pa'i gdul bya smin grol la 'god [P bkod] pa'i tshul ni|
[Introductory Verses]
[1] kun mkhyen shAkya'i ring lugs shing rta che||
dga' chen he ru ka dang rnam dbyer med|
rgyal ba kun dngos sa gsum 'gro ba yi||
dpal mgon bzang po mtshungs pa med khyod rgyal|
[2] gnas gsum shes bya'i nam mkha' la||
mkhyen pa'i dkyil 'khor cha shas rdzogs|
'chad rtsod rtsom pa'i 'od stong gis? |
thub bstan pad tshal rgyas mdzad do||
[Exposition: pp. 151.15-155.8, fols. 46a6-47a5]
de yang bdag cag gi bla ma dpal thams cad mkhyen pa de| lung rtogs kyi chos thams cad la mnga' dbang du gyur pa'i rang byung gi sku brnyes pas bsdu ba'i dngos po bzhi'i sgo nas| lhun grub rgyun mi 'chad pa'i rnam <152> thar gyis mtha' yas pa'i gdul bya smin grol la 'god tshul bsam gyis mi khyab ste| khyad par lnga brgya pa'i tha ma la nye ba'i dus 'dir| bstan pa 'dzin pa'i skyes chen dam pa phul du byung ba rnams kyi bka' srol bzang po rnams las phyir phyogs pa'i bshes gnyen phal cher ni mi shes bzhin du chos ston la? | shes par rlom pa phal {46b} cher yang chos la gzu [X bzo, P zo] lum dang | rang bzo dang brnyed [P rnyed] bkur snyan grags kyi ched du chos ltar bcos pa mang bas| grub mtha' yang dag pa'i bstan pa don med du bas shing | bstan pa la 'jug par brtson pa rnams kyang lam log par lhung ste| ngal ba don med par gyur [P 'gyur] ba rnams la lhag par thugs brtse ba'i slad du| zang zing gi sbyin pas gdul bya 'khor du bsdu ba dang | 'chad rtsod rtsom gsum gyi chos kyi sbyin pas 'khor du bsdus pa rnams smin zhing grol bar mdzad la|
de yang bcom ldan 'das thub pa'i dbang po dang | drug pa rdo rje 'chang chen po| chos sku kun tu bzang po nas legs par brgyud de| mdo dang gsang sngags gsar rnying gi chos kyi sgo 'phar rab tu yangs shing bgrang ba las 'das pa rnams gsung gi gsang <153> ba bsam gyis mi khyab pa dang | gsung thams cad pa'i rnam par 'phrul pa'i tshul gyis gdul bya rang rang gi khams dang | dbang po dang | bsam pa dang | bag la nyal dang rjes su mthun par chos kyi 'khor lo rgyun mi 'chad par bskor bar mdzad cing | khyad par bstan pa'i snying po las kyang yang snying du gyur pa gtso bor mdzad de| skal ba mchog dang ldan pa rnams la yang ji ltar 'tsham [P 'tshams] par| rgyud sde'i rim pa gang 'os kyis [P kyi] dbang gi chu bo rgyun mi 'chad par phab cing | byin rlabs| rjes gnang | de dag so so'i grol byed kyi lam cha lag dang bcas pa yongs su rdzogs pa 'doms par mdzad la|
de yang bla na med pa'i lam srol la ni| nyams su blangs pa'i mtha'| nyams su myong ba'i mtha'| byin gyis brlabs pa'i mtha'| grub pa'i mtha' ste gsang sngags mtha' bzhi'i bdag nyid can zhes pa dang | yang dbang gi chu bo ma nub pa| byin rlabs kyi brgyud pa ma nyams pa| gdams ngag gi sarga [XP sar ka] ma log pa| mos gus kyi bsam pa tshim pa ste gsang sngags snyan brgyud [XP rgyud] bzhis gdams so zhes pa ltar| go rims [P rim] ji lta ba bzhin ma nor bar [P ba] 'khrid par mdzad la| <154> de dag dang rjes su 'brel ba'i [X 'dres pa'i?] bshad bka'| bka' lung | phyag len mtha' dag dang bcas pa stsol? ba la nam du yang ngal ba mi mnga' bas na| mdor na 'chad pa chu bo'i rgyun gyis spyir bstan pa'i {47a} rtsa? lag tu gyur cing | lhag par gsang sngags kyi bka' srol khyad par can cung zad nub? par nye ba la ched du bsngags pa'i mdzad pas sngags? lam spyi dang gur phur chos skyong sogs kyi phyag len bla na med pa dbus gtsang | khams kong sogs na 'phel rgyas su yod pa ni mngon sum mo||
de dag gi skabs 'ga' zhig tu| dus zing [X gzings] mi bzad pa chen po'i skabs kyis che [P ches] phra byings [XP byin] rang gzhan du 'du shes pa'i chags sdang gis bde sdug sna tshogs su shar ba dang | chos sgrub pa rnams kyang thos bsam la cung zad g.yel bar gyur na'ang | mgon po 'di ni snang srid bde chen ye shes kyi rol par shar bas gang la'ang spros pa'i rnam g.yeng mi mnga' bas| de ltar ma rtogs [XP gtogs] pa rnams la [P -]
'gyur ba la sogs pa'i sdug bsngal sna tshogs pa 'di dag 'khor ba pa [X la] rnams kyi [P kyis] myong bya yin zhing | de yang rgud pa rnams ni myong bya mi bzod pas snying rje la| rgyal bar snang ba 'di rnams kyang snga <155> mar thabs kyis ma zin pa'i dge ba'i las kyis [P kyi] 'di [XP 'dir] ltar snang gi bsod nams stobs che ba'i dbang gis phyi mar ngan 'gro sgrub pa'i rgyu 'ba' zhig tu mthong bas de bas kyang snying rje ba'i gnas kho na yin pas thams cad chags sdang nye ring spangs? pa'i btang snyoms la gnas pa'i ched du | chos tshul bzhin du gyis
zhes [XP shes] bka' yang yang bstsal [X stsal] zhing | mdo sngags kyi gsung chos gnang ba la ches shin tu brtson pa'i gnas su gyur to||
[Disputation: pp. 155.8-156.3, fols. 47a5-47b1]
da ni rtsod pa gnam lcags rdo rje'i 'khrul 'khor gyis bstan pa gsal bar mdzad tshul ni gong du bshad pa ltar|
dngos stobs kyi rigs [XP rig] pa'i lam la legs par sbyangs pas dpyod? ldan rgya mtsho lta bu'i dbus su 'bel? ba'i gtam rnam par nges par mdzad pa na| thugs brling ba dang | zhal ras kyi mdangs gsal ba dang | brjod pa dag pa sogs smra [P sgyu] ba'i rgyan dang ldan pa'i sgo nas sa'i dngos gzhi nas gsungs pa ltar? [P gyur] | rigs [XP rig] pa'i mtshon cha bzhi po ci rigs pas grub mtha' ngan pa tshar gcad [P bcad] nas| grub mtha' bzang po'i rjes 'brang rnams dam pas bsngags pa'i lam la 'jug par mdzad cing | khyad par dgag bzhag spang <156> gsum gyis rtsod pa'i 'jug sgo mtha' yas pa ni dam pa 'di'i gsung rab kyi {47b} bzhag pa rnams las rtogs par 'gyur ro||
[Composition: pp. 156.3-165.11, fols. 47b1-50a3]
rtsom pa legs bshad nor bu'i phreng bas thub bstan gsal bar mdzad tshul ni|
dang por sgra dang | tshad ma dang | snyan ngag dang | ming gi mngon brjod dang | tshig gi rgyan dang | sdeb sbyor sogs tha snyad kyi gtsug lag rig pa'i gnas mtha' dag la legs par sbyangs shing mkhas pa phul du phyin pa dang | bar du gsung rab thams cad gdams par shar bas brjod bya'i don rnams ma 'dres par 'byed nus pas rtsom pa po tshad ldan gyi mtshan nyid la dbang 'byor yang | mdo sngags kyi rgyal ba'i gsung rab mtha' dag cing [P la] de'i dgongs pa 'grel byed rgya bod kyi mkhas pa rnams kyis mang du mdzad cing | de dag gi yang slar gsal byed kyi gsung rab mkhas pa phyi ma rnams kyis mdzad pa sogs bgrang ba las 'das pas| blo gros dang ldan pa don du gnyer ba rnams kyi thos bsam gyi sgo ni [XP na] mi 'gags par snang mod| de ltar don du mi gnyer na ni la [X le] la dag gis slob dpon snga ma rnams kyis mdzad du zin yang de dag la cung <157> zad dbri bsnan dang | zur bcos gong 'og bsgyur ba tsam la rtsom pa'i ming btags pa'i tshogs pa gang che mdzad pa rnams la ni rjes su 'jug pa'i grub mtha' 'dzin pa lta zhog| lan cig ngag gi lam du byed pa tsam yang ma mchis na| rang nyid ngal zhing gzhan la phan pa chung ba'i phyir 'bad pa don med du gyur bas [P pas] btang snyoms su mdzad nas| dam pa 'di nyid kyis ni bstan pa'i yang snying gsang sngags rdo rje theg pa'i nyams len cha lag dang bcas pa la 'phel rgyas [P rgyus] gtso [X btso] bor phyag bzhes su btab cing | de dag gi skabs su grub mtha' ngan pa sun 'byin pa dang | grub pa'i mtha' rnam par dag pa skyang [P bskyang] tshul dang | gang la gang 'tsham pa'i gsal byed kyi gsung rab gal che zhing med du mi rung ba bzhag pa'i tshul ni|
[List of Gong dkar bs’s Compositions: pp. 157.13-165.6, fols. 47b6-50a2]
thog mar chos rje brag thog pa'i zhabs la bstod pa 'dod dgu'i char 'bebs shes [P zhes] bya ba dang | yang de nyid la bstod pa dngos grub kyi char? 'bebs shes [P zhes] bya ba| slob dpon rin po che ye shes rgya mtsho la bstod pa byin rlabs kyi snye ma| chos kyi rgyal po 'phags pa rin po che'i gsung la brten nas| de nyid la bstod {48a} pa| khor yug gi rdo <158> brkos [X bkos, P brkos] la bkod pa'i lam 'bras gsol 'debs kyi kha skong || lam 'bras kyi gser sku bzhengs dus so so'i mtshan byang kha skong | gsan yig glegs bam gyi mgor bla ma so so la mdzad pa'i mchod brjod kyi snyan dngags| brag thog chos rje thugs la dran pa'i nyams mgur mchan dang bcas pa| rje btsun sa skya pa gong ma rnams la zhu ba'i 'phrin yig| kye rdo rje'i rnam par bshad pa las dang po pa [P -] la phan pa sgrub pa nyin mor byed pa'i snang ba| de'i dogs spong bla ma byang chub gling pa la gnang ba| rgyud sde spyi'i rnam bzhag rtsom 'phro rdo rje glu gar gyi [P gi] bshad pa kun bzang rol pa'i dpung gnyen| tshogs kyi 'khor lo'i rnam par [P -] gzhag [P -] pa grub pa'i dga' ston| kye rdor nag po ba'i? [P pa'i] sgrub thabs de kho na nyid rab tu gsal ba zhabs cung zad ma rdzogs pa| kye rdor nag po pa'i rgya gzhung mngon dkyil la gsung mchan| kye rdor mngon rtogs tshigs bcad ma'i bsdus don| kye rdo rje [P rje'i] zhi ba'i sbyin sreg me shel 'phreng ba| bdag med ma lha mo bcwa [P bco] lnga'i dkyil chog gi zur 'debs| lam 'bras 'chad thabs kyi zin bris| lta ba 'khor 'das dbyer med kyi skabs su gnad bsdus pa'i <159> zin bris gong 'og| chos rje bla mas mdzad pa'i kye rdor lus dkyil gyi byin rlabs la? gsung mchan zhib pa| gur rigs bsdus kyi dkyil chog tshig don rab gsal| gur gyi mngon rtogs dang | gar yig kun bzang rol ba gnyis la sngags 'grol sogs gsung mchan zhib pa dus 'khor lhan skyes kyi sgrub thabs bsdus pa| chos rje bla mas mdzad pa'i dus 'khor gyi bsrung 'khor dang mngon rtogs la sngags 'grol sogs gsung mchan? | dus 'khor gyi gar yig cung ma rdzogs pa| dus 'khor gyi 'jig rten khams le'i 'grel pa| lnga bsdus rgyu mtshan rtsis dang zhag gsum rnam dbye'i zin bris thor bu| 'jigs byed zhe dgu ma'i mngon rtogs 'phags pa rin po ches mdzad pa la gsung mchan zhib pa| a mo gha [P mogha] badzra gyi rjes su 'brangs pa'i 'jigs byed bcu bdun ma'i ngag 'don| 'jigs byed bcu gsum ma'i {48b} lhan thabs gshed skor byin la 'kho ba| dgra nag gi dkyil chog bdud rtsi'i rol mtsho la gsung mchan| gshin rje'i gshed kyi gtor ma drug bcu [P cu] pa'i cho ga| gshin rje'i gshed dmar nag gi mchod pa nyi shu pa| dgra nag dang gshed dmar gyi khyad [P -] par [P -] gyi [P -] thig rtsa| rdo rje <160> phur pa'i nub gnyis pa sta gon gyi zin bris| rdo rje phur pa'i rnam bshad rtsom 'phro| bde mchog mkha' 'gro rgya mtsho'i sgrub thabs la gsung mchan zhib pa| 'phags pa rin po ches mdzad pa'i bde mchog lu hi [X yi] pa'i mngon rtogs la gsung mchan zhib pa| bde mchog gi bum pa sta gon [X gyon] gyi zin bris| rtsa ltung 'khrul spong gi ngag 'don bla ma lnga bcu pa'i ngag 'don dril ba| kun rig gzhan phan 'od zer gyi ngag 'don gzhan phan snang ba mtha' dpyad dang bcas pa| rje btsun chen po'i 'byung TIka gi sgrub chen gyi lha'i zhugs? tshul la bu ston gyis zur za mdzad pa'i skabs kyi dogs spong | rdo rje rtse mo'i sa chog rgyas pa'i gar yig| rnal 'byor rgyud kyi dbyangs yig gang gA'i chu rgyun| 'jam dpal nam mkha' dri med kyi thig rtsa| slob dpon ye shes rgya mtshos mdzad pa'i dpal rtse rnam snang mngon byang gsum gyi thig rtsa la gsung mchan| rdo rje phreng ba'i dbang chog gi skabs su lhan thabs gal che ba| mkhan chen byang brtson pa'i ngor mdzad pa'i sgrub thabs brgya rtsa'i dbang chog dang | de'i mngon rtogs kyi ngag 'don| phyag rdor 'byung 'dul gyi sgrub thabs| rta <161> mgrin dmar po'i sgrub thabs| bya ba khri dpon gyi don du mdzad pa'i tshogs bdag dmar po'i mchod gtor bsdus pa| dpa' bo grub pa'i rgyud nas gsungs pa'i gnod sbyin 'khor lo mtha' dpyad dang bcas pa| chos rje theg chen pas mdzad pa'i gur mgon gyi dkyil chog [P mchog] mgon po rnam rol la gsung mchan dang | gri gug lha lnga thun mong ma yin pa la dbang bzhi'i len thabs gal che ba| 'khor lo rtsibs bzhi pa| drug pa| brgyad pa rnams kyi thig rtsa tshigs [X tshig X, P chig] bcad lhug gnyis| dpal gur gyi mgon po'i mdos chog rab 'jigs rdo rje'i me char| gnyan mgon zhal bzhi pa'i gtor ma {49a} zhi drag gnyis kyi cho ga gnam lcags 'bar ba| chos skyong gong 'og gi gtor chog mdor bsdus pa| gtor chen gyi [P -] dus kyi [X gyi] 'cham yig| pu tra lcam sring sogs ru 'dren dang bcas pa'i 'cham yig| dur khrod bdag po dang phur srung gnyis kyi gtor chog bsdus pa| chos skyong seng ge nag po'i rjes gnang mngon rtogs dang bcas pa| gza' mchog gi rjes gnang| chos rje dus zhabs pa don grub kun dga'i gsung gis dus 'khor gyi bum pa'i phyag tshad dris lan| kun <162> spangs chos rje bsod nams rgyal mtshan pa'i gsung gis gtsug tor 'khor los [XP lo] bsgyur ba'i lte [XP lto] bar gzhal yas khang [XP gang] sgom tshul gyi dris lan| gsang sngags kyi lam gyi bgrod tshul sogs la rab 'byams [X 'byam] pa dkon mchog dpal gyi dris lan| rab 'byams [X 'byam] pa rin rgyal bas dbang dang 'brel ba'i lta ba dang | sdom gsum la brten pa'i dris lan| rang bzhin dang skyes bu nyer lnga sogs la [P las] 'phros pa dka' bcu pa rin chen rdo rje'i dris lan| me mig gdengs can gyi nges pa la dka' bcu pa yon tan 'od zer gyis dgag pa'i yi ge byas dus mdzad pa'i tshigs bcad| gza' 'dzin gyi dka' gnad [X gnas] la sngags [P bsngags] pa hUM dkar gyi [P -] dris lan| sdom gsum rab dbye'i rnam bshad rtsom 'phro| ka lA pa'i mtshams sbyor lnga'i TI ka [P TIka] dang | ming le'i 'grel pa ci rigs pa| bcom ldan 'das kyi sgra bshad| stag rtse nas zhus pa'i sgra'i dris lan snga phyi gnyis| kong po ras pa nyi zla bzang po'i don du mdzad pa'i dge sbyor nyams len gyi sdom| zhal gdams dang zhu yig snyan dngags skor la| rdo rje gdan gyi dge 'dun spyi la gnang ba'i [P pa'i] mdo rgyud thams cad kyi don bsdus pa'i zhal gdams <163> bca' yig chen mo| smyug la chos rje ngag dbang pa la gnang ba'i zhal gdams| kong yul gyi bla ma sman phu ba la gnang ba'i zhal gdams| dge sbyong byams pa chos 'phel? la gnang ba'i zhal gdams| mkhan chen thams cad mkhyen pa byams {49b} gling [P -] pa la phul ba'i snyan ngag| drung nas dge mo rin po che la phul ba'i snyan ngag | chos rje lo chen bsod nams rgya mtsho la phul ba'i snyan ngag| chos rje mus srad pa rdo rje rgyal mtshan pa la sa skya pa'i bstan 'dzin du mnga' gsol ba'i zhu yig| rgya nag tu don? chos rje la phul ba'i zhu yig rgyas pa| sprul sku zhwa dmar ba la phul ba'i snyan ngag| chen po blo gros pas dam tshig gi bshags bsdams [P bsdoms] phul dus kyi zhu [P zhus] lan gdams? pa| kong po'i bla ma rin chen dbang phyug la gnang ba'i thugs dam| shangs pa sgrub chen ma la gnang ba'i thugs dam| rdor dbyings lha khang gi rten bzhengs dus rig byed pa mkhyen brtse [X rtse] ba la gnang ba'i thugs dam| rin spungs su nang so don yod rdo rje ba la las rgyu 'bras kyi rnam bzhag mdor bsdus gnang ba'i thugs dam| tshigs bcad phran bu la| rgya gar rdo rje gdan gyi mahA bo dhi la zhal gser dang snyan dar <164> phul dus kyi tshigs bcad| chos rje brag thog pa'i sku gdung la lo re [X lo] bzhin brgyad (= brgya?) mchod dus snyan dar phul ba'i tshigs bcad| chos rje bka' 'gyur ba'i sku gdung la snyan dar phul ba'i tshigs bcad| dpon mo rin chen dbang mo bas byang chub chen po dang | chos skyong la snyan dar phul ba'i tshigs bcad gnyis| rnam rgyal rab brtan nas chos skyong la go khrab dang mda' dar phul ba'i tshigs bcad gsum| byams pa gling gi byams chen la snyan dar phul ba'i tshigs bcad| rje thams cad mkhyen pa byams pa gling pa'i [P gi] sku [P -] gdung la snyan dar phul ba'i tshigs bcad| chos rje lo chen gyi gdung khang che chung la snyan dar phul ba'i tshigs bcad gnyis| yum gyi sku gdung la snyan dar phul ba'i tshigs [P tshig] bcad| rgyal bu bsod nams dbang gi rgyal po'i [P bo'i] dam phung la mdzad pa'i tshigs [XP tshig] bcad| rigs gter rang 'grel| chos skyong gong 'og gi bstod 'bum| gnyan mgon dang pu tra'i mdos chog rnams par du bzhengs dus so sor tshigs bcad re| stag rtse nas phur pa'i rab gnas zhus dus gnang ba'i tshigs {50a} bcad| zha [P zhwa] lu lo tsA [X tsa] ba| rab 'byams [X 'byam] pa rin rgyal ba| dka' <165> bcu ba shes rdor| gling gi bla ma kun dga' bkra shis| glo [P gla] bo chos mdzad bsod nams lhun grub| rong po dka' bcu ba grags pa rgyal mtshan| smyug la chos mdzad| ljangs pa chos mdzad rnams la so sor gnang ba'i tshig bcad| yang bshad gsar sogs dga' ston la rol ba'i mol ba| bsngo ba yas gtam mdor bsdus rnams so||
de ltar mkhas pa'i phrin las kyi bya ba de dag kyang | gdul bya gang dang gang la lhag par thugs brtse ba dang | thub pa'i bstan pa 'phel rgyas kho na la dgongs pas| rnyed pa dang grags pa don du gnyer ba ni nam yang ma yin te| nang don du [P -] gnyis 'dzin gyi 'khrul snang zad par spangs pas so||
[The Disciples of Kun dga' rnam rgyal, pp.165.11-173.18, fols. 50a3-52b2]
de yang gzhan snang tsam du 'chad rtsod rtsom gsum gyi rim pas bstan pa la bya ba rlabs po che mdzad pa las| zhal slob ji ltar byung ba'i tshul ni|
spyir mgon po 'di'i dngos kyi gdul bya mdo sngags kyi [X gyi] bstan pa'i gsal byed du gyur pa shin tu mang zhing | gsung chos sna re tsam 'brel bas kyang 'brel ba don ldan gyi sgo nas srid zhi gang rung gi dngos grub thob pa'i gdul bya ni bgrang ba las 'das pas brjod par ga la nus| de lta <166> mod kyi bstan pa'i bdag por gyur pa dang mdo sngags kyi srol 'dzin| bshad sgrub kyi rtsa lag| gzhan phan phrin las kyi sgo can| nang don mchog la gzhol ba'i sbas pa'i rnal 'byor| ris med pa'i bstan pa'i sbyin por gyur pa'i lugs gnyis ldan gyi sa skyong sogs gtso bor gyur pa che long tsam zhig brjod na|
[A list of Kun dga' rnam rgyal’s Students, pp. 166.6-173.18, fols. 50a6-52b2]
rje btsun 'jam pa'i dbyangs kyi rnam par 'phrul pa sa gsum na 'gran zla dang bral ba dpal sa skya pa'i gdung brgyud rnam par dag pa mdo sngags kyi bdag? por gyur pas [P pa'i] 'gro don mtha' yas pa skyong bar mdzad pa bdag chen bsod nams rgyal mtshan dpal bzang po| 'di nyid kyis rgyal ba kun 'dus zhes [X shes] pa'i sku bstod cig kyang mdzad pa dang | yi dam chos skyong la mnga' brnyes pas mthu stobs kyi dbang phyug tu {50b} gyur? pa gdung rgyud [P brgyud] rin po che bsam grub rgyal mtshan dpal bzang po sku mched| yang | sngon du yongs 'dzin du gyur kyang | phyis rje btsun 'di nyid la lhag pa'i thugs dad kyis slar gsung gi bdud rtsi mang du gsol ba ni| brag thog chos rje dpal 'dzin bzang po dang | chos rje dge mo rin po che pa [P -] rnam gnyis|
gsung rab spyi'i <167> bdag por gyur pa la chag lo tsA [X tsa] ba chos rje rte'u [XP te'u] ra pa| paN chen 'bum phrag gsum pa| dge chu pa [P ba] chos rje dkon mchog dpal| gtsang zha? lu dang grwa thang gi mkhan thog tu bzhugs shing sa skya? bdag chen gyis gsung gi bdud rtsi bzhes pa skad gnyis smra ba'i dbang po zha lu ba chos skyong bzang po| brda sprod pa'i tshul la spobs pa dge ba can 'jig rten gyi mig bo [XP bu] dong lo tsA [X tsa] ba| mi nyag paN chen dpal ldan bzang po| smyug la chos rje ngag dbang pa| chos rje karma phrin [P 'phrin] las pa| sne gdong bdag po'i ti shrir gyur cing tshogs chen mo'i mkhan po dwags [X dags] po paN chen pa| zhwa dmar nag dang | gong ma mi'i dbang po'i bla mar gyur pa tshogs dge 'dun sgang gi mkhan po mdzad pa mkhan chen chos grub seng ge ba| kha che paN chen gyi ring lugs pa tshogs byir rdzing mkhan chen legs pa bkra shis pa| tshogs chos lung gi mkhan chen grags pa rgyal mtshan pa|
gzhan yang gtsang 'phags dbus 'phags kyi [X gyi] mkhan po sogs dang | 'chad rtsod rtsom gsum gyi sgo nas bstan pa'i gsal byed du gyur ba [P pa] mkhas grub bstan pa rab gsal ba| thub bstan rnam rgyal gyi gdan sa <168> ba kong ston dbang phyug grub pa| yar rgyab dpon chen gyi ti shri paN chen bde legs dpal bzang po| gsang phu [X -] ne'u thog gi [P -] gling stod kyi chos rje kun dga' 'od srungs| gsang phu'i chen po nyi grags pa| slob dpon 'u yug pa smra ba'i dbang po rin chen rgyal mtshan| grwa sa 'di nyid kyi chen po bsod nams rgyal po ba| mkhas pa yon tan 'od zer| rkyang 'dur ba rin chen rdo rje sogs so|| rigs rus phun sum tshogs shing phrin las rgya mtsho la dbang 'byor ba rje nyid kyi {51a} dbon rigs sems dpa' chen po ngag dbang bzang po dang | chos brgyad kyi 'dir snang rgyang [P -] bsring bar mdzad nas nang la mchog tu gzhol ba'i grub pa'i dbang phyug kun spangs chos kyi rje| dwags [X dags] po bkra shis rnam rgyal ba'i dbon rigs dwags [X dags] po chos 'byor ba? | dwags [X dags] po bkras rnam pa'i sku skye rin po che| gling gi bla ma ting 'dzin dpal 'byor| don rtsa dbon po| 'bri gung [XP khung] gru khang gdan sa pa| chos rje bla ma dam pa'i dgon gnas snye thang bkra shis sgang gi gdan sa ba? dang | chos rdzong gdan sa ba? | tshal min gdan? sa ba chos grags pa| lcags ri mkhan chen byang chub rnam rgyal ba| <169> bzang ldan dka' bcu ba sogs so|| thos pa rgya mtsho'i pha rol son zhing bsam pa lbu [X lU?] ’phreng [P phreng] gi rnam par bkra ba|de don sgom pa la gcig tu gzhol ba'i nor bus gtams pa? sems dpa' chen po mkhan chen nam mkha' chos bzang [X bzangs] | 'dis kyang phun tshogs bslab gsum zhes pa'i sku bstod gcig mdzad| myang stod pa chen po blo gros seng ge| sde pa sgar? pa'i bla ma mdzad pa 'khrul zhig mdo sngags paN chen chos kyi rgyal mtshan| bka' rab 'byams [X 'byam] smra ba bkra shis rin chen| rtsed [X rtse, P rtswa] thang rab 'byams [X 'byam] pa rgyal mtshan rin chen pa sogs so||
khyad par grwa sa 'di nyid kyi sku dngos kyi gdul bya mdo sngags kyi bdag por gyur ba [P pa] bsam gyis mi khyab pa las| de rnams kyi nang nas kyang mchog gi rigs can la| rje btsun dam pa de'i 'dus pa dang po lta bu'i tshul gyi rdo rje 'dzin pa chen po bsod nams rig 'dzin pa| sngags 'chang bkra shis rnam rgyal ba| rig pa 'dzin pa chen po rdo rje'i slob dpon du gyur ba [P pa] bsod nams mchog ldan pa| byang chub sems dpa'i rnam pa can rdo rje'i slob dpon chos dbang rnam rgyal ba| rje bla ma'i gsung gi rgyun la 'dris shing sgra dang snyan ngag dang [P -] rtsis <170> sogs tha snyad la mkhas pa| phyis snye thang bkra shis sgang gi gdan sa pa gzhon nu rnam par rgyal ba dbang po'i sde rnams so||
lung rigs kyis rgol ba {51b} ngan pa tshar gcod cing gsang sngags rgya mtsho'i 'jing nas dbang gi chu bo rgyun mi chad par phab ste gdul bya rnams smin grol gyi lam la 'god par mdzad pa'i bstan 'dzin chen por gyur pa chos kyi rje rig pa'i glog 'phreng | chos kyi rje rnam rgyal rin chen| mkhas pa'i dbang po bde legs rgya mtsho| dwags po sku rab kyi mkhan po mdzad pa bsod nams rgya mtsho| pha bla ma'i thugs rje zhugs pa thugs sras rdo rje 'dzin pa kun dga' rgyal po| 'di ni phyis sprul sku zhwa nag pa mi bskyod rdo rje nyid kyi sprul par yang zhal bzhes 'dug go|
phyi nang gi chos tshul mtha' dag la dbang 'byor zhing | bka' lung man ngag du ma'i bang mdzod du gyur pas gzhan phan gyi sgo mtha' yas par skyong ba thu'i cho rigs las 'khrungs pa 'bri gung [XP khung] mkhan po rnam rgyal mgon po dri med sde| chos grwa rtsed thang gi las chen dpon 'bras bu gling pa| gdan sa chen po thel gyi chos sgo ba mkhas pa'i dbang po 'bum rab 'byams pa| gtsang byams chen gyi <171> slob dpon rnal 'byor dbang phyug pa sogs so||
gangs can gyi ljongs 'dir sgrub brgyud kyi bstan pa'i bdag por gyur pa rngog ston byang chub dpal grub dang | de'i dbon po rngog ston byang chub grags pa| rngog tshang 'og ma rngog ston bsod nams lhun po|
grub chen gtsang pa rgya ras kyi gdung brgyud kyi srol 'dzin rnams kyi nang nas mchog tu gyur pa 'brug pa dbon rin po che ngag dbang chos rgyal| 'brug pa rtogs ldan lha btsun pa sogs dang |
nang la mchog tu gzhol bas spangs rtogs gong du 'phel zhing | sbas pa'i tshul gyis 'khrul zhig gi sgo nas gzhan rjes su 'dzin par mdzad pa ka thog rdo rje bzang po| mtshungs med 'bri gung ras chen pa| grub chen brag sgo ba kun dga' bsam gtan| phyag na rdo rje'i grub chen bsam rtse ba| kong po'i rnal 'byor nyi zla bzang po sogs so||
gsang sngags gsar rnying gi nyams bzhes dang phyag len gyi rim pa skyong bar mdzad pa la| kong po'i bla ma dge 'dun bzang po| bla ma rin chen dbang phyug bla ma tshul khrims brtan (= bstan?) pa| gtsang phugs pa {52a} chos rje sku mched sogs dang |
rgya gar shar phyogs kyi paNDi ta lo kotta ra <172] zhes bya ba dang | pukkaM gi paNDi ta 'dul ba 'dzin pa a langka ra dang | dharma di pA ka ra zhes pa rnams so|| phyi ma gnyis kyis rje nyid kyi sku la bstod pa'i rab byed sdeb sbyor gyi rnam grangs tshar du dngar ba dang bcas pa re mdzad do||
yang sa skyong ba'i tshul 'dzin pa'i dad thob la| rje btsun dam pa de nyid kyi dbon rigs mkhyen rab kyi cha shas rab tu yangs shing dad pa dang 'dun pa'i bgo skal lhag por gyur te| sku gsung thugs kyi mnyes sprin rgya mtshos rje btsun dam? pa de nyid yun du mnyes par mdzad pa dang | zab don gyi nyams bzhes las nam yang g.yo ba med pas byin rlabs dang mthu stobs kyi dbang phyug tu gyur la| 'khor 'das bde chen gyi rol par shar ba sa skyong chos kyi rje lha dbang kun dga' khu dbon dang? | phyi? nang gi chos tshul la kun tu sgrib pa med pa'i spyan can rigs ldan gyi sprul par gyur pa mkhyen rab kyi bdag po e waM chos kyi rje khu dbon yum sras dang bcas pa| mkhan po bodhi sa twa'i dbon rigs 'phying bar [P par] stag rtse nas sku zhang rdo rje tshe brtan khu dbon| lugs gnyis la mkhyen pa rab tu rgyas shing phun tshogs dpal 'byor dang mnga' ris <173> la dbang 'byor ba'i bya pa khri dpon bkra shis dar rgyas pa sku mched| bgres pas sku bstod shin tu legs pa gcig mdzad do|| thu'i cho 'brang gi rigs las 'khrungs pa'i bod chos? rgyal? gyi brgyud 'dzin bsam yas dbu tshal ba sku mched| rigs sngags 'chang mthu nus kyi dbang phyug nang so chos kyi 'byung gnas sogs mang du yod do||
gzhan yang rje btsun dam pa de sangs rgyas kyi bstan pa la bya ba rlabs po che mdzad pa'i slad du| rje nyid kyi? mkhyen? rab kyi cha shas rig byed kyi rnam par shar [P shas] bas rab 'byams [X 'byam] kyi rgyal ba'i dkyil 'khor ma lus pa mngon sum pa lta bur gang gi lag sor la skrun par byed pa'i sprul pa'i skyes chen mkhyen brtse ba dge bsnyen rnam par rgyal ba khu dbon snga mas ngo mtshar 'khri shing zhes pa'i sku? bstod? {52b} cig mdzad| pha bla ma de'i bka'i cod paN gtsug tu bsten te| ji ltar bstsal ba las nam du yang mi g.yo zhing | bzhed pa'i don ma lus pa sgrub pa la ngal ba med par rnam thos kyi bu'i bang mdzod la longs spyod pa lta bu'i sku gsung thugs kyi rim gro pa nye gnas chen mo brgya byin sogs so||
gzhan yang rje 'di ni dbang bcu thugs la <174> 'byor zhing | brjid chags pa dang | bden pa smra ba dang | sngags kyis gsung byin gyis brlabs pa sogs kyi sgo nas 'di'i bka' dngos su bstsal nas sus kyang bgom par mi nus pas bka' bzhin sgrub par byed do||
[Concluding Verses, pp. 174.4-176.8, fols. 52b2-53a5]
slar smras pa|
[1] phul byung mkhyen pa'i chu 'dzin che las grangs med chos kyi char phab cing ||
rtsod pa'i gnam lcags rdo rje'i zer gyis rgol ba'i klad pa 'thag par mdzad||
rtsom pa legs bshad dbyar gyi rnga chen phyogs dus kun tu bsgrags pa las||
skal ba mchog gi gdul bya'i lo thog phyogs rnams kun tu rgyas par gyur||
[2] dam chos gsung ba phal cher gdul bya yi||
bsam pa'i snod yangs 'gengs la chu thigs bzhin||
khyod ni zab yangs chos chu'i char chen po||
kun tu ris med 'bebs pa'i rdzogs ldan sprin||
[3] 'gro la bdud rtsir 'gyur ba'i legs bshad kyi||
skyes bzang snga na med pa'i chos kyi gtam||
nga rgyal gyis mtho mkhas pas [XP pa'i] spyi bor yang ||
bde gshegs bka' yi me tog phreng bzhin len||
[4] phas kyi rgol ba stong gis mi brdzi ba'i||
phyogs las rnam par rgyal ba'i khyu mchog khyod||
dgag sgrub seng ge'i khri la bzhugs tsam gyis||
mngon rlom <175> dregs pa brgya dag zil gyis mnon (= gnon) ||
[5] rtog ge'i dug chus lto ba khengs pa las||
wa skyes bzhin du dregs pa'i nga ro yis||
khyod la rgol bar byed rnams rang nyams pa||
phye leb mar me'i 'od la 'dzing ba bzhin||
[6] nyid gsung chos kyi bdud rtsi ro brgya pa||
rnam dpyod ro 'dzin skyon med kyis myong na||
nyes bshad dri nga mi zad gzhan gzhung gi||
ngan skyugs dag la su zhig dga' bar byed||
[7] 'on kyang 'di na phrag dog gis myos pa'i||
skal ngan kha cig khyod gsung mi 'dzin pa||
kun dga'i pad tshal bor nas sbrang ma gzhan||
mi gtsang phung {53a} po'i dri la rgyug pa bzhin||
[8] mdo rgyud rgya chen thos pa'i chu gter 'dzin||
zab lam smin grol gdams pa'i nor bus phyug|
khams gsum 'gro la rgyal ba'i mdzad pa bstan||
zla med khyod ni rgyal ba gnyis par grags||
[9] rnam par 'dren pa gcig gi bstan pa la||
ston pa gnyis pa 'byung min zhes 'di brdzun||
nges par bden na rdzogs pa'i sangs rgyas khyod||
thub chen bstan pa'i bdag por ci slad 'byon||
[10] 'on kyang shAkya'i rgyal po rang nyid kyis||
bstan pa'i rgyal srid snyigs ma'i rgud pa yis||
nyams pa gzigs nas rgya cher spel ba'i <176> phyir||
de nyid zhing 'dir slar yang byon par nges||
[11] blo chen rnams kyis khyod kyi [XP kyis] yon tan tshad||
phyogs re nas brtsams gzhal yang gtugs mi 'gyur [XP 'gyur te] ||
mkha' mtha' 'tshol ba'i 'dab bzang rang stobs nyid||
zad nas ldog gi nam mkha' de lta min||
[12] a ho rje btsun bla ma'i rnam thar che||
mchog tu ngo mtshar zab cing rgya che'i tshul||
ji bzhin bsnyad na skal bzang dad ldan rnams||
kun mkhyen kho na'i nges shes cis mi skye||
dpal ldan bla ma dam pa'i rnam par thar pa ngo mtshar rin po che'i gter mdzod las 'chad rtsod rtsom gsum gyis thub bstan gsal bar mdzad pa'i skabs te bcu gcig pa'o||
[CHAPTER 12: Passing away (Cung zad bsnyun pa'i tshul dang sku gsum mngon du mdzad pa'i skabs), pp. 176-207; fols. 53a5-61b5 # NOTES: only input from the published book, only some readings of the blockprint are recorded!]
bcu gnyis pa cung zad bsnyun pa'i tshul dang sku gsum mngon du mdzad pa'i rnam par thar pa ni|
[Introductory Verses]
[1] kun 'byung 'khor ba'i sdug bsngal me 'obs brgal||
dga' bde'i 'byung gnas sku gsum go 'phang grub||
rnam grol rgyal ba'i mdzad pas gdul bya btul||
dpal ldan bla ma phrin las bzang po rgyal||
[2] mgon po 'chi ba'i bdud bcom zhing ||
rtag brtan zhi ba g.yung drung gi |
go 'phang mchog ni mngon du gyur||
<177> 'on kyang gtsang bde rtag pa yi||
[3] 'du shes dam 'khyud le lo can||
rnams la lhag par mnyes gshin pas||
'di yi mdzad pa lhag ma'i khur||
{53b} thugs sras rnams la legs gtad nas||
[4] kun khyab chos sku mngon du mdzad||
longs skur bzhengs te dag pa yi||
zhing du gshegs tshul ltas mang bcas||
slar yang sprul pas rjes 'dzin mdzad||
bdag cag gi bla ma de nyid tshor bas bsdus pa'i sdug bsngal mtha' dag zad par spangs kyang | gzhan snang tsam du dgung lo drug cu rtsa lnga pa me zhes bya ba me pho 'brug gi lo nag pa zla ba'i phyogs phyi ma'i tshes gcig tsam nas cung zad bsnyun pa'i tshul bstan pa las| don du sku la zug gzer gyi rnam pa cung zad kyang med pas zab gsal gyi thugs dam las mi g.yo bar bzhugs shing | rgyun ldan du tha mal pa ltar sman dpyad sku rim sogs kyi spros pa mi snang yang | de lta mod kyi rjes 'jug rnams bsod nams gsog pa dang gzhan gyi kha na ma tho ba'i brjod pa spang ba'i phyir| gso dpyad mkhas pa 'ga' zung gis 'phrod bsten sna re tsam gyi ngo bstun pa dang | sku rim gyi tshul yang ji ltar bzhed pa bzhin bsgrub chog par rjes su <178> gnang ba ltar rgyun mi chad par bsgrubs shing | khyad par dad 'dus kyi bu slob dge 'dun byin gyis zhing 'dir zhabs pad brtan zhing chos kyi 'khor lo bskor du gsol bar sgo gsum gyi 'dun pa rtse gcig par nyin mtshan khor mor gsol ba btab mod| rje btsun dam pa de nyid 'chi bdag gi bdud sogs bdud bzhi'i g.yul las rnam par rgyal zhing | rtag pa brtan pa zhi ba g.yung drung gi go 'phang mchog sngon nas brnyes shing rten 'dir yang nang rlung sems gnyis la brtan pa thob pas phyi snang ba yul rnams dbang du 'dus shing | srog rtsol gyi ting nge 'dzin la dbang 'byor bas| gdul bya rnams las dang skal ba dang ldan na ji ltar bzhed pa bzhin sku tshe byin gyis brlab nus kyang | 'gro ba 'khrul snang rtag 'dzin can dang | rnam g.yeng dang le lo'i 'dam du bying ba rnams 'bad rtsol gyis chos la gzung ba'i phyir dang | khyad par zhing 'di'i gdul bya'i lhag ma de tsam kho nar bas pa dang {54a} zhing gzhan du sprul pa'i sku gzhan dang gzhan gyi bkod pa rnams nyid kyi thugs la mngon par bzhed par [space of 4 letters] gyur pa de'i tshe| zhing 'di'i sgyu <179> 'phrul gyi bkod pa rnams rim gyis bar-tula te| sku'i nye 'khor na 'khod pa'i dag pa'i gdul bya thun mong ma yin pa lhag bsam rnam par dag pa'i dad 'dun ches lhag pa mi'i dbang po lha sras lha dbang kun dgas gtso mdzad rdo rje'i slob bu nyung shas rnams la| zab pa dang rgya che ba'i bka' gsang rmad du byung bas lung ston pa dang | rjes su gnang ba'i sgo nas bstan pa rin po che spyi dang khyad par du gyur pa dag ji ltar 'dzin cing skyong ba'i tshul rnams legs par gsungs shing rmad par mdzad do|| lhag par zla ba de'i nyer gsum gyi nyin 'du khang du 'dus pa'i tshogs la gtor skyong rgyas par gyis zhes pa dang | sku mdun nyid du chos skyong gi sku byin rlabs can dgram pa dang | mchod gtor spyan gzigs sogs legs par bshams te| thugs sras kun dga' rgyal po dang | slob dpon bsod nams rgyal po gnyis la bskang gso mnga' gsol legs par gyis shig bka' bstsal zhing | rje btsun nyid kyis kyang thugs 'dun ched du gtad de bstan pa bstan 'dzin dang bcas pa chos skyong la gnyer gtad gnang | de dag gi rten mchod gtor dang <180> bcas pa ni sus kyang g.yo ma nus pas deng sang gi bar du gnas de nyid na brtan par bzhugs so|| de rjes nas 'dir snang gi bka' cung yang mi bstsal bar thugs dam gyi ngang nyid nas nyer bzhi'i thun tha ma la phyogs pa tsam nas| bla ma yi dam sangs rgyas byang sems mkha' 'gro chos skyong dang bcas pa mngon sum du gyur nas dbang bskur ba dang | lung ston pa dang | bsnyun gsol zhing dbugs dbyung ba dang | bstan pa bsrung bar zhal gyis bzhes pa la sogs pa dag pa'i snang ba rab 'byams su gyur par snang ste| 'gro ba mgon med pa rnams kyi gnyen gcig pu| thugs rje mnga' ba thugs rje'i bdag nyid| bla ma rje btsun thugs rje chen po de nyid spyan gyi gzigs pa nam mkha'i dbyings su lta stangs su mngon par phyogs pa dang | sku'i bkod pa bde ba'i rnam par rol ba dang | gar gyi rnam {54b} par bsgyur ba dang | gus pa'i tshul du 'dud pa dang | thun mong dang thun mong ma yin pa'i mchod pa'i phyag rgya du ma dang | phyag gnyis rdo rje dang dril bu bsnol te 'khyud pa'i phyag rgya la sogs pa sku dang gsung thugs kyi gsang ba bsam gyis mi khyab pa las byung <181> ba'i ngo mtshar ba'i bkod pa rnam pa'i mchog thams cad dang ldan pa gzhan dang gzhan dag kyang blo gsal zhing | yid gzhungs pa'i sku'i rim gro pa dag gi mngon sum gyi spyod yul du gyur pa kho na yin la| de bas kyang ches gsang ba rnams ni| phyogs 'dzin gyi tsher ma rnon pos rnam dpyod kyi mig ldongs shing | bshes gnyen ngan pa'i tshig gi dug chus rgyud ma rungs par byas pa'i skye bo 'ga' zhig ma rangs shing kun tu 'khrugs par gyur na| de dag mtho ris dang thar ba'i bde bas 'phongs par 'gyur bas| de'i phyir yi ge'i sna bskyungs so|| de lta mod kyi rgyu 'bras rten cing 'brel bar 'byung ba mi bslu ba'i phyir| phyi rol du 'byung ba'i ltas rmad du byung zhing dpag par mi nus pa| dus de dang de'i nges pa gzung ste 'khor mor byung ba 'di la gzu bo'i blo can rnam dpyod dang ldan pa rnams kyis legs par rtogs shig de ni nyer lnga'i thun la slebs pa na| sa chen po 'di dal bus dal bus g.yo zhing 'gul ba dang | phyogs mtshams kyi ri bo rnams kyang 'dar zhing mgo bo rnam par 'dud pa dang khong nas sgra sna tshogs 'byin par byed| rlung g.yo ba yang dal <182> gyis zhi ba na| gcan gzan gtum po'i rigs dang | ri dwags kyi khyu rnams dang | bya'i tshogs rnams kyang rang rang gi gnas su mgo bo smad de gcom skyung ba dang | phyi rol du 'phyang ba'i dril bu la sogs pa'i rol mo'i tshogs rnams ni ma dkrol bar rang sgra 'byin la| rtsol ba las 'byung ba'i sgra rnams ni bags kyi zha bar gyur to|| ljon shing gi tshogs rnams kyang me tog dang lo ma rnams cung zad rnyings pas mya ngan gyi khur 'dzin no|| de nas lha dang mi'i spyod yul las 'das pa'i dri bzang pos phyi nang kun tu khyab pa dang | 'ja' dkar po dbyibs phun sum tshogs pa gtsug lag khang 'di nyid la zug pa mig ldan kun gyi {55a}mngon sum mo|| de nas rgyud sde rgya mtsho'i gsang ba nges pa rtsa 'khor lo drug tu mas brtan gyi dga' bzhi'i 'gros kyis gtsug tor mchog tu bcings te| sku drang por rdo rje dril bu bsnol bzhin pa'i ngang | bdun phrag gnyis sa ga zla ba'i tshes brgyad kyi bar du 'od gsal chos sku'i ngang bzhugs tshul bstan nas| las rlung gi gzhon pa can gyi rnam tog bag chags dang bcas pa spangs| sa bcu gsum bgrod| dag pa <183> rnam pa bcu gnyis shar te| zung 'jug chos sku'i go 'phang mngon du gyur pas| rnam smin gyi sku'i snyigs ma rnams dwangs ma 'od gsal gyi ngang du yal bas 'ja' lus lhag med du 'gyur ba'i rtags dang nus pa tshang yang | 'gro ba rnams bsod nams gsog pa'i rten du zla ba nya gang ba ltar bkrag dang 'od 'phro zhing | tshul khrims kyi dri gtsang phyogs bcur khyab pa dang | byin rlabs kyi gzi mdangs 'bar bar gdung gi lhag ma cung zad bzhag nas| mkhyen pa'i gangs ri g.yo med kyang || thugs rje'i chu rgyun so sor 'bab|| nyi ma mkha' la 'gro mod kyang || 'od zer sa gzhi kun la khyab|| ces pa'i tshul du 'od gsal chos sku'i ting nge 'dzin de las bzhengs te| mtshan dang dpe byad la sogs rnam smin gyi yon tan rnams gsal la rdzogs pa'i sku gsung thugs mi zad pa rgyan gyi 'khor lo'i bdag nyid longs skur snang ba bskyed de| gtsug tor gyi nor bu gsal por 'phags pa'i lam nas rol mo'i sgra chen phyogs bcur grags pa sogs| ngo mtshar ba'i ltas du ma dang bcas te ma dag pa'i zhing 'di nas dag pa'i zhing du gshegs so|| de <184> nas yang longs sku las sprul ba'i skus sku gsung thugs kyi mdzad pa bsam gyis mi khyab pas 'khor ba ji srid kyi bar du| mtha' yas pa'i 'gro ba rnams la gang la gang 'dul gyis phrin las kyi mdzad pa rgyun mi chad pa ni chos nyid do|| gzhan yang rnam par dkar ba'i dad pa can rnams lhag par dad pa 'phel ba dang | ma dad pa dang | btang snyoms pa rnams kyang yul khyad par can dang | {55b} las 'bras dang | sa lam gyi rnam par bzhag pa la yid ches shing spro ba 'phel te brtson 'grus bskyed pa'i phyir| 'di dag gi gnas skabs thams cad du ngo mtshar ba'i rnam pa dpag tu med pa ni| nyin mo'i gnas skabs su 'ja' kha dog lnga pa'i 'od ris kyis nyi ma'i dkyil 'khor la rim pa gsum pa dang lnga pa dag gis bskor zhing | phyogs su yang thad kar brkyang ba dang | gzhan yang kha dog sna tshogs pa'i sprin phung gdugs dang rgyal mtshan la sogs pa mchod pa'i rnam pa can du mas phyogs kun tu khyab pas nyin mo'i dus 'da' ba dang | mtshan mo'i dus su yang 'ja' kha dog dkar po dang | ser po'i bkod ris khang brtsegs dang | rin chen spungs pa la <185> sogs pa'i rnam pa du mas gtsug lag khang 'di nyid la 'dud cing mngon par phyogs par mig ldan kun gyi spyod yul du gyur to|| rgyal chen bzhi'i rigs nas 'og min gyi bar bstan pa la mngon par dad pa'i rnams kyis ni| me tog gi char chen po gnas 'di nyid du rgyun tu phab ste| phal cher ni kha dog dkar po bar snang khams mtho ba nas phub kyi khyon tsam dang | cha lang gi 'khor mo tsam dang | de bas kyang bags kyi gzhon pa sogs sil bur 'bab pa rnams kha dog dkar po dang | ser po dang | mthing kha dang | ljang ser dang | me tog gcig la'ang kha dog lnga ka tshang ba dang | gzugs kyi rnam pa sna tshogs pa ze'u 'bru yod pa dang med pa sogs kha char bzhin du bab ste phal cher ni mi ring bar yal zhing | la lar chags pa dag skye bo kun gyis snyim pa bkang ste ngo mtshar ba'i gtam dag gleng bar byed do||
'dir smras pa|
de ltar thub bstan nyi ma 'jig rten mig |
glo bur zhi ba'i nub ris bsgribs pa na||
brtan g.yo'i 'jig rten rgyu dang mi rgyur bcas||
mya ngan mun pa stug po'i khang bur bcug |
de tshe nam mkha'i drang srong sngo sangs kyis||
rnam <186> bkra'i 'ja' tshon gos bzang sna tshogs gyon||
de la phrag dog bzhin du nor ldan ma||
mar me'i 'od tshogs 'dus pa'i gos dkar 'dzin||
lha rdzas tsan dan dri yi phyogs kun yang ||
ma la {56a} ya tshal rlung gi bskyod pa bzhin||
'chi med lha yi sil snyan sna tshogs pa||
sngar med sgra ni yun du grag par gyur||
skabs gsum mdzes ma'i lag par gser gdub dag |
rin chen rdul brtsegs dga' ma'i phrag pa nas||
gangs ri du gU la yi stod g.yogs kyi||
'ching ba grol nas thur du lhung ba dag |
nor 'dzin yangs pa'i pang du 'khyil ba bzhin||
'jig rten rgyan de zhing gzhan gshegs pa na||
rgya mtsho'i gos can ma 'di mya ngan gyis||
dga' ba'i yid 'khrugs g.yo zhing 'dar ba ni||
rgya mtsho'i klong gi gru gzings ji bzhin no||
der ni dad ldan 'ga' zhig 'dren byed las||
mchi ma'i chu klung mi zad 'bebs bzhin du||
shugs rings gdung ba'i dbugs kyis mgrin pa dag |
rab tu 'gags pa'i 'dzer 'dzer cho nge 'don||
kha cig rtsa ba bcad pa'i ljon shing ltar||
mnyam pa'i sa la'ang lan brgyar 'gyel zhing 'dre||
gzhan dag dran nyams mi g.yo sems bral bzhin||
<187> phal cher mya ngan mun pa'i mal nang bcug |
dam pa'i mgon dang bral ba'i sdug bsngal gyi||
rims nad drag pos bde ba'i go skabs bral||
bdag cag gdul bya'i tha shal skal dman la||
brtse chen khyod kyi brtse ba'ang ming du bas||
bdag gi yab gcig brtse med lha rnams kyi||
dbang pos dag pa'i zhing du spyan 'dren slad||
lha yi dga' ston bstar ba'i cho ga 'di||
ngo mtshar gyur mod ci slad byung bsams na||
bdag cag snying la mi zad mya ngan rgyu||
lha yi me tog gnyen zhing 'jam pa yang ||
dad ldan lus la tsher ma bas kyang rtsub||
tshangs pa'i rgyud mang ltar snyan rol mo'i sgra||
rna ba gtser la rno ba'i thur ma bzhin||
tsan dan sbrul gyi snying po'i dri bsung yang ||
snying la gdung ba'i me lce 'bar ba'i grogs||
rma bya'i gdugs ltar bkra ba'i brgya byin gzhu||
mthong bas bdag gis mig gi dug tu {56b} byas||
mgon khyod sku gsum bde chen rnam rol yang ||
bu slob bdag cag ci bya gtol med gyur||
rje btsun chen po sgyu ma mi mdzad par||
slar yang thugs rje'i spyan rgyang sring du gsol||
slad nas kyang dad ldan rnams kyis sgo gsum 'jug pa gcig pa'i rnam dkar gyi bya ba <188> bgyis pa la gsol ba 'debs pa'i rten lhag mar gyur pa gdung rin po che'i za ma tog tu dar zab kyi na bza' du mas klubs shing | phyag mnyam gzhag gi steng du thod pa mtshan ldan gser nang mar grags pa rin po che'i rigs sna tshogs dang | 'bru sman la sogs pa du mas bkang ste phul nas bzhugs su gsol zhing | lha rdzas kyi na bza' sna tshogs pa dang | rin po che'i prog zhu dang | rgyan du mas mdzes par byas nas mchod pa'i sprin phung gi dbus su bzhugs par byas so|| rgyal sras dam pa ngag gi dbang phyug bzang po'i thugs dgongs rnam par dag pa'i mthu dang | dpal gnam sa'i dbang phyug mi'i dbang po chos kyi spyan ldan lha dbang kun dga'i thugs kyi dad 'dun phun sum tshogs pa dang | bu slob che phra rnams kyis kyang ci 'byor gyi longs spyod 'khor gsum yongs su dag pas phul te| rnyed pa dang bkur sti phun sum tshogs pas dgung zhag bdun phrag gi bar du| bslab pa gsum gyis legs par mdzes shing | dbang gis rgyud smin par byas pa'i rig pa 'dzin pa'i dge 'dun brgya phrag du mas legs pa thams cad kyi yang rtse <189> dpal dang po'i sangs rgyas dus kyi 'khor lo dang | rgyud thams cad kyi snying po dpal kye rdo rjes gtso byas pa'i rgyud sde rab 'byams kyi dkyil 'khor zhal phye nas sgrub pa'i mchod pa dang | dpal ldan sa skya pa'i phyag len rnam par dag pa la brten pa'i bla ma mchod pa'i rim pa la sogs pa'i sgo nas| bla ma rdo rje 'chang chen po'i dgongs pa yongs su skong ba'i rnam par dkar ba'i bya ba 'jig rten dang 'jig rten las 'das pa'i tshul rnams ni| lugs gnyis kyis [P kyi] {57a} che bar grags pa gzhan dag las rmad du byung zhing 'gran zla dang bral ba bsgrub par mdzad cing | bla ma rdo rje 'chang chen po de nyid kyi zag pa med pa'i dgongs pa chos kyi dbyings su bskang nas| gdul bya rnams bsod nams kyi tshogs chen po spel ba'i slad du| gdan sa chen po dpal ldan sa skya gtso bor gyur pa'i sde 'di nyid sogs su sku gsung thugs kyi rten la mchod rdzas| dge 'dun pa'i tshogs skye 'gro dpag tu med pa dang bcas pa la rnyed bkur sbyin gtong gi rim pa sogs| sku ldad kyi rnam pa yang dus gsum khegs par bsgrubs| de nas rje btsun dam pa de'i byin rlabs dang <190> mthu stobs kyi mnga' dbang du gyur pa rgyal sras lha'i mtshan tsam gyi mkhyen pa dang | dad pa dang | 'dun pa| bar-tula phod pa rmad du byung bas longs spyod kyi snying po don yod par bya ba'i phyir dang | dad ldan gyi gdul bya rnams kyis kyang gang la gang 'tshams pa'i dngos po ltos pa med par phul te| slar yang yid bzhin gyi nor bu gdung ril po gcig pa| lha dang bcas pa'i bsod nams kyi zhing du bzhugs su gsol ba'i rten du| chos kyi sku'i rten gtso bor rnam grangs brgyad gtsug tor dri ma med pa las gsungs pa'i| rdo rje gdan du mngon par byang chub pa'i tshe brtsigs pa byang chub chen po'i mchod rten du grags pa'i dbyibs ji lta bur gser dngul sogs rin po che sna tshogs pa las bsgrubs pa'i rnam pa ni 'di lta ste| de yang rten phun sum tshogs pa ni| rnam par dkar ba'i sa 'dzin chen po la gnas pa'i stobs dang mi 'jigs pa'i bdag nyid can gyi seng ge ral pa can| nyon mongs pa'i ri dwags la khro zhing gtum pa'i rnam 'gyur ston pa brgyad kyis lus kyi stobs rmad du byung bas rin po che las grub pa'i khri 'phang mtho <191> zhing khyon yangs pa'i khur dag mngon par bteg pa| de'i dbus kyi sgo khyim bzhi la bden pa bzhi'i ngo bo 'chi med dbang po dam pa yul 'khor srung la sogs pa bzhi po rang rang gi cha byad dang rgyan gyis brgyan te| dus gsum gyi rgyal ba rnams kyi bka' dam pa'i chos skyong ba'i las {57b} mnga' la gzhol bar bzhugs shing | de'i steng na rmang dge ba bcu'i stegs bu la gnas pa'i bang rim dang po dran pa nye bar gzhag pa bzhi'i ngo bo de'i phyogs bzhi'i bab le'i khyim gyi dbus na| 'khor ba dang mya ngan las 'das pa'i nyes pas rnam par mi bskyod pa rdo rje de bzhin gshegs pa mi bskyod pa dang | tshogs gnyis kyi rgya mtsho chen po las sku gsung thugs mi zad pa'i rin po che mngon par 'byung bas re ba bskong ba'i rin chen 'byung gnas dang | thog ma dang mtha' ma med par 'chi ba med pa'i go 'phang brnyes pa tshe dpag med dang | sku gsum gyi go 'phang bla na med pa mngon du gyur nas rang dang gzhan gyi don yod do cog grub pa ste de bzhin gshegs pa bzhi'i sa bon| de dag gi g.yas g.yon du| gdod ma nas rnam par dkar <192> ba'i ye shes kyi lang tsho rgyas shing | bde chen bdud rtsi'i 'od dkar 'phro ba'i zla bas gang ba'i rnal 'byor pa'i lhung bzed 'dzin pa gau ri dang | mtshan ma dang rnam par rtog pa'i bdog pa ma lus pa 'phrog pa'i las la dgyes shing | rang byung gi me tog sar pa'i bcud kyis gang ba'i kA pA li thogs pa tsau rI dang | shin tu mi sdug pa'i lang tshon can dur khrod kyi ma mo'i ro gcer bur langs pa'i gar can| grub pa'i bcud gser gyi mdangs 'phrog pa gci bas gang ba'i snod 'dzin pa ro langs ma dang | bdud dang ma rungs pa thams cad ye shes gcig gi rol pas za bar phod pa ghasma rI rnam par snang mdzad mchog gi gang ba'i gshol 'dzin pa dang | shin tu chags pa'i nyams can 'gro ba mchog gi sha rdo rjes gang ba'i phor pa 'dzin pa pu kA sI dang | phun sum tshogs pa'i lang tsho'i dpal rgyas shing chags sred phal pa'i grong las ring du song ba'i bas mtha' la spyod pa| rnam drug ro'i bcud kyis gtams pa'i thod pa'i lag can sha ba ri dang | rmi lam gyi lus la sgyu ma'i tshon gyis byugs pa'i lang tsho can| gtsang sme ring du song bas gdol pa dang mnyam <193> par spyod pa sgra snyan lta bu'i cang te'u brdung ba gdol pa mo dang | mchog tu mi 'gyur ba'i bde ba chen po'i rjes su chags {58a} pas gtso bo nyid la dus rtag par mchod pa g.yung mo rnams kyi sa bon 'phags yul gyi yi ge'i snying po lanydza las grub pas mdzes pa'o|| de'i steng du yang dag par spong ba bzhi'i ngo bo bang rim gnyis pa la bab le dbus ma bzhi'i snying por| mi shigs pa chen po stong pa nyid kyi mtshon cha mchog gis chos thams cad 'bigs par byed pa'i rigs las byung ba'i gsang ba'i rig ma rdo rje spyan ma'i phyag mtshan rdo rje rtse lnga pa dang | zad mi shes pa'i sku gsum gyi rin po che las phun sum tshogs pa thams cad 'byung ba rdo rje nor bu'i rigs thams cad kyi bdag mo'i phyag rnam par spras pa'i rin po che rdo rje'i tog can dang | skyon gyi 'dam rdzab ma lus pa dang bral zhing | yon tan thams cad pa'i 'dab ma rnam par rgyas pa rdo rje padma mchog gi rigs thams cad la dgyes pa bskyed pa'i dga' ma na bza' dkar mo'i smag gi mtsho rdzing rnam par rgyan pa'i chu skyes sar pa rdo rje'i ze'u 'bru can dang | phrin las rgya mtsho'i sprin rnam par 'phro bas <194> 'gro ba ma lus pa yang dag pa'i gnas la 'jog pa rdo rje las kyi 'khor lo'i tshogs mnyes par byed pa'i na chung rdo rje sgrol ma'i phyag gi chu skyes sar pa'i rtse la 'gying ba'i utpala 'dzum brgya'i dga' ston can gyi dbus na phrin las bzhi'i rang bzhin rdo rje rgya gram rnams kyis spras shing | de rnams kyi g.yas g.yon gyi bab le'i khyim la byi ru'i ljon pa yan lag dang ldan pa dang | gnyis 'thung sa srung gi mche ba zung dang | lha'i na bza'i glegs bu bsnol ba dang | 'phrog byed kyi gtsug rgyan 'phos pa lta bu'i rin po che'i dngul bre dang | bai DUrya'i khyud 'khor bsnol ba rin po che kun tu 'od 'phro ba dang | mig utpala gsar pa'i dkyus dang | mrgad zhun mas byugs pa lta bu'i sku mdangs can ri dwags bse'i rwa khrem gnyer can rnams kyis spras pa| nam mkha'i mdzod zad pa med pa'i dpal {58b} las byung ba'o|| de'i steng na rdzu 'phrul gyi rkang pa bzhi'i snang brnyan bang rim gsum pa'i phyogs bzhi'i dbus kyi bab le'i khyims rnams la| dpal rigs thams cad bsdus pa'i kye rdo rje'i phyogs bzhi'i mkha' 'gro ma chos thams cad mngon sum du gcig car gzigs pa'i <195> spyan dang ldan zhing | sangs rgyas rtag pa'i lhan cig spyod pa mo rdo rje spyan ma dang | shes rab mchog gi rin po che'i sgron ma rab tu 'bar bas mi shes pa'i mun pa'i gdung ba rtsa nas drungs phyungs ba mo| yan lag bdun gyi shing rtas legs par drangs nas 'khor 'das kyi gnas kyi gnas thams cad du 'od zer stong gi phreng ba 'khrigs pas bdud dang bdud kyi phyogs su gyur pa'i skar ma'i 'od mi snang ba dang | nyon mongs pa'i 'dam skem pa dang | las kyi mun pa <ring song ba med par >bcom pa ste| khyad par du ma dang ldan pa rdo rje nyi ma'i dpa' bo mchod pa'i dpal mo rin chen sgrol ma dang | padma'i rtsa ba dang dung dang kunda ltar dkar ba'i bla gos dang | sham thabs lhab lhub rnam par g.yo ba'i mtshan can rdo rje rig ma bcu drug lon pa'i lang tsho can| bde ba chen po mchog gi rol rtsed chos kyi dbyings ma lus shing lus pa med par rgyas par 'gengs pa'i gar mkhan ma padma rA ga'i 'od ris can padma gar dbang mchod pa'i gzhon nu ma na bza' dkar mo dang | 'khor ba dang mya ngan las 'das pa'i phyogs su lhung ba'i chu bo chen po las <196> sgrol ba'i thugs rje tshad med pa'i gru mkhan ma| mtho ris gnyis pa'i gzhon par bsngags pa rta mchog rnam par bzhad pa'i zhal can rdo rje rta rgyal dgyes pa'i dbang mo dam tshig sgrol ma rnams kyi lag rtags bdud bzhi'i khrag gsar pa'i rgyun 'dzag pa'i rdo rje gri gug gis brgyan pa| de dag gi g.yas g.yon gyi bab le'i khyim du shes bya'i dkyil 'khor ma lus pa'i gzugs brnyan ma 'dres par 'char ba'i ye shes kyi me long dam pa dang | dug gsum gyi nad rtsa ba nas sel ba'i lung dang rtogs pa'i chos kyi sman 'gi'u wang gis gang ba'i rin po che'i phor bu dang | bde ba chen po mchog tu mi 'gyur ba'i bcud kyi snying po zhos gang ba'i padma bhAnydza {59a} dang | rma bya'i mgrin pa ltar mdzes pa'i rtswa rdo rje sems dpa'i tshe'i dpal dang ldan zhing | gang byang chub snying po la 'dug pa'i gdan dam par bsngags pa rtswa dur ba'i chun po dang | rnam par ma tshang ba med pa mngon du gyur pas 'jig rten dang 'jig rten las 'das pa'i bde legs thams cad kyi 'bras bu byang chub mchog gi snying por gyur pa shing thog bil ba dang | bdud bzhi'i chu srin rnam par 'bigs shing <197> g.yon min du 'khyil ba'i bkra shis pa'i mtshan ma can| theg pa gsum gyi chos kyi sgras sems can thams cad ma rig pa'i gnyid las slong bar byed pa'i chos kyi dung dang | padma rA ga ltar dmar ba'i 'od kyis gang la reg pa nyid bdag gir bgyid pa'i dbang gi phrin las can| chos kyi rgyal srid mchog gi go 'phang stsol ba tshon li khris byur bur gang ba'i <man shes rab kyi >skyogs dang | rdo rje'i tsha tsha drag po'i char 'bebs pas bgegs kyi phyogs ma lus pa phye mar 'thag pa'i mthu stobs can rdo rje'i yungs dkar gyi gtams pa'i yol go ste| sngon thub pa drang srong chen pos bkra shis pa'i rdzas su byin gyis brlabs pa'i bkra shis rdzas brgyad kyis spras pa'o|| shes rab kyi dbang po sogs lnga mthar phyin pa'i sgyu 'phrul bang rim bzhi pa'i phyogs bzhi'i bab le dbus ma bzhi la| rab dgyes dpa' bo he ru ka rdo rje 'chang ba'i rigs kyi cod paN can rdo rje dga' ma mnyam par sbyor ba'i phyag rgya sra zhing brtan pa'i rang bzhin can rdo rje dang | nyi ma stong bas lhag pa'i 'od kyi phung po bye ba bye ba'i 'od ris mtha' dbus med par spro ba'i rin po che <198> mchog gi cod paN rnam par bcings pa'i rigs kyi dpa' bo rin chen dga' ma dang gnyis su med par sbyor ba'i phyag rgya rin po che dang | chags pa med pa'i chags pa chen po'i dmar 'od can gyi 'dab ma stong phrag ldan pa'i chu skyes gsar pa'i cod paN can snang ba mtha' yas pa'i rigs kyi dpa' bo padma ra tI dang mnyam par spyod pa'i phyag rgya padma lang tsho dar la bab pa dang | phrin las rnam pa bzhis sems can rnams yangs pa'i {59b} lam la bkri bar mdzad pa'i rdo rje rgya gram spyi bo'i phud du mdzes pa'i las thams cad pa'i rigs kyi dpa' bo karma ra tI'i pang na 'gying pa'i phyag rgya sna tshogs rdo rjes spras pa'o|| de rnams kyi g.yas g.yon gyi bab le'i khyim rnams la shAkya'i sras don thams cad grub pa byang chub shing gi ngos su bgrod pa'i tshe bu mo legs skyes ma'i btung ba la dge mtshan phul du byung ba shar ba'i gtso bo dpal be'u dang | dzambu na dA'i gser lan stong du btso zhing sbyang ba byas pa'i kha dog can| lha dang mi'i 'khor los sgyur ba rnams kyi bsod nams kyi bzo bos rang byung du grub pa'i 'khor lo rtsibs phreng brgya phrag bcu pa can dang | tshogs gnyis kyi <199> mtsho rdzing las bskrun pa'i padma dkar po zla ba'i 'od ris can| sdong bus mdzes pa'i mchod sbyin brgya pa'i yan lag gi mnyen lcug kyang 'phrog pa'i chu skyes dang | bdud bzhi'i g.yul ngo pham par byas te gang gi rtse la bkod pa'i rin po che'i tog las gang gsol ba btab pa 'byung ba'i tog can lha'i dar gos sna tshogs pa'i lhab lhub rnam par mdzes pa'i rgyal mtshan dang | skar ma'i bdag po drwa ba'i khong gseng can du bkod nas sprin srab mo'i snam bu cung zad tsam g.yog pa la| rin po che du ma'i tshar tshar dang phud bu btags pa lta bu'i gdugs dkar po gser gyi ljon pa drang po'i yu ba can dang | 'jig rten dang de las 'das pa'i phun sum tshogs pa yod do cog gis gang zhing | lha rdzas kyi gos sna tshogs kyi mgul pa brgyan pa'i gter gyi bum pa bzang po dang | rin chen 'byung ba'i gnas kyi khyad par na gdengs can dbang po rnams kyi cod paN du dkris pa'i mtshan mar bkod| g.yas phyogs su 'khyil ba'i ngo mtshar dang ldan pa dung dkar po dang | lus shel gyi <brdar bu >gshog 'dab kyi rol rtsed dang ldan zhing | mig nyi ma'i <200> dkyil 'khor chu'i dbus su lhung ba lta bu'i dmar ser khyil le g.yo ba'i chu'i gar mkhan gser nya zung rnams te bkra shis pa'i rtags brgyad kyis rnam par brgyan pa'o|| de'i steng du dad pa la sogs pa'i stobs lnga'i chu skyes kyi phreng ba tshar du mngar ba ni bum rten {60a} mgur chu'i rnam par srid pa gsum gyi bla ma'i bzo bos bkod pa'o||
de nas byang chub kyi yan lag bdun rnam par dag pa'i bum pa ni| ting nge 'dzin rab 'byams bsam gyis mi khyab pa rgya mtsho'i dpal las grub pa'i rin po che dngul gyi bum pa la| 'khor ba thog mtha' med pa'i dbyings su sems can gyi khams dang mnyam par 'jug pas de dang de'i don phra ba dang rags pa gang la'ang phyogs rigs su 'dzin pa dang bral ba'i brtson 'grus rgyun mi chad pa las byung ba'i dbyibs phun sum tshogs pa dang sdug bsngal ba'i dri ma'i rab rib skad cig kyang mi gnas pa'i dga' ba'i mdangs mchog tu 'bar ba dang | 'khor ba dang mya ngan las 'das pa chen po'i bar gyi chos thams cad rtse gcig tu mnyam par gzhag pas gnyis su snang ba'i shun pa'i rang rong mi mnga' ba'i ngos 'jam pa <201> dang ldan pa'i shin tu sbyangs pa dang | chos thams cad la ye shes kyi snang ba dam pa'i ros khyab pas mi sdug pa mi mnga' bar rang gi rgyan phul du byung ba'i phyi don du mdzes shing yid du 'ong ba'i drwa ba drwa phyed kyis brgyan pas rnam par 'byed pa dang | shes bya'i dkyil 'khor thams cad lkog tu ma gyur par mngon du dus gsum mnyam par dran pa'i rin po che du ma'i phra ma 'dres par bkod pas mchog tu brgyan pas dran pa dang | chos kyi dbyings mtha' dang dbus rnam pa thams cad dang bral ba'i zab gsal ye shes kyi dkyil 'khor chen po chos nyid don dam pa'i gnas lugs phyogs su lhung ba dang bral ba'i btang snyoms chen po'i dpal dang ldan pa'i bum khyim zlum po mtho zhing brjid chags pa'o|| de'i nang ngos la dkar mo la sogs pa'i lha mo brgyad kyi bkod ris phun sum tshogs pa nye bar spras par byas shing | de nyid kyi dbus na rigs thams cad kyi khyab bdag chos kyi dbyings mtha' dang bral ba'i zhing rab 'byams su sku gsung thugs mi zad pa'i rnam 'phrul rgyun mi chad pa'i bkod pa thams cad pa| gang gi sku'i rdul phra mo'i klong re re <202> na'ang dus gsum gyi de bzhin gshegs pa thams cad kyi zhing khams 'byams klas pa'i bkod {60b} pa'i phul kun tu 'chang yang | gnyis su 'dzin pa'i ra ri mi mnga' bas chos thams cad kyi ngo bor bzhugs mod| gang la gang 'dul ba'i thugs rje dang thabs mkhas pa'i phrin las rgyun mi chad pa'i dbang 'byor ba| bla ma dpal rab dgyes he ru ka de nyid dpa' bo mkha' 'gro mchod pa'i byed pa po bsam gyis mi khyab pas phyi nang gsang ba de kho na nyid kyi mchod sprin dus yol ba med par spro ba'i dbus na| sems can gyi khams ji srid kyi bar bzhugs pa'o|| de nas pu shu ste bre ni 'phags lam brgyad kyi bkod pa phun sum tshogs pa'i bre rten gyi ngos la se chen gan mdzod ma zhes pa sogs kyi rin po che mtshungs bral bzhis brgyan zhing | kha khyer bzhi la dpal dgyes pa rdo rje he ru ka bzhi'i snying po las| sku rdo rje zhal gcig phyag gnyis pa'i snying po oM tre lo kyA kShe pa hUM hUM hUM phaTa swA hA| gsung rdo rje zhal gsum phyag bzhi pa'i snying po oM dzwa la dzwa la bhyo hUM hUM hUM phaTa swA hA| thugs rdo rje zhal gsum phyag drug pa'i snying po oM ka Ta ka Ta badzra hUM hUM hUM phaTa swA hA| <203> snying po kye rdo rje'i snying po oM de ba pi tsu badzra hUM hUM hUM phaTa swA hA| zhes pa rnams 'phags yul mchog gi yi ge'i rnam par spras pa'o|| de'i steng du| shes pa bcu'i snying po can gyi srog shing la brten pa'i stobs bcu dang dran pa nye bar gzhag pa gsum gyi 'khor lo brtsegs ma bcu gsum la| dpal rdo rje theg pa'i yang snying thabs dang shes rab gnyis su med pa'i bdag nyid can kye rdo rje mchog gi gzhi lam 'bras bu'i chos kyi phung po dus chad pa med par gsungs pa'i yang rtse lam 'bras bu dang bcas pa'i bla ma brgyud pa'i rim pa khyab bdag rdo rje 'chang chen po nas| thams cad mkhyen pa rdo rje gdan pa chen po'i bar gyi bla ma rnams kyi mtshan rin po che'i phreng ba legs par sbyar ba'i skad las drangs te| 'phags yul gyi lanydza'i snang brnyan du rim par bkod la| rin po che'i bye brag bsam gyis mi khyab pas kyang nye bar mdzes pa'o|| de'i steng du char lebs ni bden pa gnyis mthar phyin pa'i byang chub kyi sems dmigs pa'i phyogs su lhung ba thams cad dang bral ba'i thugs rje chen pos 'jig {61a} rten dang 'jig rten las 'das pa'i brtan <204> g.yo ma lus pa la khyab pa'i gdugs| lha'i rin po che sprin mdog mkha' la lding ba lta bu la rin po che sna tshogs pa'i 'phra bkod phul du byung ba dang bcas pa'o|| de dag gi tog tu yon tan gyi chos ma tshang ba med pa'i cha shas yongs su rdzogs shing | srid zhi'i rgud pa ma lus pa'i tsha gdung sel ba'i 'od dkar phyogs bcur rnam par skyong ba'i 'os ris can zla ba'i dkyil 'khor chen po bde ba dam pa'i bdud rtsi'i chu 'dzag pa'i shel leb las grub pa dang | de'i steng du ma rig pa'i mun pa dang lhan cig mi gnas shing | nyon mongs pa'i 'dam dang sgrib pa'i chu bran rnam par skem pa'i 'od kyi gdung tsha zhing 'bar ba can| legs par byas pa'i padma kha 'byed pa'i 'od zer rnon po dang ldan pa| sa dang lam gyi 'bras bu rnam smin pa mthar phyin par byed pa'i nyi ma rin po che me shel las grub pa dang | bgrod par bya ba'i rtse mor phyin pas 'pho ba dang | g.yo ba dang | 'gyur ba dang bral ba'i chos kyi dbyings kyi snang brnyan utpala gsar pa'i snying po rin po che indra nI la las grub pa dag dzambu chu bo'i gser gyi 'od zer pa tras kun nas spras pa dang bcas pa <205> lham me| lhan ne| lhang nge snang bas mdzes pa'i chos kyi sku byang chub chen po'i mchod rten dam pa de nyid thar pa chen po'i gzhal med khang mngon sum pa'i gtsug lag khang 'di nyid kyi snying por gyur pa'i yang thog rgyud sde rgya mtsho'i nges gsang bla na med pa thugs su bstar ba'i bla ma rab 'byams ma lus shing lus pa med par mngon sum du bzhugs pa'i dbus su| dpal kun tu bzang po'i rnam par 'phrul pa las bskrun pa'i mchod sprin zad mi shes pa dang bcas te bzhugs su gsol ba ni| lha dang bcas pa| bdud dang bcas pa| tshangs pa dang bcas pa| skye dgu'i bdag po dang bcas pa 'gro ba rnams kyi 'khor 'das kyi phan bde ma lus pa'i rtsa lag dam pa bsod nams kyi phung po yongs su rdzogs pa dang kun nas phyag bya ba'i yul dam par gyur pa'o|| phyis su dad pa dang ldan pa'i skyes chen 'ga' zhig la| {61b} 'di nyid kyi gsang [P gseng] la la nas ring bsrel gyi tshogs phebs pa yang byung ngo || slad nas kyang lo dus kyi mchod pa 'bul ba'i tshe 'dus pa'i tshogs chen gyis rgyud sde gong 'og gi dkyil 'khor nyi shu rtsa bdun zhal phye ba'i zhag brgyad kyi bar du <206> sgrub cing mchod pa dang | gsol 'debs rgya chen po bgyid pa la brtson pa 'di ni bstan pa ji srid gnas kyi bar du rgyun mi chad par 'byung ba yin no||
[Concluding Verses]
smras pa|
[1] rje btsun bla ma sa gsum 'gro ba'i mig |
rgyal bstan nyin byed phrin las 'od stong can||
glo bur zhi ba'i sa 'dzin rtser nub pas||
lhar bcas 'gro 'di cig car mun pas khyab||
[2] mi shes mtshan mo'i lang tsho dpyis 'byin zhing ||
rnam dpyod blo yi pad dkar kha 'byed pa'i||
blo gsal padma'i gnyen mchog mi snang na||
mkhas rlom gzhan dag me khyer kho nar zad||
[3] skyabs mchog khyod kyis bdag cag rab spangs nas||
ngo mtshar ltas bzang cho 'phrul gyis drangs kyang ||
mya ngan lcags kyu rnon pos gdung sems kyis||
<so ldan gtong ba >min zhes cho nge byas||
[4] 'on kyang sku gdung yid bzhin nor bu'i rgyal||
rin chen phung po'i mchod sdong mdzes pa'i dpal||
'jig rten bsod nams zhing mchog gcig pu 'di||
bdag cag tshe srog brten pa'i 'khar bar gyur||
dpal ldan bla ma dam pa'i rnam par thar pa ngo mtshar rin po che'i gter mdzod las cung zad bsnyun pa'i tshul dang sku gsum mngon du <207> mdzad pa'i skabs te bcu gnyis pa'o|| ||
[ENDING]
[COLOPHON, pp. 207-213; fols. 61b6-63b4]
[Author’s colophon, pp. 207.2-211.7; fols. 61b6-63a2]
swasti|
bsod nams brgya phrag mtshan bzang phung po'i sku||
brgya khri bzhi stong chos kyi 'khor lo'i gsung ||
spangs rtogs phun tshogs ye shes rgya mtsho'i thugs||
'gro ba'i bla mar gus pas snying nas 'dud||
bdag blo'i gnyis 'thung snyoms las nags nang du||
le lo'i gnyid kyis rab myos bder nyal tshe||
chen po'i gsung las deng sang rang rang mgon||
yon tan chung ngu'ang sgro btags kyis bsngags na||
rje btsun rnam thar thub mchog mdzad pa dngos||
sa gsum rna ba'i rgyan du cis mi {62a} spel||
zhes brjod bzhen [P zhen] bskul [P skul] lcag gis gzhus pa las||
shin tu bya dka'i khur chen deng blangs te||
gangs ri'i khrod du du ma'i 'gro rnams la||
thugs rje'i chu rgyun rgyun mi chad pa yin||
bla ma'i rnam thar thar 'dod mgul pa'i rgyan||
kho bos spel legs legs bshad gtam gyis snyad||
ji ltar yan lag phra mo'i srin bu yis||
chu srin 'byung gnas gting mtha' 'tshol ba bzhin||
rgyal ba mchog gi mdzad pa'i gsang mtha' la||
bdag cag byis pa'i blo yang de 'dra nyid||
lhun po'i gser ri khor yug bcas <208> pa'i sa||
shes ldan su zhig rtswa rtse'i srang gis 'jal||
de bzhin khyod kyi yon tan mkha' 'dra ba||
rtogs la blo chen rnams kyang ngal ba'i gnas||
'on kyang mchog gi rin chen dum bu dang ||
'chi med bdud rtsi'i zil dngar thigs pas kyang ||
'dod dgu sbyin dang tsha gdung skyob pa yi||
don chen 'gro mang dbus su byed pa ltar||
rdzogs sangs rgyas kyang thugs rjes tha mal dang ||
skal mnyam skur bstan thun mong mdzad pa las||
nye tshe'i blo yis cung zad gcig bsdebs pa||
'di yang rnam kun don yod kho na yin||
rnam dpyod blo mig phrag dog rab rib can||
khyed cag dad pa'i mig sman bzang bsten te||
gzu bo'i blo yis mdzad mchog 'di ltos la||
rlabs chen byang chub spyod la goms par mdzod||
bdag cag mi shes tshur mthong byis pa'i blos||
rgyal ba'i mdzad bzang spel 'dir tshig don la||
nongs pa gang mchis rje btsun bla ma dang ||
mkhyen spyan yangs pa rnams kyis bzod 'tshal lo||
tshul 'dir 'bad las rnam dag dge ba'i dngos||
zla 'od dung dang pad rtsa ltar dkar ba||
ci zhig bskrun de mkha' ltar cher spel nas||
'gro kun rje btsun go 'phang thob phyir <209> bsngo||
bdag sogs deng nas srid pa thams cad du||
bskal pa rgya mtshor mtshan tsam rnyed dka' ba||
rdo rje 'chang dngos rje btsun zhabs kyi rdul||
dad pa'i gtsug gis 'bral med bsten par shog |
der ni sgo gsum bya ba thams cad kyang ||
khyod mnyes bgyid pa gcig pu'i thabs gyur cing ||
rnam thar rgya mtsho'i rjes su slob mkhas pas||
khyod bstan 'dzin cing spel ba'i {62b} mthu ldan shog |
rgyal ba'i bstan pa dam chos bshad sgrub dang ||
bstan 'dzin rnams kyi sku tshe phrin las sgo||
skye dgu'i lhag bsam mos dang dge chos kun||
phan tshun 'gran pa bzhin du 'phel bar shog |
khyad par bstan pa'i 'byung khungs rdo rje gdan||
mdo sngags chos kyi 'khor lo bsam yas 'di||
ji srid 'khor ba gnas pa de srid du||
lha mi'i bsod nams zhing du gnas par shog |
rgyal ba kun dngos khyab bdag rdo rje sems||
rje btsun 'jigs med dpa' bo'i ring lugs dang ||
phrin las mkha' khyab shing rta chen po 'dis||
sems can gcig kyang ma lus sgrol bar shog |
yangs pa'i 'jig rten khams kyi 'gro rnams kyang ||
nad mtshon mu ge'i rgud pas mi brdzi bar||
srid dang zhi ba'i bde <210> skyid ci yod pa||
de dag kun la rtag tu spyod par shog |
mdor na legs byas 'di dang gzhan du yang ||
rnam dkar bsod nams rgya chen bskrun pa dang ||
'khor 'das dge legs ji snyed yod pa'i mthus||
'gro kun rdzogs pa'i byang chub myur thob shog |
ces rgyal ba thams cad kyi mkhyen brtse nus mthu gcig tu bsdus pa'i bdag nyid| dpal ldan bla ma dam pa khyab bdag rdo rje 'chang kun dga' rnam rgyal dpal bzang po'i rnam par thar pa ngo mtshar rin po che'i gter mdzod ces bya ba 'di ni| rje thams cad mkhyen pa de nyid kyi rigs kyi dbon lha sras mi'i dbang po mkhyen pa'i spyan dang byams pa'i thugs yangs pa'i mnga' ris chos bzhin skyong ba'i sa'i dbang phyug dpon chen ngag dbang kun dga' bsod nams rgyal po'i bka' lung dang | gzhan yang rje 'di nyid la mi 'phrog pa'i mos dad can gyi bshes gnyen dam pa mkhyen spyan yangs pa du ma'i gsung gis yang yang bskul ba la brten nas| rje btsun nyid kyi bka' 'bangs kyi tha chung du gyur kyang sku'i sri zhu dang zhabs 'bring yun ring du bgyid pa'i skal ba thob cing gsung gi cha shas <211> tsam gyis 'tsho ba rgya'i bande byang chub dbang rgyal gyis| thun mong gi rnam thar las cha shas tsam glengs te sgro skur sogs kyi dri mas cung {63a} zad kyang ma sbags par| kun ldan zhes pa lcags pho byi ba'i lo chu stod kyi zla ba'i dkar tshes bzhi rgyal bas chos kyi 'khor lo bskor ba'i dus chen la dpal rdo rje gdan mi 'gyur bde ba chen po'i chos grwar sbyar ba'i yi ge pa ni shAkya kun dga'o|| phyogs dus thams cad du bkra shis par gyur cig |
[Printing colophon, pp. 211.8-212.3; fols. 63a2-63b4]
oM swa sti bi dza ya|
kha ba ri yi yul ljongs dam pa 'dir||
snyigs dus kun mkhyen gnyis pa chos kyi rgyal||
phun tshogs dga' bzhi'i dpal la longs spyod pa||
rnam dag mkhas pa'i gtsug rgyan gzhan sde yi||
srid las rgyal ba'i mig 'phrul las gzhan ci||
phul byung ye shes spyan gyis 'gro kun la||
dpal 'byor bzang po'i gzigs pa nyams min te||
khyab bdag rgyal ba'i shing rta gcig pu la||
gang gi rnam thar ngo mtshar rin chen gter||
yid bzhin rin thang che ba'i bang mdzod du||
gter du sbas na dad ldan spyod yul min||
de phyir mi zad par gyi chu gter cher||
nye bar bkod tshe kun gyi dga' ston yin||
de ltar rje btsun bla <212> ma'i dbon rigs te||
rnam thar rab tu bskul ba'i byed pa po||
ngag dbang kun dga'i dad pas rab drangs nas||
legs byas rnam dkar dge ba spel ba'i slad||
khyad par bsngags 'os dam pa'i mchog gyur pa||
rgya ston byang chub mtshan can bka' bzhin du||
'bad pa chen pos nye bar skrun pa lags||
'di yang rgyal chen gling gi pho brang nas||
lhag bsam rnam par dag pas bsgrubs pa yin||
par shing shel gyi glegs bu phul byung rnams||
sa skyong tshe rigs zin pa'i gdung gi rtser||
mkhyen yangs kun bzang rol pa'i zlos gar can||
chos kyi dbang phyug bka' drin nyid las thob||
phyi mo ji bzhin dag byed sbyin pos bgyis||
brkos kyi 'du byed dgos dar khu tshan yin||
yi ge pa ni dge 'dun rnam rgyal te||
'di las bsod nams tshogs su gang gyur des||
rje btsun bla ma'i thugs dgongs {63b} rab rdzogs shing ||
dpal ldan rdo rje gdan gyi chos grwa cher||
dge 'dun 'dus pa phyogs dus kun du rgyas||
bstan pa'i rtsa lag gong du 'phel gyur cig |
sa skyong mchog rnams zhabs pad brtan pa dang ||
bdag sogs legs tshogs bzhed don 'grub gyur nas||
<213> 'chi med ye shes go 'phang mchog brnyes pa'i||
kun kyang theg pa'i snying por rab zhugs nas||
skad cig gcig gis rdzogs par byang chub ste||
'gro kun bde ba'i lam la spyod gyur cig |
sna tshogs dbyig gi lo karka Ta'i khyim chu stod zla ba'i phyogs snga ma'i dga' ba dang po'i rgyal dang phur bu'i 'grub sbyor dge ba la| rgyal chen rnam thos dga' ba'i gling du legs par grub pa phyogs thams cad du dar zhing rgyas par gyur cig ye dharmA he tu pra bha wa he tunte ShAnta thA ga to hya badatya| te ShAnytsa yo ni ro dha e baM bA dI mahA shrA ma NaH shubha mastu sarba dza ga tAM| sarba mangga laM|| dge'o|| dge'o|| ||